|  |
| --- |
| Rapport nr. [xx]/2024 |
| Tilstandsrapport for høyere utdanning 2024  [Undertittel] |

Et bilde som inneholder mønster, klær, stoff, innpakningspapir

Automatisk generert beskrivelse

|  |
| --- |
| **Tilstandsrapport for høyere utdanning 2024** |

Redaktør:

Kristine Offerdal

Forfattere:

Arne Haugen

Trude Holme

Bjarne Mundal

Åsgeir Kjetland Rabben

Forord

Direktoratet for høyere utdanning og kompetanse utgir hvert år Tilstandsrapport for høyere utdanning på oppdrag fra Kunnskapsdepartementet. Rapporten er en del av grunnlaget for departementets etatsstyring av statlige universiteter og høyskoler, for dialogen med de private institusjonene og skal gi et grunnlag for departementets budsjettarbeid og politikkutvikling.

Med bakgrunn i en rekke ulike kilder presenterer Tilstandsrapporten statistikk og analyser om utdanning og forskning og om institusjonenes menneskelige og økonomiske ressurser. En viktig del av rapporten er det digitale vedlegget med detaljert statistikk i tidsserier (lenke). Det viktigste grunnlaget for rapporten er HK-dirs Database for statistikk om høyere utdanning (DBH). Øvrige data er levert av Statistisk sentralbyrå, Forskningsrådet, NOKUT, NIFU og Sikt. Årets tilstandsrapport er utarbeidet av medarbeidere i HK-dir, med viktige bidrag fra Forskningsrådet, NOKUT og Sikt. HK-dir takker for godt samarbeid og bidrag med dataleveranser, tekst og analyse.

Styringen av universiteter og høyskoler er endret blant annet ved at de opprinnelige styringsparameterne ikke lenger spiller en rolle i finansieringssystemet. Som indikatorer for tilstanden i høyere utdanning vil de tidligere styringsparameterne likevel være viktige, og Tilstandsrapporten vil derfor også framover ha oppmerksomheten rettet mot de tidligere styringsparameterne og andre sentrale indikatorer i oppfølgingen av universiteter og høyskoler.

De som har fulgt Tilstandsrapporten over tid, vil likevel oppdage at årets rapport skiller seg fra tidligere rapporter. Vi har ønsket å supplere oppfølgingen av enkeltindikatorer med en mer overordnet tematisk tilnærming og analyse. Konkret innebærer dette blant annet følgende endringer sammenliknet med tidligere: Vi har endret strukturen for å få fram andre sammenhenger, vi bruker et større datagrunnlag enn tidligere og vi utnytter muligheten til å knytte utdanningsstatistikk til andre registerdata.

Vi håper på den måten å kunne videreutvikle Tilstandsrapporten til et mer relevant og verdifullt kunnskapsgrunnlag for så vel Kunnskapsdepartementet som alle med interesse for norsk høyere utdanning. God lesning!

SEKTORBILDE (pdf-versjon?)

Innhold

[1 Studentbefolkning og studier 8](#_Toc163488384)

[1.1 Studentpopulasjonen 8](#_Toc163488385)

[1.2 Fagområder 10](#_Toc163488386)

[1.3 Akademisk nivå 12](#_Toc163488387)

[2 Hvem er studentene? 16](#_Toc163488388)

[2.1 Stor spredning i alder 16](#_Toc163488389)

[2.1.1 Økt studietilbøyelighet 18](#_Toc163488390)

[2.2 Fortsatt kvinnedominans 21](#_Toc163488391)

[2.3 Geografi og mobilitet 23](#_Toc163488392)

[2.4 Sosial skjevrekruttering 26](#_Toc163488393)

[2.5 Innvandrere 28](#_Toc163488394)

[2.6 Institusjonsprofiler – studenter og fag 28](#_Toc163488395)

[3 Tilgjengelighet 31](#_Toc163488396)

[3.1 Fleksible studier og deltid 31](#_Toc163488397)

[3.1.1 Faglig profil preger institusjonsforskjeller 35](#_Toc163488398)

[3.1.2 Fleksible studieprogram 36](#_Toc163488399)

[3.2 Inkludering 37](#_Toc163488400)

[3.2.1 Økt bruk av Lånekassens tilleggsstipend 39](#_Toc163488401)

[3.2.2 Tilrettelegging 39](#_Toc163488402)

[3.3 Digitalisering og digital omstilling 40](#_Toc163488403)

[3.3.1 Mye gjort – men mye gjenstår 40](#_Toc163488404)

[3.3.2 Digitaliseringens muligheter og utfordringer 42](#_Toc163488405)

[3.4 Språk 43](#_Toc163488406)

[4 Internasjonalisering 45](#_Toc163488407)

[4.1 Rekordstor studentutveksling 45](#_Toc163488408)

[4.1.1 Langt unna målet 47](#_Toc163488409)

[4.1.2 Bergen på utvekslingstoppen 48](#_Toc163488410)

[4.2 Internasjonalt samarbeid 49](#_Toc163488411)

[4.2.1 Fortsatt høy mobilitet gjennom Erasmus+ 49](#_Toc163488412)

[4.3 Norske gradsstudenter i utlandet 51](#_Toc163488413)

[4.4 Internasjonale studenter i Norge 53](#_Toc163488414)

[4.5 Institusjonsprofiler - internasjonalisering 54](#_Toc163488415)

[5 Studiekvalitet: Innsats og resultater 55](#_Toc163488416)

[5.1 Inntaks- og innsatsfaktorer 55](#_Toc163488417)

[5.1.1 Stabile søkertall siste år 55](#_Toc163488418)

[5.1.2 Startkompetansen til studentene - stadig bedre? 57](#_Toc163488419)

[5.1.3 Tidsbruk 59](#_Toc163488420)

[5.2 Resultatfaktorer 62](#_Toc163488421)

[5.2.1 Nytt tallgrunnlag gir mindre økning i gjennomføring 62](#_Toc163488422)

[5.2.2 Uteksaminerte 74](#_Toc163488423)

[5.2.3 Tilfredshet 79](#_Toc163488424)

[5.3 Sammenhenger mellom innsats og resultat 81](#_Toc163488425)

[5.3.1 Nasjonale deleksamener 81](#_Toc163488426)

[5.3.2 Studiepoeng per faglige årsverk 81](#_Toc163488427)

[5.3.3 Statistiske sammenhenger 83](#_Toc163488428)

[5.4 Institusjonsprofiler 83](#_Toc163488429)

[6 Utdanning, arbeidsliv og sysselsetting 84](#_Toc163488430)

[6.1 Uteksaminerte kandidater på arbeidsmarkedet 84](#_Toc163488431)

[6.1.1 Forventning om økende underskudd bare for visse utdanningstyper 85](#_Toc163488432)

[6.1.2 Bedre situasjon for andre helseutdanninger 87](#_Toc163488433)

[6.1.1 Måltallene avvikles 89](#_Toc163488434)

[6.2 Tilpasning på arbeidsmarkedet 90](#_Toc163488435)

[6.3 Sysselsetting for utvalgte utdanninger 90](#_Toc163488436)

[7 Forskerutdanning 94](#_Toc163488437)

[7.1 Stipendiater 94](#_Toc163488438)

[7.2 Avlagte doktorgrader (Flere avla doktorgrad i 2023) 96](#_Toc163488439)

[7.3 Gjennomføring i doktorgradsutdanning 98](#_Toc163488440)

[7.4 Avlagte doktorgrader – fagområder og statsborgerskap 100](#_Toc163488441)

[7.5 Norge i nordisk perspektiv 104](#_Toc163488442)

[8 Forskning 106](#_Toc163488443)

[8.1 Vitenskapelig publisering (publiseringspoeng og åpen tilgang) 106](#_Toc163488444)

[8.1.1 Publiseringspoeng (GENRELL INTRO, IKKE OPPDATERT INNHOLD 2023) 106](#_Toc163488445)

[8.1.2 Åpen publisering 106](#_Toc163488446)

[8.2 Forskning og fagområder 106](#_Toc163488447)

[8.3 Institusjonenes inntekter fra Forskningsrådet 109](#_Toc163488448)

[8.4 Europeisk samarbeid og finansiering fra EUs rammeprogram 112](#_Toc163488449)

[8.5 Institusjonsprofiler – forskning og forskerutdanning 115](#_Toc163488450)

[9 Personal og økonomi 118](#_Toc163488451)

[9.1 Finansielle ressurser 118](#_Toc163488452)

[9.2 Studie- og eksamensavgifter ved private høyskoler 121](#_Toc163488453)

[9.3 Kompetanseprofil 123](#_Toc163488454)

[9.4 Ansatte og stillingstyper 129](#_Toc163488455)

[9.5 Kjønnsbalansen blant faglig ansatte i høyere utdanning 132](#_Toc163488456)

[9.6 Midlertidige ansettelser ved universiteter og høyskoler 135](#_Toc163488457)

# Studentbefolkning og studier

Kapitlet gir en oversikt over høyere utdanning, ved hjelp av oppdaterte nøkkeltall for studentvolum og studentenes fordeling på tvers av fagområder og akademisk nivå. I tillegg gir kapitlet en deskriptiv framstilling av hvordan studenter, fagområder og akademisk nivå varierer i institusjonslandskapet. Formålet med kapitlet er å skissere det overordnede bildet, og legge grunnlaget for en dypere utforskning av de temaene som vil bli behandlet i de påfølgende kapitlene.

## Studentpopulasjonen

Siden årtusenskiftet har det vært betydelig vekst i den norske studentbefolkningen, fra 186 000 i 2000 til 299 000 studenter i 2023. Se Figur 1‑1. Dette tilsvarer en vekst på hele 61 prosent. Studentvolumet holder seg stabilt siste år. Ifølge tall fra Statistisk sentralbyrå (SSB) var det i 2023 en oppgang på 1 300 studenter fra året før. Tall fra DBH viser derimot en omtrent like stor *nedgang* siste år på 1 000 studenter, til et totalt antall på 277 000 studenter høsten 2023. Forskjellene i tallgrunnlag skyldes ulike beregningsmåter og utvalg.[[1]](#footnote-2)

NTNU er fremdeles den klart største utdanningsinstitusjonen i Norge med over 41 000 registrerte studenter. Dernest følger UiO med over 25 000 studenter, BI med 20 600 studenter og OsloMet med 20 500 studenter. Dette går fram av vedleggstabellene V2.7 og V2.8, som begge framstiller antall studenter per institusjon siste ti år, men med noe ulikt beregningsgrunnlag.[[2]](#footnote-3)

Figur 1‑1 Antall studenter i høyere utdanning, 2000 - 2023

**Kilde**: SSB

Til sammen har de private lærestedene mistet 1 362 studenter i forhold til 2022, mens de statlige har om lag like mange studenter som året før. Størst vekst siste år har NMBU med 1 000 flere studenter, en økning på 16 prosent. Størst nedgang i antallet studenter har Høyskolen Kristiania (HK) og Universitetet i Tromsø (UiT) med henholdsvis nær 1 000 og 900 færre studenter enn året før.

Nedgangen til HK står i kontrast til den sterke veksten den private høyskolen har hatt de siste ti årene totalt. Fra 2014 til 2023 økte antallet studenter med over 11 000, en vekst på 275 prosent. Mens HK hadde 12 prosent av studentene ved de private høyskolene i 2014, har tallet økt til 31 prosent i 2023. I samme periode har HK økt sin totale sektorandel fra 2 til 6 prosent av alle registrerte studenter i Norge. Utviklingen til HK var særlig sterk under konjunkturnedgangen i 2014-16 og i pandemiårene 2020 og 2021. De siste to årene har derimot antall studenter gått ned. Allikevel har HK 61 prosent flere studenter i 2023 enn før pandemien i 2019.

Også andre private institusjoner har vokst mye i tiårsperioden, slik at den samlede veksten blant de private er på 43 prosent. Tilsvarende tall for de statlige institusjonene er 13 prosent. På ti år har de statlige lærestedene mistet 3 prosentpoeng av sin sektorandel til de private: Mens 85 prosent av studentene var registrert ved et statlig universitet eller høyskole for ti år siden, er tallet nå 82 prosent. I rene tall utgjør allikevel veksten i den statlige delen av sektoren et større volum, med over 25 000 flere studenter de siste ti årene. De private lærestedene har en økning på nær 15 000 studenter i tiårsperioden.

## Fagområder

De største fagområdene målt i antall studenter er økonomiske og administrative fag og helse-, sosial- og idrettsfag. Hver av disse har 21 prosent av studentene i 2023 (DBH), se Figur 1‑2. Rett etter følger naturvitenskaplige fag og tekniske fag med 19 prosent av alle studentene. Dette er også de fagområdene som har hatt størst vekst de siste 10 årene. Mens økonomiske og administrative fag har hatt 25 prosent økning i antall studenter i tiårsperioden, har helse, sosial- og idrettsfag hatt en økning på 22 prosent. Til sammenligning har den samlede studentpopulasjonen økt med 17 prosent de siste ti årene. Lavest har veksten vært innenfor de humanistiske og estetiske fagene, 4 prosent. For ytterligere detaljer om antall og andel studenter per fagområde, se vedleggstabell V2.11.

Figur 1‑2 Andel studenter per fagområde, 2023

**Kilde**: DBH

Manglende rekruttering til humanistiske og estetiske fag har ført til nedleggelse av programmer de siste 20 årene, samt en rekke debatter om hvordan man best kan verne små og utsatte fag innen fagområdet. Allikevel er det innenfor de humanistiske og estetiske fagene vi finner det største antallet studieprogram i 2023, med over 800 unike tilbud, se vedleggstabell V2.2. Lavest er antallet studieprogram innenfor økonomiske og administrative fag og samfunnsfag og juridiske fag, med rundt 430 ulike studietilbud. Mens det samlede studietilbudet innen humanistiske fag har gått ned med 7 prosent de siste ti årene, har nedgangen vært størst innenfor lærerutdanninger og utdanninger i pedagogikk på 12 prosent.

Totalt tilbyr universiteter og høyskoler om lag 200 færre studieprogram nå enn for ti år siden, en nedgang på 5 prosent. Nedgangen har vært kontinuerlig for hvert år siden 2015, med unntak av koronaåret 2021. Tidsmessig faller nedgangen dermed sammen med innføringen av Strukturreformen i 2015, hvor åtte universiteter og høyskoler ble fusjonert. En av hensiktene med reformen var å gjøre ressursbruken ved høyere utdanningsinstitusjoner mer effektiv. Gjennom å forene fagmiljøer, undervisningskrefter og slå sammen like studieprogram skulle fusjonerte læresteder effektivisere og øke kvaliteten i utdanningene sine.

Samtidig har antallet studenter per studieprogram økt fra 56 til 68 de siste ti årene. Dette tilsvarer en økning på 11 prosent. Blant de store fagområdene (over 25 000 studenter) har økningen i antall studenter per studieprogram vært størst innen helse-sosial og idrettsfag med 14 prosent de siste ti årene. Lavest har økningen vært innen humanistiske og estetiske fag, med 3 prosent.

Volumet av studenter innenfor de ulike fagområdene i høyere utdanning er nokså stabilt fra år til år. Et unntak i 2023 er lærerutdanninger og utdanninger i pedagogikk, som har en nedgang på 6 prosent fra året før. Nedgangen tilsvarer nær 2 500 studenter i absolutte tall. De siste to årene har disse utdanningene hatt en samlet nedgang på 10 prosent. En viktig årsak til dette er at søkertallene til lærerutdanningene har falt kraftig flere år på rad. Dette vil rapporten komme nærmere inn på i kapittel 5.

I et tiårsperspektiv har riktignok antall studenter i lærerutdanninger og utdanninger i pedagogikk økt med 8 prosent, men den samlede studentbefolkningen har økt vesentlig mer i samme periode (17 prosent). Lærer- og pedagogikkutdanningenes andel av alle studenter har ligget relativt stabilt på 15 prosent siden 2010. Dette til tross for at flere lærerutdanninger har blitt utvidet fra fire- til femårige løp i perioden; i 2014 (lektor 8-13), 2017 (GLU 1-7 og 5-10) og 2023 (LUPE).[[3]](#footnote-4) Disse utdanningene har med andre ord gått fra fire til fem *samtidige* *kull* med lærerstudenter, noe som kunne borge for en større studentvekst for fagområdet enn det tallene her viser.

For å forhindre at den negative utviklingen i rekrutteringen til lærerutdanningene fører til økt lærermangel i hele eller deler av landet på sikt, la regjeringen og elleve organisasjoner i februar 2024 fram en felles strategi for å styrke attraktiviteten til lærerutdanningene og læreryrket.

## Akademisk nivå

Nær halvparten av studentene (47 prosent) er registrert på lavere grads studier i 2023. Dette er seks prosentpoeng færre enn for ti år siden. I samme periode har andelen masterstudenter økt med 9 prosentpoeng, til 36 prosent av studentene. I tillegg er 17 prosent av studentene registrert på korte, ikke gradsgivende studier som årskurs og korte studieprogram. Denne andelen har vært relativt stabil i tiårsperioden, om enn med en liten nedgang på 3 prosentpoeng.

En del av økningen i antall studenter på høyere grad den siste tiårsperioden skyldes at grunnskolelærerutdanningene fra høsten 2017 gikk fra fireårige utdanninger på lavere nivå til femårige integrerte masterutdanninger. Da hadde allerede lektorutdanningen for 8-13. trinn blitt femårig, og i 2019 ble det innført krav om mastergrad for opptak til PPU. Siste opptak til fireårig grunnskolelærerutdanning var i 2016, og 2020 var dermed siste år for gjennomføring på normert tid. Mesteparten av studentveksten på høyere grad, og tilsvarende nedgang på lavere grad, kom nettopp i denne perioden.

Figur 1‑3 viser hvordan disse utdanningsnivåene fordeler seg på ulike fagområder. Nettopp lærerutdanning og pedagogikk har den høyeste andelen studenter på høyere grads nivå av samtlige fagområder, 55 prosent. Lavest andel masterstudier eller tilsvarende har økonomi og administrasjon med 19 prosent og humanistiske og estetiske fag med 22 prosent. Spesielt sistnevnte fagområde har en høy andel av sine studenter (35 prosent) registrert på ikke-gradsgivende studier som årskurs og korte programmer.

Figur 1‑3 Andel studenter på gradsgivende og ikke-gradsgivende utdanninger etter fagområde. 2023

**Kilde**: DBH

Figur 1‑4 viser hvordan studentene fordeler seg på grads- og ikke-gradsgivende utdanninger per institusjon og på akademisk nivå. Størst andel studenter på høyere grad har NMBU, NTNU, UiO, UiB og NHH, alle mellom 45 og 55 prosent. Lavest andel på høyere grad av institusjonene i figuren har HK og BI, med 5 og 10 prosent. Stor variasjon mellom institusjonene er det også i andelen studenter på korte, ikke-gradsgivende studier. Lavest andel slike studenter har UiS og HVL med 12 prosent, mens både HVO og HiM hadde mer enn 40 prosent av studentene sine på korte og ikke gradsgivende programmer. Her handler forskjellene ikke bare om institusjonstype og faglig profil. Mens andelen studenter på slike program ved HVL og USN var 12 og 14 prosent, hadde både HINN og NU mer enn 25 prosent av studentene på slike programmer.

Figur 1‑4 Andel studenter på gradsgivende og ikke-gradsgivende utdanninger per institusjon, 2023

**Kilde**: DBH

# Hvem er studentene?

Mens det første kapitlet i denne rapporten undersøkte høyere utdanning fra et fugleperspektiv med tall for studentpopulasjon og fagområder, vil dette kapitlet se nærmere på ulike kjennetegn ved studentene i høyere utdanning.

Hvilke befolkningsgrupper tar høyere utdanning? Og i hvilken grad speiler studentene i høyere utdanning mangfoldet i samfunnet vårt? Kapitlet beskriver studentpopulasjonen i et demografisk perspektiv, med utviklingen av studentbefolkningens alders- og kjønnssammensetning, geografiske og sosio-økonomiske bakgrunn, og innvandrerbakgrunn. Kapitlet beskriver også den faglige og demografiske profilen til ulike institusjoner og ser på hvilke sosiale forskjeller det er i rekrutteringen til ulike universiteter og høyskoler.

## Stor spredning i alder

Norske studenter er de tredje eldste i Europa. Det viser tall fra den store europeiske spørreundersøkelsen Eurostudent VII (Eurostudent VII, 2019). Gjennomsnittsalderen til norske studenter er 28,7 år. Medianalderen er 25 år, det vil si at halvparten av studentene er over 25. I aldersstatistikken for studenter er Norge dermed kun forbigått av Island, med en gjennomsnittsalder på 30,1 år (medianalder 26,7 år) og Finland med et gjennomsnitt på 29,0 år (median 26,3 år).

Høy alder er ikke nødvendigvis et problem i seg selv. På den ene siden er det ønskelig at unge mennesker kommer i gang med høyere utdanning så fort som mulig etter videregående skole, og en av fire studenter i 2023 er under 22 år. På den andre siden er det bred politisk enighet om at også den voksne befolkningen bør ha god tilgang på høyere utdanning. Det handler blant annet om å sikre at den enkeltes kompetanse er relevant for arbeidslivets behov gjennom hele yrkeslivet. I 2023 er 30 prosent av studentene i Norge over 30 år eller mer (DBH). Også i de andre nordiske landene er det en stor andel eldre studenter, viser tall fra de europeiske undersøkelsene Eurostudent VII (Eurostudent VII, 2019) og Adult Education Survey.[[4]](#footnote-5)

Figur 2‑1 viser endringer i alderssammensetningen i høyere utdanning de siste 30 årene. Antallet studenter i alle aldersgrupper har økt betraktelig disse årene. Særlig stor har veksten vært i aldersgruppen 30 år eller eldre, som har økt sin andel av studentmassen med 10 prosentpoeng. Økningen i denne aldersgruppen var særlig stor det første tiåret etter 1993, og de siste femten årene har den utgjort om lag 30 prosent av studentene.

Figur 2‑1 Aldersgrupper i høyere utdanning 1994‑2023. Antall

**Kilde**: DBH

I et europeisk perspektiv er norske studenter også relativt gamle når de *starter* høyere utdanning. Norge er blant de 25 prosent av landene i Europa hvor studentene er eldst når de starter i høyere utdanning. Dette må ses i sammenheng med at alderen for videregående opplæring er noe høyere i Norge enn i mange andre land, og at det er relativt vanlig med opphold i utdanningsløpet etter videregående skole. Et opphold før studiene er vanlig også i de andre nordiske landene.

I Norge har hver femte student hatt et opphold på minst to år før de tar fatt på studiene.[[5]](#footnote-6) Å avtjene verneplikt, ta opp fag fra videregående, gå på folkehøgskole eller ta lønnet arbeid er vanlige årsaker til at mange venter med å studere. Opptaksreglene til høyere utdanning bidrar til at mange unge kommer sent i gang med utdanningen. Blant annet gir ordningen med tilleggspoeng eldre søkere konkurransefortrinn overfor yngre søkere. Regjeringen foreslår derfor endringer i opptaksreglene til høyere utdanning (Meld. St. 20 (2023 –2024)), med sikte på å få folk raskere i gang med høyere utdanning. Hvilken effekt dette vil ha på alderssammensetningen i høyere utdanning gjenstår å se.

De eldste studentene finner vi innen lærerutdanninger og utdanninger i pedagogikk (gjennomsnittsalder 31,2 år), samt humanistiske og estetiske fag (30,2 år). De yngste studentene er å finne innenfor naturvitenskapelige og tekniske fag (25,5 år) og i samfunnsfag og juridiske fag (26,2 år).

Fordi alder varierer mellom fagområder, har den faglige profilen og studietilbudet til lærestedene betydning for alderssammensetningen til studentene ved de ulike institusjonene. Blant institusjonene med over 3 000 studenter er det særlig tre som peker seg ut med en yngre studentbefolkning: NTNU (gjennomsnitt 26,1 år), NHH (26,4 år) og UiB (26,9 år). I motsatt ende av skalaen finner vi en rekke institusjoner hvor gjennomsnittstudenten er passert 30 år. Dette gjelder VID (32,5 år), HVO (31,9 år), HINN (31,4 år) og NU (30,9 år). HiØ (30,4 år), USN (30,3 år) og HiM (30,0 år). Vedleggstabell V2.9 viser studentenes alder og kjønn fordelt på institusjon.

### Økt studietilbøyelighet

De siste tiårene har andelen av befolkningen som studerer, altså studietilbøyeligheten, økt mer enn folketallet. Figur 2‑2 viser prosentandelen av to årskull i høyere utdanning for hvert av de siste 20 årene. Både i aldersgruppen 19-24 år og 25-29 år har andelen som er i høyere utdanning økt ganske jevnt gjennom perioden. Mens 22 prosent av aldersgruppen 19-24 år studerte i 1992, hadde andelen økt til 37 prosent i 2022, en økning på 16 prosentpoeng. For aldersgruppen 25-29 år har økningen vært mindre, 6 prosentpoeng i samme periode. I 1992 studerte 11 prosent av 25-29-åringene, mens tallet 20 år senere var økt til 17 prosent. Totalt for disse to aldersgruppene har andelen som studerer økt fra 32 prosent i 1992 til 54 prosent i 2022. Over halvparten av alle i aldersgruppen 19-29 år var altså i gang med høyere utdanning i 2022.

Den økte studietilbøyeligheten kan være et resultat av en rekke faktorer; flere tar videregående opplæring, økt velstandsnivå gjør det mulig for flere å utsette fulltidsarbeid, en stadig større del av arbeidsgiverne etterspør høy kompetanse og høyere utdanning gir mer stabile jobber og bedre lønn.

Figur 2‑2 Studenter i høyere utdanning som andel av årskull, 1993-2023

|  |
| --- |
|  |

Studenter omfatter bare studenter registrert bosatt i Norge per 1. oktober

**Kilde**: SSB, statistikkbanken

og viser hvor stor andel av menn og kvinner født mellom 1985 og 2002 som begynte å studere innen en gitt alder. Figurene inkluderer bare studenter som er født i Norge, og gir informasjon om hvor stor del av årskullene som ble født i Norge som har begynt å studere.[[6]](#footnote-7)

Figur 2‑3 Andel av årskull som begynte å studere innen en gitt alder, menn. 2021

**Kilde**: Microdata, SSB

Studietilbøyeligheten er vesentlig høyere blant kvinner enn blant menn i alle årskull fra 1985 til 1997.[[7]](#footnote-8) Andelen menn som har begynt å studere innen fylte 24 år, har økt fra rundt 40 prosent for årskullene som er født på slutten av 80-tallet, til i underkant av 50 prosent for årskullene født mellom 1995 og 1997. For kvinner har andelen økt fra noe under 60 prosent for 1985-kullet til over 70 prosent blant dem som er født i 1997. Dermed er ikke bare studietilbøyeligheten høyere for kvinnene, vi ser også at den øker mer over tid for kvinner enn for menn.

Figur 2‑4 Andel av årskull som begynte å studere innen en gitt alder, kvinner. 2021

**Kilde**: Microdata, SSB

Blant kvinner er det riktignok en fallende tendens i antall 19-åringer som begynner å studere blant årskullene mellom 1996 og 2000. Samtidig øker andelen som har begynt å studere innen de er 21 år i den samme perioden. Det vil si at flere begynner å studere senere i disse årskullene. For 2001-kullet, som ble 19 år det året koronapandemien begynte, spretter andelen kvinner som begynte å studere som 19-åringer opp til 30 prosent, fra 25 prosent for årskullet før. For menn ser vi igjen en mindre tilsvarende økning, fra 14 til 16 prosent.

## Fortsatt kvinnedominans

Kjønnsfordelingen i universiteter og høgskoler har vært stabil de siste 20 årene, med 40 prosent menn og 60 prosent kvinner. Slik er bildet også i 2023. Norge er blant landene i Europa som har høyest kvinneandel i høyere utdanning (Eurostudent VII, 2019). I Sverige er andelen kvinner på omtrent samme nivå som i Norge, mens den ligger noe lavere i Danmark, Finland, Frankrike og Italia. I Tyskland, derimot, er det omvendt: Her er 52 prosent av studentene menn.

Det er store kjønnsforskjeller mellom de ulike fagområdene, slik viser. Kvinneandelen er særlig stor innen helse-, sosial og idrettsfag, hvor om lag fire av fem studenter er kvinner. Også lærer- og pedagogikkutdanninger har en høy kvinneandel på 73 prosent. Lavest er kvinneandelen i naturvitenskapelige og tekniske fag, med 39 prosent. Også innen økonomi og administrasjon er kvinneandelen under snittet for sektoren, selv om over halvparten av studentene (54 prosent) er kvinner.

Figur 2‑5 Kjønnsfordeling per fagområde

Fagområder med under 5 000 studenter er utelatt

**Kilde**: DBH

Fordi kjønnsbalansen blant studentene varierer mye mellom fagområdene har studietilbudet ved de ulike institusjonene også stor betydning for kjønnssammensetningen deres. VID, med sitt undervisningstilbud primært innen helsefag, har en kvinneandel på hele 83 prosent. Tilsvarende gjelder for mange av de mindre, spesialiserte institusjonene. NHH, med sin faglige tyngde innen økonomi og administrasjon, har overvekt av mannlige studenter på 57 prosent.

Det er relativt små forskjeller i kjønnsfordelingen mellom de ulike utdanningsnivåene. Kvinneandelen er allikevel marginalt større innen studier på høyere akademisk nivå. 63 prosent av studentene på masternivå er kvinner, 61 prosent på integrert master/profesjon og 60 prosent på lavere grad. Dette kan bidra til å forklare hvorfor de kvinnelige studentene også er noe eldre enn sine mannlige medstudenter, 1,2 år i snitt. Generelt er kvinnedominansen størst blant de eldste studentene. 70 prosent av studentene over 40 år er kvinner. Se vedleggstabell V2.9 for en oversikt over studentenes alder og kjønn per institusjon.

## Geografi og mobilitet

I dette kapittelet ser vi på hvor de ulike institusjonene rekrutterer sine studenter, og målet vi bruker, er andel studenter hjemmehørende i samme fylke som campus, basert på fylkesgrenser i 2023. Både størrelsen på fylker og bosettingsmønstre og institusjonslandskap på kryss og tvers av fylkesgrenser gjør at analyser har en begrenset geografisk presisjon. Likevel mener vi at også en analyse basert på fylkesinndelingen viser interessante mønstre når vi ser studentenes geografiske bakgrunn med tanke på hvor og hva de studerer.

**Hvor kommer studentene fra? Datagrunnlaget**

Datagrunnlaget for analyser knyttet til studentenes hjemsted og studiested er registreringen i DBH av studenters bostedsadresse og av campusens fylkestilhørighet. Det er en viss usikkerhet knyttet til datakvaliteten for dette formålet. Studenter står fritt til å endre folkeregistrert adresse til adressen på studiestedet, I den grad de gjør det, og institusjonene i tillegg oppdaterer bostedsadresse gjennom folkeregisteret, vil vi miste informasjon om hjemsted og mobilitet i forbindelse med studiene. Vi har ingen informasjon om hvor ofte dette forekommer, men mønsteret i den geografiske fordelingen av studenter på institusjoner, fagområder og utdanningstyper samsvarer godt med det vi ville forvente. Vi tror derfor det gir god informasjon å bruke studentens adresse som registrert i DBH.

Av studentene i høyere utdanning 2023 studerte totalt halvparten på campus i hjemfylket. Figur 2‑6 viser hvor stor andel av de ulike institusjonenes studenter som er hjemmehørende i fylket der de studerte. Blant institusjonene med stor andel studenter fra hjemfylket finner vi særlig høyskoler og universiteter med mye profesjonsutdanninger. Høyest er andelen ved HiØ, der 74 prosent hører hjemme i Viken. Nest høyest andel studenter fra eget fylke har UiS med 71 prosent. Lavest andel av alle har OsloMet, hvor 36 prosent av studentene ved universitetets studiesteder hører hjemme i fylket hvor studiestedet er plassert. Den lokale rekrutteringen er imidlertid større enn hva dette tallet skulle tilsi. Ved studiested Oslo hører 35 prosent av studentene hjemme i Oslo, mens 30 prosent hørte til Viken. For studiested Kjeller kommer 39 prosent av studentene fra Viken, og 21 prosent fra Oslo. Ellers er det, ikke overraskende, de mer spesialiserte institusjonene som har flest studenter fra andre fylker.

Figur 2‑6 Andel studenter hjemmehørende i studiestedets (campusens) fylke per institusjon, 2023

Figuren omfatter institusjoner med mer enn 2 000 studenter.

**Kilde**: DBH

Forskjellene mellom institusjoner henger her som alltid sammen med faglig profil og forskjeller i studietilbud. Tabell 2.1 viser hvor stor andel av studentene som har campus i hjemfylket etter studium. Her er mønsteret tydelig. Øverst i tabellen med mellom 60 og 70 prosent studenter fra hjemfylket finner vi profesjonsutdanninger relatert til velferdsstatens yrker. Nederst finner vi de mer spesialiserte utdanningene med en mer begrenset geografisk distribusjon.

https://vedlegg.hkdir.no/MichaelRev/2024/tabell/V2.1

Tabell 2.1 Andel studenter hjemmehørende i studiestedets (campusens) fylke per studium, 2023

|  |  |  |
| --- | --- | --- |
| **Studium** | **Fra eget fylke** | **Studenter i alt** |
| Barnehagelærerutdanning | 70 % | 6451 |
| Vernepleierutdanning | 69 % | 3852 |
| Sykepleierutdanning | 69 % | 14 560 |
| 5-årig masterprogram i grunnskolelærerutdanning 5-10 trinn | 63 % | 5455 |
| 5-årig masterprogram i grunnskolelærerutdanning 1-7 trinn | 62 % | 5224 |
| Barnevernpedagogutdanning | 61 % | 2178 |
| Sosionomutdanning/sosialt arbeid | 60 % | 3263 |
| Bioingeniørutdanning | 59 % | 1064 |
| Ingeniørutdanning | 57 % | 11 363 |
| Medisin | 56 % | 5137 |
| Femårig lektorutdanning | 55 % | 4629 |
| Praktisk-pedagogisk utdanning | 54 % | 2515 |
| Helsefag | 52 % | 18 212 |
| Psykologi | 50 % | 6840 |
| Historisk-filosofiske fag | 48 % | 21 843 |
| Samfunnsvitenskap | 47 % | 24051 |
| Økonomisk-administrativ utdanning | 47 % | 54 372 |
| Matematisk-naturvitenskapelige fag | 47 % | 25 037 |
| Pedagogiske fag | 46 % | 18 305 |
| Farmasi | 46 % | 1002 |
| Juridiske fag | 45 % | 8176 |
| Utvikling og miljø | 44 % | 1636 |
| Arkitektur | 40 % | 1908 |
| Teknologi | 39 % | 15 646 |
| Fysioterapeututdanning | 37 % | 1097 |
| Idrettsutdanning | 37 % | 3881 |
| Utøvende musikkutdanning | 32 % | 2127 |
| Teologi | 25 % | 1724 |

Tabellen omfatter studium med mer enn 1 000 studenter

**Kilde**: DBH

Statistikken presentert her, gir noen bilder av hvordan studentene geografisk fordeler seg på institusjoner og fagområder. For å skape et mer presist bilde bør det vurderes om det er mulig å detaljere informasjon i DBH om studentens hjemsted utover fylkestilhørighet.

## Sosial skjevrekruttering

Det er godt etablert at unge med høyt utdannede foreldre i større grad selv tar høyere utdanning enn unge som ikke har foreldre med høyere utdanning (Grendal, 2022). Blant dem som begynner å studere ved universiteter og høyskoler, er det også store forskjeller mellom ulike studier når det gjelder foreldrenes utdanningsnivå. Regjeringen vil våren 2025 legge fram en stortingsmelding om sosial utjevning og mobilitet, deriblant i høyere utdanning.

Figur 2‑7 viser en oversikt over utdanningsnivået til studentenes foreldre for ulike utdanninger. Inkludert i figuren er store profesjonsutdanninger, i tillegg til fire kategorier av disiplinutdanninger på bachelor- og masternivå: samfunnsfag og juridiske fag, humanistiske og estetiske fag, naturvitenskapelige fag og økonomisk-administrative fag. På studier som krever et høyt karaktersnitt for å komme inn, har en større andel av studentene foreldre med høyere utdanning. På medisinstudiet og masterstudiene i teknologifag og rettsvitenskap har rundt 80 prosent av studentene minst én forelder med høyere utdanning. Andelen med minst én forelder som har lang høyere utdanning er høyest på medisinstudiet, med 46 prosent. I motsatt ende finner vi barnehagelærerutdanning og utdanning i vernepleie, barnevern og sosialfag, samt PPU for yrkesfag. På disse studiene har rundt 60 prosent av studentene ingen forelder med høyere utdanning.

Dersom vi sammenligner Figur 2‑7 med Tabell 2.1, ser vi at flere av de sistnevnte studiene i stor grad rekrutterer studenter til studiesteder i eget fylke. Andelen med uoppgitt eller manglende data for foreldrenes utdanning varierer ellers stort sett mellom 1 og 10 prosent for de fleste utdanninger. Dette gjelder særlig studenter med foreldre som har innvandret eller studenter som selv har innvandret. Visse utdanninger, som farmasi og bioingeniør, har en særlig høy andel innvandrere og norskfødte med innvandrerbakgrunn i studentmassen. Dette ser vi igjen i andelen med uoppgitt eller manglende verdi i Figur 2‑7. For disse utdanningene er det derfor en særlig stor usikkerhet i hvor stor andel av studentene som har foreldre med høyere utdanning. Se ellers kapittel 2.5 om studenter med innvandrerbakgrunn.

Figur 2‑7 Studenter høsten 2022 etter foreldrenes høyeste utdanning

<https://vedlegg.hkdir.no/MichaelRev/2024/figur/V2.7>

Det er utdanningsnivået til den av foreldrene som har den høyeste utdanningen som regnes som «foreldrenes høyeste utdanning».

**Kilde**: Microdata.no, SSB

## Innvandrere

Andel i tidsserie + sammenlignet med andel av befolkningen ellers

## Institusjonsprofiler – studenter og fag

Tabell 2.1 under viser institusjonsprofiler basert på indikatorer om studentene og deres studier omhandlet i dette og foregående kapittel. Variablene vi har brukt, er alder, kjønn, fleksibilitet i studier, studienivå, fagområde og geografi. Tabellen viser institusjoner med flere enn 2000 studenter i 2023. Institusjonene er sortert synkende etter summen av skåren på de ulike variablene. Høy skår er uttrykt med mørkere farge. Varmekartet viser noen relativt tydelige mønstre i det høyere utdanningslandskapet. Øverst i tabellen finner vi høyskoler og nyere universiteter. Det som knytter dem sammen her er framfor alt alderen på studentene, høy andel studenter innenfor lærerutdanning og pedagogikk og helse- og sosialfag, samt en høy andel studenter på kortere studier.

Blant institusjonene med flere enn 1 000 studenter er det NTNU som har de yngste studentene, med en medianalder på 23 år og gjennomsnittsalder på 26,1 år. I den andre enden finner vi VID med en medianalder på 30 år og gjennomsnittsalder på 32,5 år. Også Høgskolen i Volda (HVO) og Høgskolen i Innlandet (HINN) har studenter med høy snittalder med en median på 28 år. Henger sammen med antall deltids- og fleksible studenter?

Kjønnssammensetningen følger i mindre grad det samme mønsteret, her er forskjellene på institusjonsnivå relativt små. Vi har tidligere sett at kjønnssammensetningen varierer betydelig mellom ulike fagområder. Institusjonenes kjønnsprofil henger i stor grad sammen med hvilke fagområder institusjonene tilbyr eller har mye av. Andelen mannlige studenter er høyest ved NHH med 60 prosent. Også BI har en høyere andel menn enn sektoren ellers med nøyaktig lik fordeling mellom kjønnene. Begge disse institusjonene er spesialisert innen økonomiske- og administrative fag, som er det fagfeltet med nest størst andel mannlige studenter. Motsatt har både DMMH og VID en kvinneandel på 83 prosent. Disse lærestedene er spesialisert innenfor henholdsvis lærerutdanninger og pedagogikk og innenfor helse, sosial- og idrettsfag, som er de to fagområdene med høyest kvinneandel.

Videre viser figuren andel studenter på studieprogrammer av mindre enn 120 studiepoengs omfang. Her skiller noen institusjoner seg ut. HVO har halvparten av studentene på slike program, HiM 45 prosent og NU 42 prosent, NLA 40 prosent og HINN 38 prosent. Sammenliknet med andre liknende institusjoner gir dette NU og HINN en temmelig ulik profil. Ved HVL, OsloMet og USN var tilsvarende andel mellom 21 og 24 prosent. De fleste andre institusjonene i figuren ligger rundt dette nivået. Institusjoner med høyere andel studenter på kortere studier har også flere eldre studenter og flere studenter på fleksible utdanninger.

I andre enden av figuren med relativt lave verdier på de utvalgte indikatorene, finner vi de eldste universitetene med sine disiplinutdanninger og mer spesialiserte NMBU og NHH. De har færre studenter som er 30 år eller eldre, har lavere andel studenter på fleksible utdanninger og flere studenter på høyere grad. Indikatoren «andel studenter i hjemfylket» viser hvor prosentandelen studenter der registrert hjemfylke er samme som campusfylke etter fylkesgrensene i 2023. Forskjellene mellom institusjonene reflekter både institusjoners profil, og geografiske, befolkningsmessige og administrative forhold. Når bare i overkant av 40 prosent av studentene ved HVO og HINN er hjemmehørende i institusjonenes respektive fylker, må det ses i sammenheng med tilbudet av kortere og fleksible utdanninger. At andelen ved OsloMet er enda lavere, må vi anta heller primært henger sammen med både en «hovedstadseffekt» og at store befolkningsgrupper har kort avstand til Oslo.

Tabell 2.2 Institusjonsprofiler studier basert på seks variabler om studenter og deres studier

|  |  |  |  |  |  |  |  |
| --- | --- | --- | --- | --- | --- | --- | --- |
|  | Andel ≥30 år | Andel kvinner | Andel fleksible | Andel på lavere grad | Andel lærerutdan og helse sosial (bach) | Andel stud i hjemfylke | Andel på kortere studier\* |
| HVO | 46 % | 69 % | 61 % | 79 % | 39 % | 42 % | 50 % |
| VID | 51 % | 83 % | 50 % | 61 % | 49 % | 49 % | 32 % |
| HiØ | 42 % | 63 % | 38 % | 79 % | 48 % | 76 % | 27 % |
| NU | 44 % | 65 % | 41 % | 65 % | 46 % | 61 % | 42 % |
| HINN | 46 % | 66 % | 52 % | 79 % | 37 % | 43 % | 38 % |
| HVL | 32 % | 63 % | 31 % | 68 % | 54 % | 67 % | 21 % |
| USN | 41 % | 61 % | 33 % | 68 % | 39 % | 56 % | 24 % |
| OsloMet | 37 % | 69 % | 31 % | 72 % | 51 % | 41 % | 23 % |
| NLA | 24 % | 62 % | 23 % | 77 % | 45 % | 51 % | 40 % |
| HiM | 40 % | 57 % | 34 % | 80 % | 17 % | 48 % | 45 % |
| HK | 29 % | 65 % | 40 % | 95 % | 9 % | 42 % | 22 % |
| UiS | 31 % | 59 % | 20 % | 65 % | 32 % | 73 % | 20 % |
| UiA | 29 % | 58 % | 20 % | 65 % | 35 % | 64 % | 23 % |
| UiT | 31 % | 59 % | 25 % | 61 % | 23 % | 56 % | 25 % |
| BI | 25 % | 50 % | 26 % | 79 % | 0 % | 53 % | 28 % |
| UiB | 21 % | 61 % | 12 % | 53 % | 9 % | 59 % | 25 % |
| UiO | 24 % | 62 % | 15 % | 49 % | 12 % | 54 % | 24 % |
| NMBU | 29 % | 61 % | 25 % | 42 % | 4 % | 46 % | 29 % |
| NTNU | 19 % | 52 % | 13 % | 48 % | 21 % | 45 % | 20 % |
| NHH | 17 % | 40 % | 15 % | 45 % | 0 % | 46 % | 25 % |

\*kortere studier er her definert som programmer på mindre enn 120 studiepoeng

Mørkere farge uttrykker høyere verdi

# Tilgjengelighet

I Norge har det over flere år vært en tverrpolitisk prioritering å gjøre høyere utdanning mer tilgjengelig for ulike grupper av befolkningen (Meld. St. 16 (2016-2017)), (Meld. St. 14 (2019–2020), 2020), (Meld. St. 5 (2019-2020)), (Meld. St. 14 (2022-2023), 2023) Tilgjengeliggjøring er viktig for å legge til rette for blant annet livslang læring, bruk av arbeidskraftreserven og for at personer med funksjonsnedsettelser og kronisk sykdom skal kunne delta i utdanning og arbeid på lik linje med resten av befolkningen.

I dette kapitlet ser vi på ulike aspekter av slik tilgjengeliggjøring.

## Fleksible studier og deltid

Det er et politisk mål at studietilbudet i høyere utdanning skal være tilgjengelig for flest mulig av de som ønsker å studere, uavhengig av bosted og livssituasjon. Studieprogrammer som gir økt uavhengighet i så måte, omfatter både undervisningstilbud som foregår utenfor ordinære studiesteder («desentraliserte») og tilbud der undervisningen foregår på nett («nettbaserte»). Til sammen har disse studieprogrammene blitt omtalt som «fleksible utdanningstilbud».

Figur 3‑1 viser utviklingen i antall studenter på disse tilbudstypene siste ti år. I tillegg inneholder figuren studenter på deltidsprogrammer, det vil si studieprogram hvor det er lagt opp til fleksibilitet i tid i form av redusert studieprogresjon.[[8]](#footnote-9) Nettopp deltidsstudentene utgjør majoriteten i Figur , hele 61 prosent i 2023. Tilsvarene tall for desentralisert og nettbasert undervisning er henholdsvis 6 og 33 prosent.

Figur 3‑1 Studenter på fleksible studieprogram 2014–23. Antall

Studenter (både egen- og eksternfinansierte) på deltidsprogrammer, samt programmer der undervisningen gis som nettundervisning eller på andre steder enn institusjonens ordinære studiesteder. Definisjonen er i år utvidet slik at deltidsprogrammer med undervisning ved institusjonen også regnes som fleksible.

**Kilde**: DBH

De siste ti årene er antallet studenter på nettbaserte studier nær tredoblet (187 prosent). Særlig blant de private lærestedene skjøt bruken av slike tilbud fart under pandemien. For sektoren under ett har imidlertid antallet fleksibelstudenter økt jevnt og trutt over lang tid. Det siste året alene er veksten på 12 prosent. Antall studenter på desentralisert utdanning har derimot gått tilbake med 40 prosent siste ti år. Her er det verdt å nevne at mange fleksible studietilbud inneholder elementer av både «desentralisert» og «nettbasert». Hvilke av de to kategoriene et studieprogram registreres under, kan dermed være noe vilkårlig. Dette gjør at det er fornuftig å omtale de to samlet. De siste ti årene totalt har antallet studenter på desentraliserte og nettbaserte tilbud nesten doblet seg, fra 17 000 studenter i 2014 til 30 900 i 2023. For deltidsprogrammene er det en økning på 20 prosent i perioden, fra 39 900 i 2014 til om lag 47 900 i 2023.

Blant de store fagområdene finner vi den høyeste andelen studenter på fleksible studier innenfor lærerutdanninger og utdanninger i pedagogikk. Her går 40 prosent av studentene på en form for fleksible studier. Fleksibelandelen er høy også innenfor økonomisk-administrative fag, med 36 prosent. På grunn av størrelsen på fagområdet er det også her vi finner det største antallet studenter på fleksible studier, med i underkant av 22 000. Det tredje store fagområdet når det gjelder fleksible studier i både antall og andel er helse-, sosial-, og idrettsfag, med 27 prosent av studentene på slike programmer.

Forskjellene i forekomsten av fleksible utdanninger handler ikke bare om fagområder, men i høy grad også om omfanget av utdanningene. Figur 3‑2 viser hvor stor andel av studentene som tar fleksible studier etter studieprogrammets omfang målt i studiepoeng, og mønsteret er tydelig. På kortere og ikke-gradsgivende studieprogram er det store flertallet av studentene registrert på fleksible program. På de korteste studiene med færre enn 30 studiepoeng, er flere enn ni av ti studenter på fleksible program. Av studentene på studieprogram med 30 til 60 studiepoeng, er 64 prosent av studentene på denne type programmer. Studieprogram med 120 studiepoeng består i all hovedsak av toårige masterprogrammer, inkludert erfaringsbaserte mastere. For ordinære toårige mastere er 21 prosent av studentene på fleksible program, mens andelen er 83 prosent for erfaringsbaserte mastere. Langt lavere er fleksibelandelen på treårige bachelorutdanninger. I 2023 var 9 prosent av studentene registrerte på slike studieprogrammer. Blant mer enn treårige studier er fleksibelandelen under 1 prosent.

Figur 3‑2 Andel fleksible studenter etter antall studiepoeng i studieprogrammet, 2023.

**Kilde**: DBH

Totalt utgjør studenter på studieprogram under 120 studiepoeng 26 prosent av alle studenter. Samtidig utgjør fleksible studenter på denne type program hele 71 prosent av alle studenter på fleksible studieprogram. Flest fleksible studenter på slike kortere studieprogram finner vi innenfor økonomisk-administrative utdanninger og lærerutdanning og pedagogikk. På begge fagområdene er andelen fleksible studenter på 86 prosent. Et høyt antall studenter finner vi også i faggruppen «helse- sosial- og idrettsfag», og også her er andelen studenter på fleksible program rett under 80 prosent. Høyeste prosentandel fleksibelstudenter på programmer under 120 studiepoeng finner vi innenfor «Samferdsels- og sikkerhetsfag og andre servicefag» og «Primærnæringsfag», men her er det få studenter totalt sett. For øvrige fagområder er andelen fleksible studenter lavere, mellom 44 og 62 prosent for studieprogram på under 120 studiepoeng.

For treårige bachelorutdanninger skiller lærerutdanning og pedagogikk seg ut, med mer enn 28 prosent fleksible studenter. Ikke minst skyldes dette den høye andelen fleksible studenter barnehagelærerutdanninger på 40 prosent. Også på vernepleieutdanningen finnes mange fleksible studier, i 2023 gikk 28 prosent av studentene på slike programmer. Av studenter på bachelorprogrammer i økonomisk-administrative fag, var 12 prosent på fleksible programmer i 2023. Innenfor disiplinutdanningene er det svært få bachelorstudenter på fleksible program. For humanistiske og estetiske fag var andelen 6 prosent, for naturvitenskapelige og tekniske fag og samfunnsfag og juridiske fag var andelen beskjedne 2 prosent.

### Faglig profil preger institusjonsforskjeller

Vi har sett at omfanget av fleksible utdanninger varierer kraftig mellom ulike utdanningstyper. Dermed reflekterer forskjellene mellom institusjoner også institusjonenes faglige profil og utdanningstilbud. Figur 3‑3 viser hvor stor andel studenter på fleksible program utgjør per institusjon. Profesjonsrettede høyskoler har den høyeste andelen, og aller høyest er den ved HVO, der nesten to av tre registrerte studenter tar fleksibel utdanning. Også ved HINN er godt over halvparten av studentene registrert på slike program. Lavest er andelen ved NTNU og UiB med henholdsvis 13 og 12 prosent.

Figur 3‑3 Andel studenter på fleksible studieprogram. Alle utdanninger.

Figuren omfatter institusjoner med flere enn 3 000 studenter i 2023.

**Kilde**: DBH

Mye av fleksibiliteten som kommer til uttrykk i Figur 3‑3, er knyttet til kortere studier, slik vi omtalte dette ovenfor. Et noe annet bilde får vi når vi kun ser på studier av minimum 120 studiepoengs varighet, som vist i Figur 3‑4. Rekkefølgen mellom institusjonene forblir i hovedsak den samme, men andelen studenter på fleksible program blir lavere for alle. Institusjonene med størst innslag av fleksibelstudenter har om lag hver tredje student på fleksible program, mens flere institusjoner har en andel på mellom 0 og 2 prosent. Samtidig er det viktig å understreke av figuren viser andeler og ikke antall studenter. Så selv om *andelen* fleksibelstudenter på program av minst 120 studiepoengs omfang er nesten 10 ganger så høy ved HVO som ved NTNU, er *antallet* slike studenter nesten dobbelt så høyt ved NTNU.

https://vedlegg.hkdir.no/MichaelRev/2024/figur/V3.4

Figur 3‑4 Andel studenter på fleksible studieprogram, min. 120 studiepoeng.

**Kilde**: DBH

En nærmere oversikt over antallet studenter på fleksible studieprogram over tid per institusjon finnes i vedleggstabell V2.15.

### Fleksible studieprogram

Hvis vi ser på de fleksible studieprogrammene, heller enn å se på *populariteten* til disse, er bildet nokså likt. I 2023 er 6 prosent av de fleksible studieprogrammene registrert som desentralisert. Dette er identisk med andelen fleksible studenter registrert på disse programmene. 33 prosent av de fleksible programmene er nettbaserte, og her går 29 prosent av de fleksible studentene. Hele 65 prosent er deltidsprogram, og disse har 61 prosent av de fleksible studentene.

Totalt har tilbudet av deltidsprogram og desentraliserte studieprogram gått ned i tiårsperioden, henholdsvis 10 og 56 prosent. Antallet nettbaserte program har derimot *økt* med 52 prosent. For alle disse tre typene studieprogram totalt er det tilbakegang på lavere grads nivå på 23 prosent. Nedgangen omfatter bachelorprogram, årskurs og korte studieprogrammer. På masternivå har antallet studieprogram derimot økt med hele 76 prosent de siste ti årene.

For alle de tre hovedtypene fleksible tilbud har studentantallet per program økt de siste ti årene. Det er om lag 35 prosent flere studenter per studieprogram registrert som deltid eller desentralisert i 2023 enn for ti år siden, mens det på nettbaserte program er nesten dobbelt så mange studenter per program i 2023 enn ti år tidligere. Dette er i tråd med en generell trend i høyere utdanning i retning av større programmer med færre studenter, som vist i kapittel 1.

Deltidsprogrammene har i tidligere tilstandsrapporter ikke vært omtalt som en del av det fleksible studietilbudet. Ved å inkludere dem, er årets rapport i stand til å tegne et riktigere bilde av både bredden og volumet av de fleksible utdanningene som norske universiteter og høgskoler tilbyr. Fortsatt vil allikevel en del fleksible tilbud være skjult i statistikken. En gjennomgang av institusjonenes studiekataloger HK-dir gjorde i 2023, viser at relativt mange studieprogram er organisert som periodiske samlinger ved en institusjonscampus (HK-dir, 2023a). Disse programmene representerer fleksibilitet både i tid og rom, men er registrert i den ikke-fleksible kategorien «undervisning ved institusjonen». Dette viser at måten studieprogram registreres på i dag ikke er fullt ut egnet til å fange opp den økende kompleksiteten som kjennetegner utdanningstilbudet. HK-dir samarbeider med sektoren for å få på plass en mer hensiktsmessig registreringspraksis på området.

## Inkludering

Regjeringen er opptatt av å gjøre utdanning mer tilgjengelig. (Meld. St. 14 (2022-2023)). Det handler blant annet om å legge utdanningene godt til rette for studenter med funksjonsnedsettelser og helserelaterte problemer som kan være til hinder for studier. Studenter med funksjonsnedsettelse og studenter med særskilte behov har rett til egnet individuell tilrettelegging etter lov om universiteter og høyskoler (§ 4-3 c) og lov om likestilling og forbud mot diskriminering (kapittel 3).

Den europeiske studentundersøkelsen Eurostudent tar for seg studentenes levekår og studiesituasjon. Den spør blant annet studentene om hvorvidt de har helserelaterte utfordringer som påvirker studiene negativt. Den foreløpig siste tilgjengelige undersøkelsen på europeisk nivå (Eurostudent 8) viser svært store forskjeller mellom landene med noen tydelige mønstre. Studenter i rikere land rapporter i lang større grad om begrensende helseproblemer, og aller største helseproblemer rapporterer nordiske land. Aller høyest var tallene for Island, hvor 31 prosent av studentene rapporterte om begrensende helseproblemer. Dernest fulgte norske studenter med 22 prosent. Laveste andel rapporterte helseproblemer hadde Romania og Tyrkia, hvor bare 5 og 6 prosent oppga å ha studiebegrensende helseproblemer. Vi må anta at de store nasjonale forskjellene ikke primært handler om folkehelse eller dårlig tilrettelagt utdanningstilbud i de nordiske landene.

De norske tallene for Eurostudent 8 viser en kraftig økning (kraftig økning eller svak nedgang i antall studenter som rapporterer om helseproblemer). Totalt oppga 31 prosent av de norske respondentene i Eurostudent 8 at de hadde en form for funksjonsnedsettelse. v6\_13, Andel studenter med ulike funksjonsnedsettelser, 2022.

Tabell 3.1 Andel studenter med ulike funksjonsnedsettelser, 2022. n=7720

|  |  |
| --- | --- |
| Kronisk sykdom | 10 % |
| Psykiske problemer | 10 % |
| Fysiske problemer | 5 % |
| Problemer med hørsel eller syn | 5 % |
| Lærevansker, f,eks, dysleksi | 6 % |
| Andre langvarige helseproblemer/funksjonsnedsettelser o,l, | 4 % |
| Ingen funksjonsnedsettelser | 69 % |

**Kilde**: Statistisk sentralbyrå, Eurostudent 8

NIFU publiserte i 2023 en rapport med analyser om ulike gruppers representasjon i høyere utdanning (Korseberg et al., 2023). En av konklusjonene var at personer med funksjonsnedsettelser søker seg til høyere utdanning, men at mange faller fra allerede før studiestart. NIFU så på gruppen som har mottatt «grunn- og hjelpestønad», dvs. ytelser som gis til personer med medfødt eller varig skade, sykdom eller funksjonsnedsettelse og skal dekke behov for langvarig privat pleie og tilsyn eller utgifter som friske personer og personer uten funksjonsnedsettelser ikke har. Analysen viste at personer som har mottatt grunn- og hjelpestønad har betydelig lavere deltakelse i høyere utdanning enn den øvrige befolkningen. Selv om personer som har mottatt grunn- og hjelpestønad i like stor grad både søker og får tilbud om studieplass sammenlignet med den øvrige befolkningen, er andelen som begynner i høyere utdanning omtrent fire prosentpoeng lavere. Tilgang på helsetjenester, økonomi, tilrettelagt bosted og tilrettelegging ved studiestedet er alle faktorer som gjør at personer med funksjonsnedsettelser vegrer seg for å starte i høyere utdanning. Rapporten viser også at foreldrenes utdanningsbakgrunn er en enda viktigere faktor for denne gruppen enn for befolkningen ellers.

### Økt bruk av Lånekassens tilleggsstipend

Studenter som har nedsatt funksjonsevne og derfor ikke kan jobbe ved siden av studiene, kan få et tilleggsstipend fra Lånekassen.[[9]](#footnote-10) Ordningen ble innført i studieåret 2011–2012, og den gang mottok 505 studenter slikt stipend. I 2023 kan studentene motta stipend på inntil 4 280 kroner per måned. Figur 3‑5 viser at bruken har økt kraftig siden da. Per 2023 er det om lag 4 prosent av den totale studentmassen i Norge som får dette tilleggsstipendet.

Figur 3‑5 Lånekassens tilleggsstipend. Antall mottakere

**Kilde**: Lånekassen

### Tilrettelegging

Studenter med syns- eller lesevansker kan låne tilrettelagt studielitteratur fra Nasjonalbiblioteket. Tilbudet er gratis og tilgjengelig for studenter på universitet, høyskole og fagskole. Disse bøkene er en kombinasjon av lyd og digital tekst, digitale bøker og punktskriftsbøker.

Det er kun studenter med nedsatt syn som kan få produsert nye bøker gjennom tjenestene Nasjonalbiblioteket har for tilrettelagt litteratur. Andre studenter som har utfordringer med å lese trykt tekst kan låne disse eksemplarene. Den største gruppen her er studenter med lese- og skrivevansker. Det er en stor årlig utlånsvekst og mange nye lånere som registreres av Nasjonalbiblioteket. Dette synliggjør et omfattende behov for alternativer til trykt litteratur. I 2023 var det 163 000 utlån av studielitteratur, en økning på 18 prosent fra året før. Samme år ble det innmeldt 1 900 nye studenter, 16 prosent flere enn i 2022.

Fra februar 2023 skal offentlige utdanningsinstitusjoner ha *tilgjengelighetserklæringer* for nettløsninger rettet mot studenter. Tilgjengelighetserklæringen skal hjelpe institusjonene med å få oversikt over hvorvidt nettløsningene oppfyller kravene til universell utforming. Data fra tilgjengelighetserklæringene gjør det mulig å følge utviklingen i hvorvidt løsningene oppfyller kravene til universell utforming, se Tabell 3.2.

Tabell 3.2 Grad av samsvar med krav til universell utforming hos høyere utdanningsinstitusjoner for utvalgte tjenester i 2023.

|  |  |  |  |
| --- | --- | --- | --- |
| Tjeneste | Prosent samsvar | Prosent brudd | Antall |
| Videotjeneste | 92 % | 8 % | 11 |
| Institusjonens nettsted | 77 % | 23 % | 24 |
| Læringsplattform (LMS) | 66 % | 34 % | 16 |
| Digital eksamen | 59 % | 41 % | 7 |

**Kilde**: HK-dir

## Digitalisering og digital omstilling

Høsten 2023 gjennomførte HK-dir en kartlegging av universitets- og høyskolesektorens (UH-sektorens) arbeid med digital omstilling. Formålet var å innhente kunnskap om sektorens arbeid med å iverksette «Strategi for digital omstilling i universitets- og høyskolesektoren 2021–2025» (HK-dir, 2022c; Kunnskapsdepartementet, 2021). Kartleggingen bygger primært på en spørreundersøkelse på institusjonsnivå og intervjuer med respondenter fra seks institusjoner. Spørreundersøkelsen ble besvart av alle de 21 statlige universitetene og høgskolene. Funn og konklusjoner fra kartleggingen formidles i rapporten «Digital omstilling i UH-sektoren – status, muligheter og utfordringer 2023» (HK-dir, 2024).

### Mye gjort – men mye gjenstår

Av rapporten fremgår det at de 21 statlige universitetene og høgskolene har iverksatt en rekke digitaliseringstiltak som har forbedret og effektivisert deler av virksomheten. Det er likevel betydelige variasjoner i hvor langt arbeidet med digital omstilling har kommet. Rapporten peker derfor på at sektoren har behov for å styrke digitaliseringsarbeidet, dersom ambisjonene i Strategi for digital omstilling skal kunne realiseres.

Kartleggingen indikerer at institusjonene i stor grad prioriterer IT-verktøy, IKT-drift, brukerstøtte, og teknisk infrastruktur i sitt arbeid med digital omstilling. Fagnær digitalisering, som skal bidra til å styrke fagene, forskningen og utdanningskvaliteten, prioriteres ikke i samme grad. Det kommer blant annet til uttrykk ved at kun én institusjon mener at den digitale omstillingen i hovedsak skjer innenfor den faglige kjernevirksomheten.

Institusjonene gjennomfører mange tiltak for å styrke de *ansattes digitale kompetanse*. Kartleggingen viser likevel at denne kompetansen er mangelfull hos undervisere, forskere og administrativt ansatte. Et mindretall på seks institusjoner mener at deres forskere har tilstrekkelig digital kompetanse. Enda færre mener at undervisere og administrativt ansatte har den digitale kompetansen de trenger.

Institusjonene prioriterer i begrenset grad kartlegging av *nytte og gevinster* etter innføring av nye digitale tjenester. 16 institusjoner mener at dette gjøres i moderat eller liten grad, mens fem institusjoner oppgir at dette er noe de i svært stor eller ganske stor grad prioriterer. Manglende kartlegging av nytte og gevinster ser blant annet ut til å henge sammen med mangel på egnet metodikk og rammeverk, samt begrenset kapasitet og kompetanse lokalt.

Institusjonenes holdning til *sektorsamarbeid* er grunnleggende positiv. Institusjonene mener at behovet for samarbeid er størst innenfor områdene administrativ effektivisering, digitale fellestjenester, datahåndtering og deling av digitale læringsressurser. 16 institusjoner oppgir at de har løsninger, tjenester og praksiser som de kan dele med andre institusjoner.

HK-dir konkluderte i rapporten med følgende seks anbefalinger for det videre arbeidet med digital omstilling i UH-sektoren:

1. Prioriter arbeidet med grunnlaget for digital omstilling.
2. Vri innsatsen over mot fagnær digital omstilling.
3. Styrk digital kompetanse hos faglig og administrativt ansatte.
4. Vektlegg institusjonenes mottakskapasitet ved planlegging av fellestiltak.
5. Behov for helhetlig forankring av digital omstilling på institusjonsnivå.
6. Styrk arbeidet med gevinstrealisering.

### Digitaliseringens muligheter og utfordringer

De siste par årene har vist at digitalisering også innebærer kolossale utfordringer for høyere utdanning, ikke minst som følge av stadig mer utviklede språkmodeller. Dette har bidratt til kriselignende tilstander for vitenskapelig publisering, det reises spørsmål om negative følger for studentens læring og framfor alt har det skapt stor usikkerhet om prøving og evaluering av studenters kunnskaper.

NOKUT inkluderte i Studiebarometeret 2023 spørsmål som skulle fange opp studentenes bruk av generativ kunstig intelligens i form av språkmodeller eller verktøy som genererer eller bearbeider bilder, lyd eller video. 39 prosent av studentene svarte at de ikke bruker KI i studiearbeidet i det hele tatt. Halvparten av studentene oppga å bruke det sjelden (24 %) eller av og til (25 %). Bare 12 prosent oppga å bruke slike hjelpemidler ofte. (ref. til SB 2023). Svarene tyder på at det er stor variasjon mellom ulike utdanninger og fagområder. Andelen som oppga å bruke slike verktøy av og til eller ofte var tre ganger så høy blant studenter på naturvitenskapelige og tekniske fag som for studenter i humanistiske og estetiske fag. Ikke overraskende tyder svarene også på at yngre studenter bruker slik teknologi oftere enn eldre studenter.

Det offentlige ordskiftet har i stor grad handlet om at elever og studenter engasjerer programvaren til å produsere tekst, og de utfordringene dette har for læring, men framfor alt vurdering. Studentene selv oppgir at de i relativt liten grad bruker verktøyene til å generere tekst. I NOKUTs spørsmålsbatteri er det ett bruksområde som skiller seg ut, nemlig å «forklare tema, pensum, konsepter, terminologi, etc.» Det nest mest vanlige bruksområdet var ifølge studentene å kommunisere med språkmodellene som «samtalepartner». Mens det var stor forskjell mellom fagområdene i *hvor mye* studentene bruker slike verktøy, er det mye mindre forskjell i *hva* studentene oppgir å bruke verktøyene til. Et unntak fra dette er at studenter i matematisk-naturvitenskapelige fag som forventet i langt større grad enn andre studenter oppgir å bruke språkmodellene til å skrive programkode.

**Digitale eksamens- og prøvingsformer (endringer etter c-gpt?)**

LEGGE INN DATA FRA Sikt, VENTES MEDIO APRIL

## Språk

Regjeringen la i 2023 fram en handlingsplan for å sikre og styrke norsk fagspråk i akademia. Det er derfor viktig å følge utviklingen av forholdet mellom norsk og engelsk i høyere utdanning. Per i dag er imidlertid datagrunnlaget ikke godt nok for dette formålet.

I slutten av 2022 dannet HK-dir, Sikt og Språkrådet en arbeidsgruppe med mål om bedre datagrunnlag og statistikk om språksituasjonen i UH-sektoren. Arbeidsgruppen har sett på statistikken som finnes, og vurdert behov for endring i registrering og rapportering, og gjorde seg blant annet følgende vurderinger:

* **Språk i undervisningsemner**: Det er ikke obligatorisk å registrere undervisningsspråk, og per i dag mangler sikker informasjon om språk i halvparten av alle emner. Dette bør utbedres framover.
* **Språk i pensumlitteratur**: Det vil trolig være svært arbeidskrevende å oppnå en presis rapportering av språk i pensum og undervisningsmateriell. Det kan være mer hensiktsmessig å vurdere en enklere form for rapportering som angir hvilke(t) språk som utgjør hovedtyngden.
* **Språk i mastergradsoppgaver**: Data for språk i mastergradsoppgaver er basert på tall fra NORA (Norwegian Open Research Archives) over de mastergradsoppgavene som blir lagt ut med åpen tilgang. For 2022 er det registrert språk for 12 900 masteroppgaver, mens tallet på uteksaminerte med mastergrad samme år var 20 200. Det betyr at vi har kunnskap om språk i minimum 64 prosent av oppgavene.

Selv om heller ikke datagrunnlaget for språk i masteroppgaver er helt ut tilfredsstillende, og også det bør forbedres framover, er det interessant å se hvordan språkbruken har utviklet seg over dit. Vi har data tilbake til 2105, og det ser ut til at andelen oppgaver der vi kjenner språket, har holdt seg nokså stabil i denne perioden. Også bruken av norsk og engelsk i masteroppgavene der vi kjenner språket, har vært stabil over tid, se Figur 3‑6. I både 2015 og 2022 var 58 prosent av masteroppgavene skrevet på norsk.

https://vedlegg.hkdir.no/MichaelRev/2024/figur/V3.6

Figur 3‑6 Språk i masteroppgaver 2015-2022

**Kilde**: Sikt, NORA

Språkbruk i høyere utdanning varier med både utdanningsnivå og fagområder. Vår statistikk om språk i masteroppgaver kan ikke fordeles på fagområder, men denne forskjellen kommer indirekte til syne i forskjellen mellom institusjoner med ulik faglig profil, se Figur 3‑7. Mens alle skrev på norsk ved DMMH, var…(kommentere ferdig når 2023). Andelen ved NTNU preget av teknologifagene, UiO og UiB i en mellomposisjon, mens høyskoler/nye universitet / profesjonsutdanninger har… Figur 3‑7 Andel masteroppgaver skrevet på norsk 2015-2022, per institusjon

**Kilde**: Sikt, NORA

# Internasjonalisering

Kapittelet viser sentrale sider ved internasjonalisering i høyere utdanning. Det presenterer nøkkeltall for utveksling, mobilitet og samarbeid innenfor Erasmus+, norske gradsstudenter i utlandet og internasjonale studenter i Norge.

## Rekordstor studentutveksling

Et rekordhøyt antall studenter reiste på utveksling til og fra Norge i 2023. Dette kommer fram av Figur 4‑1 nedenfor. Nær 8 000 studenter reiste på utveksling *fra* Norge, en økning på 12 prosent fra 2022. Samtidig kom 10 500 studenter på utveksling til Norge i 2023. Dette utgjør 3 prosent flere innreisende studenter enn i 2022. Det er nå om lag 500 flere som reiser fra Norge på utveksling enn det var i toppåret 2019. Utvekslingen fikk et kraftig fall under pandemien, men har i årene etter 2021 vært i god vekst. For de siste ti årene sett under ett, er det antallet innreisende som har økt mest. Det var 51 prosent flere innkomne studenter i 2023 enn i 2014. Antallet studenter som har utvekslet *fra* Norge i samme periode har økt med 37 prosent.

Figur 4‑1 Utvekslingsstudenter til og fra Norge 2014–23. Antall

Figuren viser utvekslingsopphold over tre måneder

**Kilde**: DBH

I 2023 reiste det flest utvekslingsstudenter fra Norge til Australia (1 350), Italia (700) og USA (660). Australia har over dobbelt så mange studenter utvekslet fra Norge i 2023 som året før og ligger nå over nivået fra 2019, før pandemien. Stengte grenser, strenge innreisekrav og vedvarende usikkerhet rundt pandemisituasjonen bidro til å gjøre oversjøiske studiedestinasjoner mindre attraktive og tilgjengelige i årene 2020-2022, mens europeiske studieland styrket seg i denne perioden. Særlig Italia har blitt et mer attraktivt studiemål siden før pandemien, med mer enn fordobling av antallet utvekslingsstudenter fra Norge. Figur 4‑2 viser noen av de mest populære studiedestinasjonene for norske utvekslingsstudenter de siste ti årene.

Figur 4‑2 Utreisende utvekslingsstudenter 2014–23, fem land med flest studenter. Antall

Fem mest populære destinasjonsland per 2023. Utvekslingsopphold på tre måneder og over. Individbaserte avtaler, samt studenter på forskerutdanning er ikke tatt med.

**Kilde**: DBH

Totalt for den siste tiårsperioden har utvekslingen til Europa nesten doblet seg, mens utvekslingen til land utenfor EU har gått ned i samme periode. Dette gjelder også de prioriterte landene for norsk utdanningssamarbeid utenfor EU, som har hatt en samlet nedgang på 21 prosent de siste ti årene. Vedleggstabell V2.51 gir en detaljert framstilling av utreisende utvekslingsstudenter per land i perioden 2014–23.

Norges viktigste handelspartnere inkluderer Tyskland, Sverige, Storbritannia, Kina og USA.[[10]](#footnote-11) Av disse er kun USA med på listen over de fem mest populære utvekslingsdestinasjoner for norske studenter i 2023. USA går dessuten tilbake i popularitet siste år med 27 prosent. Mens utvekslingen til Tyskland er nokså stabil siste år, går Sverige tilbake med 20 prosent og Storbritannia 36 prosent fra året før. Storbritannia avsluttet sin deltakelse i Erasmus+ etter studieåret 2022/23 som følge av Brexit. Årets tall inkluderer derfor siste rest av utveksling mellom Norge og Storbritannia innenfor det europeiske utvekslingsprogrammet. Neste år forventer vi derfor å se en ytterligere nedgang i utvekslingen til og fra Storbritannia.

Norske utvekslingsstudenter reiser i stor grad reiser ut av Europa, men innreisende utvekslingsstudenter kommer i hovedsak fra europeiske land, se vedleggstabell V2.53. Mens kun 4 prosent av norske studenter på utveksling reiser til Tyskland, utgjør tyske studenter den største gruppen av innreisende utvekslingsstudenter (21 prosent), med Frankrike på andreplass (14 prosent). Blant andre land Norge har mye handel med, øker antall utvekslingsstudenter fra Sverige med 45 prosent siste år, USA 22 prosent og Kina hele 80 prosent.[[11]](#footnote-12) Antallet britiske studenter til Norge går ned med 11 prosent siste år, i tråd med forventningene i kjølvannet av Brexit og utmeldingen fra Erasmus+.

### Langt unna målet

Utveksling har høy politisk prioritet, og det er et langsiktig mål at 50 prosent av studentene i høyere utdanning skal ha et utenlandsopphold i løpet av sin studietid. Det kortsiktige målet er 20 prosent (Meld. St. 16. (2016-2017)). Fram til 2020 hadde om lag 16,5 prosent av de uteksaminerte i høyere utdanning hatt et studieopphold i utlandet over tre måneder. Tilsvarende tall i 2023 er 13,7 prosent. Andelen uteksaminerte med utvekslingserfaring har dermed gått opp siste år, etter en nedgang under pandemien.

Mange av de som ble uteksaminert fra universiteter og høyskoler i 2021 og 2022 gikk glipp av muligheten for utveksling i studieløpet sitt. Til dels gjelder dette også for kandidater uteksaminert i 2023, noe som forklarer hvorfor andelen uteksaminerte med utvekslingserfaring fortsatt er lavere enn før pandemien. Selv med stadig økende utvekslingstall kan vi forvente at denne forsinkede pandemieffekten vedvarer inntil gruppen av uteksaminerte hovedsakelig består av personer som begynte studieløpet etter pandemien.

Særlig for integrert mastergrad/profesjonsstudier er prosentandelen med utveksling fortsatt lav i forhold til nivået slik det var ett år inn i pandemien (2020). Dette går fram av vedleggstabell V2.56. Nivået er 15 prosentpoeng lavere i 2023 enn tre år tidligere. Dette må blant annet ses i sammenheng med at antallet uteksaminerte på dette utdanningsnivået økte med 53 prosent i samme periode Verdt å nevne i denne sammenhengen er omleggingen fra fireårig grunnskolelærerutdanning (GLU) til femårig integrert master høsten 2017. De første studentkullene på grunnskolelærerutdanningene ble uteksaminert i 2022. Lærerutdanningene har tradisjonelt hatt lavere utvekslingsandel enn mange av de femårige masterutdanningene. Når de store kullene av femårige lærerstudenter regnes med, går altså andelen utvekslede ned, samtidig som det totale antallet uteksaminerte studenter øker. Dette er en faktor som bidrar til å holde andelen uteksaminerte med utvekslingserfaring lavere i 2023 enn det som har vært normalt tidligere.

På bachelornivået derimot, er nivået av uteksaminerte med utvekslingserfaring 11,2 prosent i 2023. Dette er kun 1,5 prosentpoeng lavere enn tre år tidligere.

### Bergen på utvekslingstoppen

Selv om pandemien delvis lukket utvekslingsvinduet for flere kull av studenter, har enkelte institusjoner allikevel prioritert å holde utvekslingsandelen høy. Oversikt over for uteksaminerte studenter med utveksling per institusjon ligger i vedleggstabell V2.57. I tillegg inneholder vedleggstabellene V2.52 og V 2.54 tall for henholdsvis utreisende og innreisende utvekslingsstudenter per institusjon de siste ti årene.

Tre læresteder i Bergen har et særlig høyt utvekslingsvolum, både blant ut- og innreisende. I fremste rekke gjelder dette NHH, som over mange år har utmerket seg med en høy utvekslingsandel. Av de som ble uteksaminert ved NHH i 2023, hadde over halvparten (55 prosent) vært på utveksling i løpet av studiene. I tillegg utgjorde innreisende utvekslingsstudenter 15 prosent av alle registrerte studenter i 2023. Enda høyere ligger BAS, med 17 prosent innreisende utvekslingsstudenter i 2023. Her har 36 prosent av de uteksaminerte i 2023 utvekslingserfaring. Blant de store institusjonene står UiB fram med en utvekslingsandel på 22 prosent blant alle uteksaminerte samtidig som innreisende utvekslingsstudenter utgjorde 8 prosent av studentene i 2023.

## Internasjonalt samarbeid

### Fortsatt høy mobilitet gjennom Erasmus+

Europa er et høyt prioritert område for norsk utdanningssamarbeid, og norsk deltakelse i Erasmus+ er sentralt i denne sammenhengen. Programmet gir norsk utdanning tilgang til internasjonale nettverk, fagmiljøer og allianser som fremmer kunnskapsutveksling og kvalitetsutvikling. Kontinuerlig dialog med partnere i andre land gir norske læresteder og fagmiljø viktige internasjonale impulser og perspektiver. Det europeiske samarbeidet bidrar også med et relevant sammenligningsgrunnlag for norsk høyere utdanning. Nåværende programperiode for Erasmus+ er fra 2021 til 2027.

Figur 4‑3 viser utreisende utvekslingsstudenter fra Norge på Erasmus+ som andel av alle studenter. Etter et historisk sterkt resultat for Erasmus i Norge i 2022, peker andelen utreisende fra Norge svakt nedover i 2023 med 335 færre Erasmus-studenter enn året før. Dette er som forventet. Programmet ble i 2022 en betydelig katalysator for å få studentmobiliteten i gang igjen etter pandemien, samtidig som fortsatte reiserestriksjoner og usikkerhet begrenset mobiliteten til land utenfor Europa. I tillegg så man en viss «ketchup-effekt» av at mobilitetsopphold som hadde blitt satt på vent under pandemien nå ble gjennomført, og institusjoner som satt på ubenyttede midler fra tildelinger for pandemiårene 2020 og 2021 har hatt anledning til å bruke disse fram til 2023 (HK-dir, 2022b). Dette gjør at bruken av Erasmus+ i 2022 og til dels i 2023 trolig har vært kunstig høy. Det kan derfor ventes en ytterligere nedgang i Erasmus-mobiliteten neste år, når utestående midler fra pandemiårene er oppbrukt.

Figur 4‑3 Utreisende utvekslingsstudenter på Erasmus+ 2014–23 av totalt antall studenter. Prosent

**Kilde**: DBH

Det er nå 30 prosent flere studenter på utveksling fra Norge gjennom Erasmus+ enn i siste normalår før pandemien (2019). Dette går fram av vedleggstabell V2.49, som viser institusjonenes antall og andel utvekslingsstudenter i Erasmus-programmet i årene 2014–22. Antallet utvekslede gjennom programmet gikk ned med 8 prosent siste år. Den nasjonale strategien for Erasmus+ har som mål at 30 000 studenter reiser på utvekslingsopphold i løpet av inneværende programperiode, 2021–27 (Kunnskapsdepartementet, 2021). For å nå dette målet, må antallet utvekslede i programmet øke med over 30 prosent fra nivået i 2023. Med en forventet nedgang i utvekslingen gjennom programmet framover er det imidlertid høyst usikkert om det nasjonale målet faktisk lar seg innfri.

Siste års nedgang er markert høyere blant de private lærestedene med 29 prosent, mot en nedgang på 5 prosent ved de statlige. Samlet har de statlige institusjonene en høyere andel studenter på utveksling i Erasmus+ (1,5 prosent) enn de private (0,7 prosent). De siste ti årene har imidlertid de private institusjonene tredoblet antallet studenter de sender ut gjennom programmet. Også de statlige institusjonene har hatt betydelig økt bruk av utmobilitet gjennom Erasmus de siste ti årene og har doblet antallet de sender ut.

Det store omfanget av utveksling ved NHH kommer igjen til syne i statistikken (se kapittel 3.1.2). Ved NHH reiste 8,2 prosent på utveksling gjennom Erasmus+ i 2023, noe som er langt over den nasjonale andelen på 1,4 prosent vist i Figur 4‑3 Utreisende utvekslingsstudenter på Erasmus+ 2014–23 av totalt antall studenter. Prosent. Blant de private høyskolene ligger igjen BAS høyt med 8,8 prosent. Ikke overraskende er det derimot de største institusjonene som sender ut flest hoder. I 2023 sender NTNU ut 1 015, UiB 505 og UiO 466 Erasmus-studenter.

Det er over dobbelt så mange Erasmus-studenter på utveksling til Norge (8 400) som fra Norge (3 800). Dette kommer fram av vedleggstabell V2.55, som viser utreisende og innreisende Erasmus-studenter per institusjon i 2023. Med unntak av enkelte mindre institusjoner med svært lave Erasmus-tall, mottar samtlige institusjoner flere tilreisende studenter i programmet enn de sender ut. Til sammen har de private institusjonene bedre balanse i Erasmus-mobiliteten enn de offentlige, men de private høyskolene deltar også i mindre grad i programmet enn de offentlige.

## Norske gradsstudenter i utlandet

I studieåret 2022-23 var det i overkant av 13 600 norske gradsstudenter i utlandet. Tallet har vært nedadgående hvert år siden toppåret 2015 og er nå på det laveste i hele den siste tiårsperioden. Nedgangen siden 2015 er på 22 prosent, det utgjør 3 800 studenter. Den markante endringen har skjedd samtidig som studentkullene i Norge har økt. I 2015 utgjorde norske gradsstudenter i utlandet 7 prosent av tallet på alle studenter i Norge, i 2015 i underkant av 5 prosent.

Nedgangen er ikke helt uventet. Allerede i (Meld. St. 14. (2008-2009)) spurte regjeringen seg om Kvalitetsreformen, gjennom nye studietilbud og økt markedsføring fra norske institusjoner, ville gjøre utenlandsstudier mindre attraktivt, relativt sett. De første tolv årene etter innføringen av Kvalitetsreformen skjedde snarere det motsatte; gradsstudier i utlandet styrket seg i popularitet. Allikevel kan ikke en slik langtidseffekt som stortingsmeldingen peker på utelukkes, iallfall når man ser på *hvilke* utdanninger utenlandsstudentene velger. En stor andel av de norske gradsstudentene tar helseutdanninger som har høye opptakskrav i Norge og dermed er vanskelige å komme inn på. Flest, 22 prosent tar medisinstudier. Mange tar også psykologi, veterinærmedisin og odontologi, til sammen 11 prosent.

Videre studerer en av fem norske helgradsstudenter i utlandet økonomi og administrasjon. Det er nettopp økonomi som har hatt størst nedgang i antall gradsstudenter i utlandet, med 1 000 færre i 2022 enn i 2014. Dette er et fagområde som har vært i stor vekst hjemme i samme periode. Det kan være grunn til å anta at det stadig økende fagtilbudet i Norge har dempet lysten og behovet for å tilsvarende utdanning utenfor landets grenser.

Relativt sett har nedgangen blant utenlandsstudentene de siste ni årene vært særlig merkbar innenfor humanistiske fag (42 prosent), og bildende kunst (38 prosent). Derimot har IKT hatt en nær dobling i antall helgradsstudenter utenlands i tiårsperioden, men antallet her er lavt med noe over 300 studenter i 2022.

Tabell .1 Norske gradsstudenter i utlandet 2014-2022, fordelt på fagområde

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Fagområde** | **2014** | **2015** | **2016** | **2017** | **2018** | **2019** | **2020** | **2021** | **2022** |
| Medisin | 3225 | 3318 | 3285 | 3177 | 3101 | 3071 | 3064 | 3032 | 2975 |
| Økonomi/business/admini-strasjon/ledelse | 3674 | 3680 | 3441 | 3297 | 3063 | 2852 | 2632 | 2655 | 2666 |
| Samfunnsfag | 1328 | 1343 | 1374 | 1362 | 1306 | 1264 | 1173 | 1241 | 1201 |
| Psykologi | 983 | 1065 | 1005 | 956 | 951 | 967 | 922 | 834 | 796 |
| Ingeniørfag | 750 | 812 | 823 | 803 | 776 | 708 | 600 | 562 | 576 |
| Realfag | 539 | 582 | 605 | 667 | 681 | 658 | 620 | 591 | 556 |
| Humanistiske fag | 885 | 839 | 770 | 765 | 723 | 671 | 597 | 523 | 511 |
| Bildende kunst / kunst­-håndverk | 689 | 649 | 555 | 483 | 482 | 462 | 418 | 431 | 426 |
| Veterinærmedisin | 412 | 437 | 422 | 415 | 410 | 392 | 391 | 381 | 372 |
| Odontologi | 286 | 289 | 284 | 272 | 284 | 302 | 315 | 323 | 353 |
| Juridiske fag | 208 | 269 | 287 | 325 | 357 | 401 | 375 | 378 | 349 |
| Informasjons- og kommunikasjonsteknologi | 174 | 198 | 238 | 250 | 287 | 307 | 328 | 333 | 339 |
| Arkitektur | 387 | 425 | 413 | 414 | 393 | 413 | 397 | 350 | 333 |
| Musikk | 302 | 319 | 321 | 329 | 359 | 367 | 341 | 331 | 271 |
| Andre fag | 3451 | 3217 | 3090 | 3119 | 2779 | 2531 | 2145 | 2088 | 1917 |
| **I alt** | **17293** | **17442** | **16913** | **16634** | **15952** | **15366** | **14318** | **14053** | **13641** |

Tabellen viser norske gradsstudenter i utlandet med støtte fra Lånekassen per studieår

**Kilde**: Lånekassen

Figur 4‑4 viser antall norske gradsstudenter i de mest populære landene over en tiårsperiode. I 2022 er det Storbritannia, Danmark og USA som har de største andelene av de norske gradsstudentene, med henholdsvis 20, 15 og 12 prosent. I en spørreundersøkelse blant norske gradsstudenter i utlandet gjennomført av NIFU (Hovdhaugen & Wiers-Jenssen, 2017), svarte mer enn halvparten av studentene at gode forkunnskaper i språk hadde avgjørende eller stor betydning for valg av studieland. Statistikken tyder på at dette fortsatt er tilfellet, gitt at nordiske og engelskspråklige land er så populære. Mange nordmenn tar også utdanningen sin i Polen (11 prosent), noe som henger sammen med at polske universiteter tilbyr et stort volum av engelskspråklige medisinstudier.

Storbritannia har ligget på topp i hele perioden og er fortsatt det mest ettertraktede studielandet for helgradsstudenter. Allikevel er tallet på nordmenn som tar en akademisk grad i Storbritannia er nær halvert de siste ti årene, fra 5 000 i 2013 til i underkant av 2 800 i 2022. Også Australia har opplevd bortimot en halvering i antall norske gradsstudenter, fra nær 1100 i 2013 til nær 600 ti år senere. Et interessant unntak er Spania, som nå har tre og en halv gang så mange norske gradsstudenter som for ti år siden. Dette er ikke overraskende, gitt at spansk siden i flere år har vært det mest populære fremmedspråket både i ungdomsskole og videregående.[[12]](#footnote-13)

Figur 4‑4 Norske gradsstudenter i utlandet, fordelt på land. Antall

Figuren viser norske gradsstudenter i utlandet med støtte fra Lånekassen per studieår

**Kilde**: Lånekassen

## Internasjonale studenter i Norge

[Data fra SSB kommer innen 25. april]

Figur 2.15 Internasjonale gradsstudenter i Norge 2013–24, land med flest studenter Lage figur fra V2.58

## Institusjonsprofiler - internasjonalisering

Tabell 3.2 viser institusjonenes profil på området internasjonalisering uttrykt gjennom fire indikatorer. Verdiene er normaliserte mellom 0 og 1 og uttrykker den relative forskjellen mellom institusjonene og ikke noen absolutt størrelse. Tabellen viser hvordan NHH skiller seg helt ut for alle indikatorer knyttet til studentutveksling. Når vi ser på summen av disse indikatorene danner NTNU og UiB en liten gruppe etter NHH, etterfulgt av UiO. Videre har UiA, UiS, NMBU og NIH en skår som skiller dem en del fra de øvrige institusjonene, der de innbyrdes forskjellene er nokså små.

Tabell 4.2 Institusjonenes relative skår på 4 indikatorer for internasjonalisering

|  |  |  |  |  |
| --- | --- | --- | --- | --- |
|  | **Erasmus ut** | **Ut per reg stud** | **Inn per reg stud** | **EU-midler per faglig årsv.** |
| NHH | 1,00 | 1,00 | 1,00 | 0,00 |
| NTNU | 0,30 | 0,24 | 0,33 | 0,71 |
| UiB | 0,32 | 0,24 | 0,48 | 0,47 |
| UiO | 0,21 | 0,19 | 0,36 | 0,52 |
| UiA | 0,14 | 0,22 | 0,21 | 0,57 |
| UiS | 0,09 | 0,12 | 0,23 | 0,69 |
| NMBU | 0,17 | 0,15 | 0,19 | 0,50 |
| NIH | 0,11 | 0,13 | 0,43 | 0,33 |
| UiT | 0,07 | 0,07 | 0,28 | 0,32 |
| HVO | 0,19 | 0,15 | 0,21 | 0,15 |
| USN | 0,09 | 0,09 | 0,13 | 0,38 |
| HVL | 0,07 | 0,16 | 0,11 | 0,30 |
| NU | 0,06 | 0,04 | 0,11 | 0,31 |
| HiØ | 0,04 | 0,05 | 0,09 | 0,33 |
| OsloMet | 0,09 | 0,10 | 0,13 | 0,12 |
| BI | 0,12 | 0,12 | 0,19 | 0,00 |
| HINN | 0,04 | 0,06 | 0,12 | 0,15 |
| DMMH | 0,09 | 0,05 | 0,11 | 0,00 |
| HK | 0,02 | 0,04 | 0,00 | 0,15 |
| HiM | 0,02 | 0,00 | 0,13 | 0,04 |
| VID | 0,02 | 0,13 | 0,01 | 0,00 |

Merk: Verdiene som vises i tabellen er normaliserte mellom 0 og 1. Det betyr at de er et uttrykk for relative forskjeller mellom institusjonene og ikke absolutte størrelser.

# Studiekvalitet: Innsats og resultater

Kapittelet samle indikatorer som presenterer det vi kan kalle innsatsfaktorer/-kvalitet og resultater og å diskutere eventuelle sammenhenger. Dette samler indikatorer/tema fra TR som tidligere i liten grad har blitt sett/vurdert i sammenheng.

## Inntaks- og innsatsfaktorer

### Stabile søkertall siste år

Etter rekordhøye søkertall under pandemien, har antallet søkere til høyere utdanning de siste par årene stabilisert seg på nivået rett før pandemien. I 2023 søkte 114 500 kvalifiserte personer om studieplass på en høyskole eller universitet gjennom Samordna opptak.[[13]](#footnote-14) Det er like mange som året før og to prosent flere enn i 2019, før pandemien. Over den siste tiårsperioden er det allikevel en samlet vekst i kvalifiserte førstevalgssøkere på 22 prosent, eller en økning på 21 000 individuelle søkere. Dette går fram av vedleggstabell V2.4, som viser antall førstevalgssøkere per institusjon i årene 2014–23.

Totalt er det 1,8 kvalifiserte førstevalgssøkere per studieplass i 2023, se Tabell 5.1. Også dette er likt som i 2022 og om lag på nivå med 2019. Under pandemien i 2020 og 2021 var det flere søkere og dermed hardere konkurranse om studieplassene, med 2,1 kvalifisert søker per plass. Det er langt større konkurranse om studieplassene ved de statlige lærestedene enn ved de private. De statlige lærestedene har 1,9 førstevalgssøkere per studieplass, mens de private samlet sett har én plass per kvalifiserte søker.

Tabell 5.1 Kvalifiserte førstevalgssøkere i Samordna opptak per studieplass 2019–23

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | **2019** | | **2020** | | **2021** | | **2022** | | **2023** | | **Endring 2022-2023** |
| **Antall** | **Andel** | **Antall** | **Andel** | **Antall** | **Andel** | **Antall** | **Andel** | **Antall** | **Andel** |
| Statlige inst. | 2,0 | 96,3 | 2,2 | 96,7 | 2,2 | 95,9 | 1,9 | 96,2 | 1,9 | 96,6 | 0,0 |
| Private inst. | 1,3 | 3,7 | 1,2 | 3,3 | 1,5 | 4,1 | 1,2 | 3,8 | 1,0 | 3,4 | -0,2 |
| **Totalt** | **1,9** | **100,0** | **2,1** | **100,0** | **2,1** | **100,0** | **1,8** | **100,0** | **1,8** | **100,0** | **0,0** |

**Kilde**: DBH

I tabell 5.1 ser vi at mellom 96 og 97 prosent av kvalifiserte førstegangssøkere i Samordna opptak har søkt seg private institusjoner i perioden 2019–2023. Disse tallene omfatter riktignok ikke store private utdanningsinstitusjoner som BI og HK, fordi disse håndterer søknad og opptak lokalt, og ikke gjennom Samordna opptak. Nedgangen blant de private lærestedene gjelder dermed mindre høgskoler med under 1 500 kvalifiserte førstevalgssøkere. Den største av disse, VID, har en tilbakegang på 22 prosent kvalifiserte førstevalgssøkere fra året før. Blant de statlige lærestedene er det størst absolutt økning ved UiO og NMBU med nær 1 000 kvalifiserte førstevalgssøkere hver, sammenlignet med 2022. Størst tilbakegang har USN med 750 og HINN med nær 600 kvalifiserte førstevalgssøkere.

Størst absolutt vekst i antall søkere de siste ti årene har ikke overraskende de store institusjonene. NTNU alene har 4 350 flere kvalifiserte førstevalgssøkere enn for ti år siden. Denne tilveksten inkluderer søkere fra institusjoner som i 2016 fusjonerte med NTNU (Høgskolen i Gjøvik, Høgskolen i Sør-Trøndelag og Høgskolen i Ålesund). AHO står for den største prosentvise økningen blant de statlige institusjonene, med en nær tredobling i tiårsperioden sett under ett. Dette tilsvarer en økning på 500 kvalifiserte førstevalgssøkere. Også HIM har hatt en markant økning i søkningen siden 2014 med over en dobling. Dette tilsvarer 800 søkere.

Tallet på kvalifiserte førstevalgssøkere per studieplass varierer vesentlig mellom utdanningsinstitusjonene, se vedleggstabell V2.5. I likhet med tidligere år, er det flest kvalifiserte førstevalgssøkere per studieplass ved enkelte av de spesialiserte institusjonene. Særlig gjelder dette AHO, som har nær sju kvalifiserte søkere per studieplass. AHO har dermed størst konkurranse om studieplassene av samtlige UH-institusjoner i tallmaterialet. Også NHH og NIH ligger høyt med henholdsvis 4,0 og 3,6 kvalifiserte søkere per studieplass.

Blant de store breddeinstitusjonene er det UiO som har flest kvalifiserte førstevalgssøkere per studieplass (2,7). Enkelte små, spesialiserte institusjoner sliter med å fylle opp studieplassene sine, med *under* én kvalifisert førstevalgssøker per plass. Flertallet av disse er private institusjoner med kristent verdigrunnlag, som FHI, MF, NLA og DMMH. Lavest ligger imidlertid statlige SH med kun 0,4 kvalifiserte førstevalgssøkere per studieplass.

Antallet studenter som møter til studiestart, er det samme i 2023 som året før. Fram til 2020 var det kontinuerlig vekst i antall møtte, mens det de to påfølgende årene var en nedgang på 9 prosent og det laveste antallet siden 2017. Relativt sett var nedgangen størst blant de private institusjonene, med 16 prosent færre møtte studenter i 2022 enn to år tidligere. Tilsvarende nedgang hos de statlige utdanningsinstitusjonene var 8 prosent.

### Startkompetansen til studentene - stadig bedre?

En annen viktig innsatsfaktor i høyere utdanning er hvilket karakternivå og poengsnitt søkerne har ved opptak. Karakterpoeng er utelukkende beregnet på grunnlag av karakterene til søkerne fra videregående skole. Konkurransepoeng derimot, er summen av karakterpoeng *og* andre poeng en søker oppnår i et bestemt opptak.[[14]](#footnote-15) Mens karakterpoeng kan si noe om den *akademiske* inntakskvaliteten, dvs. hvordan studentene har gjort det faglig på videregående skole, kan konkurransepoeng brukes som indikator for studentpopulasjonens samlede kvalifikasjoner før studieoppstart. Brukt sammen, kan disse to indikatorene danne et helhetlig bilde av hvor godt forberedt studentene er til høyere utdanning.

Vedleggstabell V2.6 viser gjennomsnittlige karakterpoeng for studenter som er tatt opp via Samordna opptak (SO), det vil si opptak til grunnutdanninger som bygger direkte på videregående skole. Det nasjonale snittet i 2023 er 44,3 karakterpoeng. Karakternivået er høyere hos de statlige institusjonene med et snitt på 44,5 poeng, mot 41,1 poeng hos de private. Særlig er snittet høyt blant de statlige vitenskapelige høgskolene med 45,1 poeng. I toppen blant lærestedene utpeker NHH seg med et karaktersnitt på 53,5 poeng i 2023, etterfulgt av NTNU med 48,0 poeng. Lavest av de statlige ligger HiM med et snitt på 39,1 karakterpoeng og NU med 40 poeng per opptatt student. Karakternivået på institusjonsnivå henger sammen med institusjonens faglige profil og poengforskjeller mellom fagområdene. Høyest er karakterpoengene innen samfunnsfag og juridiske fag (47,4), etterfulgt av naturvitenskapelige og tekniske fag (45,8). Helse- sosial og idrettsfag er det eneste fagområdet med nedgang i karakterpoeng blant søkerne siden 2020.

De siste årene har det vært stor økning i karakternivået blant søkere til høyere utdanning. Etter noe fluktuasjon rundt 2007 og 2008, stabiliserte inntakskarakterene til høyere utdanning seg rundt 41,3 poeng fram til 2016. Siden dette har det derimot vært en markant vekst i karaktersummen søkerne til høyere utdanning har med seg fra videregående skole. Figur 5‑2 illustrer denne utviklingen. Økningen i karakterpoeng har vært særlig stor i årene 2019 til 2022 med en gjennomsnittlig årlig økning på 0,6 poeng.

Figur 5‑2 Utviklingen i karakterpoeng blant søkere til høyere utdanning 2007 – 2023

Figuren omfatter søkere via Samordna opptak (NOM-opptaket)

**Kilde**: DBH

Dels skyldes dette at standpunktkarakterene for mange fag i videregående skole økte under koronapandemien (Udir, statistikkbanken). For søkere som kom rett fra videregående skole i 2023, er det kun avgangsåret som ikke har vært direkte pandemipåvirket, med utstrakt bruk av digital undervisning og andre tiltak. Dette kan si noe om hvorfor karakternivået for nye søkere fortsatt stiger i 2023, men svakere enn de foregående årene. Allikevel er det verdt å merke seg at den kraftige økningen i karakterpoeng begynte allerede i 2019, året før pandemien. Det må derfor finnes andre faktorer som drar i samme retning.

I denne sammenhengen er det interessant å se på utviklingen i opptakspoeng i samme periode, fordi disse omfatter mer enn kun karaktergrunnlaget. Gjennomsnittssøkeren til høyere utdanning hadde 51,1 opptakspoeng i 2023. Dette er 0,3 poeng mer enn året før. I årene 2018 til 2022 har den årlige økningen i snitt vært noe høyere, 0,5 opptakspoeng. Utviklingen i opptakspoeng følger i så stor grad utviklingen i karakterpoeng, at karaktergrunnlaget i stor grad utgjør grunnlaget for økte poenggrenser. Karakterpoengenes andel av opptakspoengene har vært stabil omkring 86-87 prosent siden 2011.

Med regjeringens forslag til endringer i opptakssystemet til høyere vil de fleste tilleggspoeng fjernes (Meld. St. 20 (2023 –2024)). Regjeringen ønsker dermed å stimulere til at unge kommer raskere inn i høyere utdanning. Når mange unge bruker flere år på å samle alderspoeng og ta opp fag fra videregående, bidrar det også til at norske studenter er blant de eldste i Europa, som vist i kapittel 1.2.1.

### Tidsbruk

Tilstrekkelig høy studieinnsats er én forutsetning for at studentene skal sitte igjen med et godt læringsutbytte. Data fra Studiebarometeret viser at norske heltidsstudenter i snitt bruker 33 timer på studiene og 9,3 timer på betalt arbeid per uke (NOKUT, 2024). Samlet sett er dette klart mer enn en normal arbeidsuke. De nasjonale tallene på total faglig tidsbruk har vært stabile, i den perioden vi har sammenlignbare data fra (2014–2023), men med en svakt nedadgående trend fra toppåret i 2016 (35,5). Denne trenden ser ikke ut til å være særlig påvirket av koronapandemien (2020-2021).

Tid brukt på organiserte læringsaktiviteter er det som har gått ned mest sammenliknet med tiden før pandemien: Fra noe over 16 timer før pandemien, rundt 15 timer under pandemien og til 15,2 timer i tiden etter. Tidsbruk på egenstudier var noe høyere under pandemien enn før, og gikk deretter noe ned i tiden etter pandemien, til 18,2 i 2023.

Tiden studentene oppgir å ha brukt til betalt arbeid har holdt seg rundt 8 timer per uke i flere år, men både i 2021 og 2022 økte antall timer studentene arbeider. Trenden har flatet ut, og var 9,3 timer i 2023, men tid brukt på betalt arbeid er fortsatt på et historisk høyt nivå. Den økonomiske situasjonen med økte priser kan ha ført til at flere studenter fikk behov for å jobbe, eventuelt jobbe mer, og lav arbeidsledighet kan ha gitt flere mulighet til å jobbe ved siden av studiene. Andelen som arbeider ved siden av studiene er 65 prosent, det har vært en svak økning i denne andelen siden 2020. Heltidsstudentene som arbeider ved siden av studiene, oppgir i snitt at de arbeider 14,3 timer per uke.

Figur 5‑3 viser forskjeller mellom institusjonene i studentens tidsbruk. Forskjellene reflekterer trolig i minst like stor grad institusjonenes faglige profil som andre forskjeller mellom institusjonene. Blant universitetene er det imidlertid betydelig forskjell i oppgitt tidsbruk mellom institusjoner med relativt likeartet profil. Mens studentene ved USN oppgir å bruke 34,4 timer på studiene, er tilsvarende tall 30,7 timer for NU. Høyest tidsbruk finnes normalt ved spesialiserte institusjoner med en mer selektert studentpopulasjon. Blant institusjoner med mer enn 20 respondenter, brukte studentene ved BAS mest tid med 55 timer i uka, og på KHiO og AHO nesten 44 timer.

Fordelt på utdanningstyper brukte tannlegestudentene mest tid på studiene i 2023, med 48 timer, fulgt av arkitektur med 46. På medisin og farmasi er tilsvarende tall rundt 41. I den andre enden av skalaen finner vi hotell- og reiselivsfagspråk med 22 timer per uke. Det er lite variasjon over tid, både for disse utdanningstypene og for andre utdanningstyper. Se vedleggstabell XX for tidsserie per utdanningstype.

Figur 5‑3 Faglig tidsbruk i timer per uke, heltidsprogrammer, per institusjon. Gjennomsnitt 2023

**Kilde**: NOKUT, Studiebarometeret

Samtidig som tilstrekkelig tidsbruk er en forutsetning for læringsutbytte, er det vanskelig å påvise en mer allmenn sammenheng mellom studentenes tidsbruk og resultatoppnåelse. Da NOKUT i 2016 undersøkte dette, fant de ingen statistisk sammenheng mellom tidsbruk og prestasjoner (NOKUT, 2016).

HK-dir har fått hjelp av NOKUT til å se nærmere på tidsbruk og eventuelle sammenhenger med andre egenskaper ved studentene. En regresjonsanalyse som kontrollerte for programspesifikke faktorer, viste at kvinnelige og eldre studenter bruker mer tid på studiene enn yngre og mannlige studenter. Ifølge denne undersøkelsen utgjør forskjellen mellom kjønnene 2,5 timer per uke. Blant aldersgruppene er det i hovedsak de over 29 år som skiller seg ut. Ifølge denne analysen bruker disse studentene 2,9 timer mer på studiene per uke enn de yngste studentene.

## Resultatfaktorer

I dette kapittelet ser vi på hva vi kan kalle resultatfaktorer i høyere utdanning. Statistikken for gjennomføring har vist positiv utvikling over tid, men her viser vi tall som tilsier at økningen ikke har vært så stor som til nå antatt. Videre har kapittelet oppdaterte tall for frafall, og vi ser på studentenes tilfredshet med studiene.

### Nytt tallgrunnlag gir mindre økning i gjennomføring

Tidligere utgaver av Tilstandsrapport for høyere utdanning har omtalt en markant økning i gjennomføring for bachelor- og masterstudenter den siste tiårsperioden. Det samme har blant annet Riksrevisjonen (Riksrevisjonen, 2023). [[15]](#footnote-16) En gjennomgang av data tyder på at noe av denne økningen ikke er reell, men at statistikken har blitt påvirket av lav datakvalitet i historiske tall fra BI.[[16]](#footnote-17) Dette gjelder særlig tall fra før 2017. For gjennomføringstall vil en stor del av tiårige tidsserier være påvirket, siden bachelorkull fra 2016 hadde normert gjennomføring så sent som i 2019. HK-dir har derfor besluttet å utelukke tall fra BI når vi presenterer tidsserier. Økningen i gjennomføring de siste ti årene blir da betydelig mindre enn om tall fra BI tas med. For tall som gjelder 2023, vurderes datakvaliteten derimot som god nok til at BI tas med. For å tydeliggjøre hvor stort avvik det er snakk om, vil vi innledningsvis vise til gjennomføringsstatistikk både med og uten tall fra BI.

For treårige bachelorgrader ville tall som inkluderer BI gitt en økning i gjennomføring på normert tid fra 40 prosent i 2014 til 53 prosent i 2023. Uten BI ser vi en langt mer beskjeden økning, fra 47 prosent i 2014 til 54 prosent i 2023 (Figur 5‑4 under). For toårige mastergrader ville tall som inkluderer BI gitt en økning fra 46 prosent i 2014 til 56 prosent i 2023. Uten BI ser vi derimot bare en liten endring, fra 51 prosent i begynnelsen til 54 prosent i slutten av tiårsårsperioden. For de femårige integrerte mastergradene har tall fra BI vært utelukket også tidligere. Her har vi uansett sett en nokså markant økning i gjennomføring de siste årene, fra under 40 prosent i 2020 til over 50 prosent i 2023.

Figur 5‑4 Gjennomføring på normert tid for heltidsstudenter på bachelor- og masterstudier utenom grunnskolelærerstudenter 2014–23. Prosent

Figuren viser gjennomføring på normert tid på sektornivå (dvs. uavhengig av om studenten bytter institusjon). Årstallet angir normert fullføringsår. For treårig bachelor er verdien beregnet ut fra studentene som møtte til studiestart 3 år før, for toårig master 2 år før osv. Data for BI er ikke tatt med. Grunnskolelærerutdanningene er holdt utenfor, siden disse ble femårige integrerte masterutdanninger fra og med 2017, med første kull uteksaminert etter normert tid i 2022.

**Kilde**: DBH

**Om kalkulasjon av gjennomføringsandeler**

Bare studenter som har startet på heltidsprogrammer regnes med når man produserer statistikk om hvor stor andel av et kull som har gjennomført på normert tid. Det blir ikke tatt hensyn til hvorvidt studenten faktisk har en intensjon om å gjennomføre på normert tid eller om å gjennomføre overhodet. Hvor mange som planlegger å gjennomføre en grad på normert tid, kan variere mellom ulike studier. Vi har i noen grad data som kan si noe om dette, i og med at vi kjenner den enkelte students planlagte studieprogresjon, målt i antall studiepoeng studenten er oppmeldt i for hvert enkelt semester. I denne utgaven av tilstandsrapporten har vi imidlertid ikke mulighet til å sammenstille data på individnivå om fullføring på normert tid med data om planlagt studieprogresjon gjennom hele utdanningsløpet for hver enkelt student. Vi har derimot mulighet til å si hvor stor andel av studentene på ulike studier som ett enkelt semester er oppmeldt til et antall studiepoeng som tilsvarer mindre enn full studieprogresjon. Dette kan gi et grovt bilde av hvilke studier som peker seg ut med en høy andel studenter som ikke planlegger å følge full progresjon. På bachelornivå er det likevel ingen synlig sammenheng mellom hvilke studier som har mange studenter med lav planlagt studieprogresjon og hvilke studier som har lav grad av gjennomføring på normert tid. For masternivået vil vi kommentere dette der det er mest relevant.

**Treårige bachelorgrader (Negativ trend for ingeniørutdanningen)**

Uansett tallgrunnlag ser vi for første gang i tiårsperioden et fall det siste året. Når vi ekskluderer BI, er nedgangen fra 57 prosent i 2022 til 54 prosent i 2023. Heretter er tall for BI utelatt i all omtale av endringer fra år til år. En mulig medvirkende årsak til nedgangen kan være at kullet med normert gjennomføring i 2023 hadde oppstart i 2020, som var det første året under koronapandemien. Særlig mange søkte seg til høyere utdanning disse årene, og det kan tenkes at andelen som gjennomfører derfor vil være noe lavere for disse kullene. 2020-kullet var også det første som var underlagt koronarestriksjoner allerede fra føreste semester av studiene. De to foregående kullene, som ble rammet av pandemien underveis i studiene, har derimot den høyeste registrerte gjennomføringsraten.

På tross av fallet i gjennomføringsandel, gjør det høye antallet studenter i 2020-kullet likevel at et litt høyere antall studenter fra dette kullet fullførte en bachelorgrad på normert heltid sammenlignet med 2019-kullet. Av et startkull på litt over 50 500 heltidsstudenter på bachelorprogrammer i 2020, fullførte om lag 27 000 på normert tid. Fra 2019-kullet fullførte til sammenligning rundt 26 000 av et startkull på noe over 46 000 studenter. Se ellers kapittel 5.2.2 om tall for uteksaminerte.

Figur 5‑5 viser utviklingen i gjennomføring over tid for noen av de største fagområdene. Som vi ser, er nedgangen det siste året gjennomgående. Det er ellers iøynefallende at ingeniørutdanningen ser ut til å ha en annen utvikling enn de andre fagområdene. Foruten et fall det aller siste året, har de fleste store fagområdene stort sett hatt en sammenhengende økning i gjennomføring, i alle fall siden 2017. For ingeniørutdanningen har det gått motsatt vei i den samme perioden. Frem til 2019 var gjennomføringen på ingeniørutdanningen omtrent helt lik som den samlede gjennomføringen for alle bachelorutdanningene. I 2023 hadde derimot ingeniørutdanningen en gjennomføring på 46 prosent, altså vesentlig under nivået for bachelorutdanningene samlet. Som vi også kan se i Figur 5‑6, var det svært få andre store fagområder som hadde like lav gjennomføring som ingeniørutdanningen i 2023.

I Figur 5‑5 kan vi eller merke oss at sykepleiestudiet hadde en særlig stor økning i gjennomføring fra 2021 til 2022, og det fra et nivå som allerede var høyt. Nettopp 2022 var uteksamineringsåret for det første kullet av sykepleiestudenter som begynte å studere etter at det ble innført karakterkrav i matematikk og norsk til dette studiet.[[17]](#footnote-18) Til tross for noe nedgang fra 2022 er gjennomføringen i 2023 fremdeles høyere enn det den var i 2021, da de uteksaminerte ikke hadde vært underlagt et karakterkrav ved opptak. Til sammenligning har de fleste andre studier lavere gjennomføring i 2023 enn i 2021. Et kraftig fall i søkertall har ellers medført at gjennomsnittskarakteren blant de opptatte på sykepleiestudiet har falt markant, selv om alle fremdeles oppfyller minimumskravet i norsk og matematikk. Dette gjelder fra og med 2022-kullet, som har normert gjennomføringsår i 2025. I Stortingsmeldingen *Opptak til høgare utdanning* har regjeringen foreslått å fjerne karakterkravet fra sykepleiestudiet (Meld. St. 20 (2023 –2024)).

Figur 5‑5 Gjennomføring på normert tid for noen av de største bachelorutdanningene. 2014-2023.

**Kilde**: DBH

Tabell V2.21 viser at de store breddeuniversitetene UiO (41 prosent) og UiB (44 prosent) hadde lavest gjennomføring på normert tid av de statlige institusjonene. Hvis vi ser bort ifra de aller minste, ligger HINN høyest med 59 prosent, tett fulgt av andre nåværende eller tidligere høyskoler. Dette har blant annet sammenheng med hvilke studier som dominerer ved institusjonene. Figur 5‑6 viser hvor stor andel av studentene som startet på ulike bachelorutdanninger i 2020 som gjennomførte på normert tid i 2023.[[18]](#footnote-19) Enkelte av dem kjenner vi igjen fra Figur 5‑5. Vi ser at alle de store profesjonsutdanningene innen helse-/sosialfag ligger helt i toppen, sammen med to lærerutdanninger. Slik har det stort sett vært i hele perioden fra 2014. Alle utdanninger med mer enn 60 prosent gjennomføring i 2023 er profesjonsutdanninger innenfor disse fagområdene, og flere av dem har en gjennomføring over eller like under 70 prosent. Nederst i figuren ser vi tre disiplinfag. Matematisk-naturvitenskapelige fag har en gjennomføringsandel på 43 prosent, mens andelen for historisk-filosofiske fag og teologi er lavest, bare om lag 30 prosent. Disse tre fagområdene har hatt lavest gjennomføring så å si alle år i siden 2014. Det kan være flere årsaker til dette. Stortingsmeldingen *Humaniora i Norge* (Meld. St. 25 (2016–2017), pp. 29-30)kommenterer det at det finnes en stor gruppe bachelorstudenter på humanistiske fag som har andre motiver og ambisjoner enn de fleste studenter på andre fag. Det gjelder studenter som ikke har til hensikt å ta en hel grad, men som ifølge stortingsmeldingen muligens tiltrekkes av de humanistiske fagenes allmenne karakter, eller som er lærere og ikke har til hensikt å ta flere studiepoeng enn de trenger for å oppnå undervisningskompetanse.[[19]](#footnote-20) Også Det matematisk-naturvitenskapelige fakultet ved UiO fant i en undersøkelse blant nye bachelorstudenter i 2019 at en betydelig andel av studentene ikke hadde planlagt å fullføre graden de startet på (Mørken & Dæhlen, 2019).

Figur 5‑6 Gjennomføring etter normert tid for treårige bachelorutdanninger med normert fullføringsår 2023. Prosent.

Bare studier med startkull på over 250 studenter er tatt med i figuren.

**Kilde**: DBH

For bachelorstudiene ser vi ingen tendens til at studier med lav gjennomføring etter normert tid har særlig høy gjennomføring på mer enn normert tid. På de aller fleste utdanningene har mellom 6 og 10 prosentpoeng flere fullført når det har gått to år mer enn normert tid. Sykepleieutdanningen, som allerede har en høy gjennomføringsgrad på normert tid, ligger høyest. Her er gjennomføringen to år etter normert tid 16 prosentpoeng høyere enn etter normert tid.[[20]](#footnote-21) Nest høyest ligger matematisk-naturvitenskapelige fag (15 prosentpoeng), som har lav gjennomføring på normert tid.

En del studenter bytter til et annet studium. For å ta hensyn til dette, kan man se på tall på sektornivå, det vil si at alle som har fullført en bachelorgrad, uansett hvilken, regnes som å ha fullført. På samme måte vil frafall på sektornivå si at man hverken er registrert med en fullført bachelorgrad eller registret som student på dette nivået. Figur 5‑7 viser utviklingen siden 2014 for fullføring og frafall på sektornivå to år etter normert tid. Tendensen gjennom hele perioden er en svak økning i gjennomføring og en svak nedgang i frafall. Av alle bachelorstudenter som hadde normert gjennomføringsår i 2014, var 65 prosent registrert med en bachelorgrad innen to år etter dette. For kullet som hadde normert gjennomføringsår i 2021, var andelen 71 prosent. De fleste av disse, 64 prosent, hadde da fullført på det studiet de faktisk begynte på, mens 7 prosent av kullet fullførte et annet studium. 18 prosent hadde falt fra, og var altså hverken registrert med en fullført bachelorgrad eller som student. Dette tallet har gått noe ned, fra 21 prosent syv år tidligere. Andelen som fortsatt studerer på bachelornivå to år etter normert tid, har i samme periode krympet fra 13 prosent til 10 prosent.

Figur 5‑7 Status to år etter normert tid for studenter på bachelorstudier, etter normert år for uteksaminering. Status per 2023.

Merknad: Som «fullført» telles alle som har fullført en bachelorgrad, uavhengig av om det er samme studium som studenten begynte på. «Frafall» betyr her at studenten er registrert hverken med fullført utdanning eller som student på bachelornivå. Tallene for kullet med normert gjennomføringsår i 2021 avviker marginalt fra V2.20, siden BI er ekskludert fra tidsserien.

**Kilde**: DBH

**Toårige mastergrader**

For de toårige masterprogrammene er hovedbildet at gjennomføringen har ligget nokså stabilt de siste ti årene, med en svak økning fra 51 prosent i 2014 til 54 prosent i 2023. Gjennomføringen øker betydelig ett år utover normert tid. Andelen som har gjennomført ett år etter normert tid, ligger på eller like over 70 prosent gjennom hele perioden.[[21]](#footnote-22) Frafallet to år etter normert tid, dvs. andelen som da ikke har fullført og heller ikke er registrert som student på masternivå, ligger også svært stabilt på 15 til 16 prosent de siste 10 årene.[[22]](#footnote-23) V2.20 viser tall for 2019-kullet. To år etter normert tid hadde 78 prosent fullført og 16 prosent falt fra, mens 6 prosent fortsatt studerte.

Blant større fag, der startkullet teller over 100 studenter gjennom hele perioden, er det økonomisk-administrative fag som har den høyeste gjennomføringsraten i 2023 med 71 prosent (Figur 5‑8). NHH og BI skiller seg ut med svært høye gjennomføringstall etter normert tid for denne faggruppen (83 og 82 prosent). Siden disse institusjonene er spesialisert på nettopp dette fagområdet, ser vi gjennomføringstallene igjen i V2.22, som viser samlet gjennomføring på toårige mastergrader ved de ulike institusjonene. NHH og BI ligger der høyest for henholdsvis statlige og private institusjoner. De økonomisk-administrative fagene har ellers de største startkullene på toårige masterprogrammer (over 3000 studenter med normert fullføringstid i 2023, hvorav 800 på NHH).

I særklasse nederst blant de større fagene ligger historisk-filosofiske fag, der 37 prosent av masterstudentene fullførte på normert tid i 2023. Gjennomføringsraten på historisk-filosofiske fag har vært nokså stabil i hele perioden, og denne faggruppen har hatt den laveste gjennomføringsraten hvert år siden 2016. Det er de fire gamle universitetene som har flest masterstudenter fra denne faggruppen. Klart flest har UiO med 540 med normert gjennomføring i 2023, hvorav 34 prosent gjennomførte til normert tid. Dette var lavest blant de gamle universitetene og medvirkende til at UiO samlet sett har lav gjennomføringsrate for toårige mastergrader, se V2.22. Høyest gjennomføring på normert tid for historisk-filosofiske fag i 2023 hadde NTNU og UiB, med 43 og 42 prosent. Det er ellers nokså store variasjoner fra år til år på de ulike institusjonene, og dersom vi ser de siste fem årene under ett, har NTNU klart høyest gjennomføring med 49 prosent. Alle de tre andre ligger i intervallet 33 til 36 prosent. Også enkelte andre fagområder har en gjennomføringsrate på under 50 prosent. Dette gjelder helsefag, samfunnsfag og pedagogiske fag, som alle ligger like under 50 prosent i 2023. Helsefag peker seg imidlertid ut med den høyeste andelen studenter (over 40 prosent) som høsten 2023 ikke er oppmeldt til full studieprogresjon. Lav gjennomføring på normert tid for dette studiet kan med andre ord henge sammen med at mange studenter ikke planlegger å gjennomføre på normert tid. Historisk-filosofiske fag har ikke en tilsvarende høy andel studenter som er oppmeldt til mindre enn full studieprogresjon (rundt 25 prosent), men likevel flere enn de studiene som har den høyeste gjennomføringen på normert tid (økonomisk-administrative fag og psykologi), der andelen ligger på rundt 15 prosent.

De fagområdene som har lav gjennomføring etter normert tid, har gjerne flere som gjennomfører ett eller to år etter normert tid. Som vi ser av Figur 5‑8, hadde økonomisk-administrative fag en gjennomføring på normert tid på 77 prosent i 2021. To år senere har andelen økt med 11 prosentpoeng, slik at til sammen 88 prosent av kullet da har gjennomført. Også når det gjelder andre fagområder med høy gjennomføring etter normert tid, som idrettsutdanning og psykologi, er det relativt få som gjennomfører på mer enn normert tid. I motsatt ende ser vi at 40 prosent av masterstudentene på historisk-filosofiske fag gjennomførte på normert tid i 2021, mens andelen var oppe i 66 prosent to år senere. Det vil si at 40 prosent av dem som da hadde gjennomført, hadde gjort det på mer enn normert tid. Også for helsefag, samfunnsfag og matematisk-naturvitenskapelige fag er det en stor andel som gjennomfører på mer enn normert tid.

https://vedlegg.hkdir.no/MichaelRev/2024/figur/V5.8

Figur 5‑8 Gjennomføring for toårige masterutdanninger. Prosent. Status i 2023 for kull med normert gjennomføringsår 2021.

**Kilde**: DBH

**Femårige integrerte mastergrader[[23]](#footnote-24)**

For de femårige integrerte masterutdanningene kommer den store økningen mellom 2020 og 2023 av at gjennomføringen etter normert tid har økt kraftig for de tre store utdanningene av denne typen, det vil si teknologiutdanning, lektorutdanning og rettsvitenskap. De to førstnevnte utdanningene har økt mest (14 prosentpoeng), og alle disse tre utdanningene har nå en gjennomføringsgrad etter normert tid på rundt 50 prosent. For teknologistudentenes vedkommende var 8 av 10 uteksaminerte i 2023 fra NTNU, og det er en økt gjennomføring på teknologifag ved NTNU som driver hele økningene for denne utdanningen. De uteksaminerte fra den integrerte lektorutdanningen er mer spredt over flere institusjoner. De største kullene er uteksaminert fra de fire gamle universitetene, og alle disse har hatt en økt gjennomføring de seneste årene. Når vi ser bort fra institusjoner med få uteksaminerte, utpeker NTNU seg med den høyeste gjennomføringsgraden med 55 prosent. UiB ligger lavest av de store med 44 prosent.

Nokså mange fullfører femårige mastergrader på mer enn normert tid. For det siste kullet som har rukket å gå ett år over normert tid, steg gjennomføringen fra 48 prosent etter normert tid til 64 prosent ett år etter normert tid. De foregående årene har ytterligere 5 til 6 prosentpoeng gjennomført to år etter normert tid (se Figur 5‑9). Tabell V2.20 viser statistikk for det siste kullet som har rukket å gå mer enn to år utover normert tid, det vil si de som skulle ha vært uteksaminert etter normert tid i 2021. Figur 5‑9, viser at totalt 69 prosent av dette kullet fullført studiene når det har gått to år etter normert tid. 14 prosent studerer fortsatt, mens 17 prosent har falt fra, og er ikke lenger registrert på et femårig masterprogram. Dette er noe lavere enn de foregående årene, da frafallet to år etter normert tid har ligget på mellom 19 og 22 prosent.

Figur 5‑9 Gjennomføring av femårige mastergrader etter normert gjennomføringsår. 2014-2023. Prosent.

**Kilde**: DBH

### Uteksaminerte

Figur 5‑10 viser utviklingen i antall uteksaminerte på ulike nivåer. Antallet uteksaminerte med bachelorgrad var i 2023 på rundt 33 000, mens antallet med mastergrad var om lag 21 000. Spranget i antallet uteksaminerte med mastergrad fra 2021 til 2022 skyldes at det første kullet fra den femårige grunnskolelærerutdanningen var ferdig utdannet dette året.[[24]](#footnote-25) 28 prosent av de uteksaminerte med mastergrad i 2023 hadde fullført en femårig integrert masterutdanning, mens 63 prosent hadde fulført en ordinær toårig mastergrad. 8 prosent fullførte en erfaringsbasert mastergrad med normert tid på 1,5-2 år. Fallet i uteksaminerte med årsstudium skyldes i hovedsak at færre utdannes med videreutdanninger i sykepleie på 60-studiepoeng (de fleste tar nå master). I tillegg har det blitt færre som tar Praktisk-pedagogisk utdanning (PPU).

Figur 5‑10 Antall uteksaminerte på ulike nivåer. 2014-2023

Merknad: Bachelorgrad inkluderer her både 3-årig og 4-årig bachelorgrad. Svært få uteksamineres med 4-årig bachelorgrad. Mastergrad inkluderer 2-årig (iht. § 3 i forskrift om krav til mastergrad), 1,5-2-årig (erfaringsbasert, § 5 i samme forskrift), 1-1,5-årig (§ 7 i samme forskrift) og femårig integrert mastergrad (§ 4 i samme forskrift).

**Kilde**: DBH

Fagområdetilknytningen til alle uteksaminerte i 2023 på de ulike nivåene vises i Figur 5‑11 under. Helsefag er det største fagområdet blant uteksaminerte med bachelorgrad, men ikke blant dem med mastergrad. Dette skyldes at relativt få av dem med helsefaglig profesjonsutdanning på bachelornivå går videre til å studere på masternivå. Blant uteksaminerte med fem- til sjuårig profesjons­utdanning tilsvarer helsefag først og fremst medisinutdanning, som er den klart største utdanningen på dette nivået.[[25]](#footnote-26) Økonomisk-administrative fag står for 20 prosent av de uteksaminerte med bachelorgrad og en noe mindre andel av dem med mastergrad. Dette er ellers det fagområdet der en størst andel (over 20 prosent) av de uteksaminerte med mastergrad har fullført en erfaringsbasert eller annen kort mastergrad. Naturvitenskap og teknologi utgjør det tredje største fagområdet på bachelornivå, med rundt 18 prosent av de uteksaminerte.

På masternivå er naturvitenskap og teknologi det klart største fagområdet, med over en fjerdedel av de uteksaminerte. Over 30 prosent av disse har tatt en femårig integrert masterutdanning. Likevel er det mange som tar toårig mastergrad i naturvitenskap og teknologi, særlig sammenlignet med hvor mange som tar bachelorgrad. Datamaterialet vi har til rådighet i arbeidet med denne rapporten tillater ikke en presis analyse av hvor stor andel av de uteksaminerte fra et årskull med bachelorstudenter som senere blir uteksaminert med mastergrad. Et grovt anslag av forskjellen mellom fagområder kan vi likevel få dersom vi sammenligner hvor mange som fullførte en bachelorgrad i 2021 eller 2020 med hvor mange som fullførte en toårig mastergrad i 2023. Uansett hvilket av disse uteksamineringsårene vi velger for bachelorutdannede, ser vi det samme mønsteret: Antallet uteksaminerte med toårig mastergrad i naturvitenskap og teknologi tilsvarer godt over 60 prosent av antallet uteksaminert med bachelorgrad. Det samme gjelder dersom vi går lenger tilbake i tid eller ser på gjennomsnitt over flere år. For humanistiske fag, samfunnsvitenskapelige og juridiske fag og øk.-adm. fag er det snakk om rundt 50 prosent eller noe over dette (særlig for humanistiske fag). Innen helsefag er det som nevnt færre som går videre fra bachelor- til mastergrad. Andelen her ligger på om lag 25 prosent.

Ellers ser vi at uteksaminerte fra lærer- og pedagogikkutdanningene utgjør omtrent 10 prosent av dem med bachelorgrad, 19 prosent av dem med mastergrad og 27 prosent av dem med årsstudium. For lærerutdanningene handler det mer om ulike typer utdanninger enn om ulike nivåer av samme utdanning. Barnehagelærer- og yrkesfaglærerutdanning er på bachelornivå, grunnskolelærer og femårig lektorutdanning er på masternivå, mens PPU utgjør et årsstudium.

Figur 5‑11 Fagområdetilknytning for uteksaminerte på ulike nivåer. Prosent. 2023.

Merknad: Bachelorgrad inkluderer her både 3-årig og 4-årig bachelorgrad. Svært få uteksamineres med 4-årig bachelorgrad. Mastergrad inkluderer 2-årig (iht. § 3 i forskrift om krav til mastergrad), 1,5-2-årig (erfaringsbasert, § 5 i samme forskrift), 1-1,5-årig (§ 7 i samme forskrift) og femårig integrert mastergrad (§ 4 i samme forskrift).

**Kilde**: DBH

Utvikling over tid vises tydeligst ved å se på noen enkeltstudier framfor de store fagområdene. Figur 5‑12 viser antall uteksaminerte på de fem største studiene på bachelornivå i perioden 2014 til 2023. Flest studenter uteksamineres fra økonomisk-administrative fag, og her ser vi også en klar vekst de siste årene.[[26]](#footnote-27) Sykepleiestudiet er nest størst med en jevn økning i antall uteksaminerte gjennom hele perioden. Både gjennomføringsgraden og størrelsen på startkullene har økt på sykepleiestudiet i denne perioden. Ingeniørstudiet lå frem til 2021 på tredjeplass i antall uteksaminerte. Tendensen siden 2017 har imidlertid vært klart fallende, og i 2023 er det for første gang flere uteksaminerte fra matematisk-naturvitenskapelige fag enn fra ingeniørfag. Siden 2017 har antall uteksaminerte fra ingeniørfag gått ned med om lag 500, mens det har steget med godt over 600 for matematisk-naturvitenskapelige fag. Sterkt medvirkende til dette er utviklingen i gjennomføring i denne perioden (se Figur 5‑5), som har steget for matematisk-naturvitenskapelige fag, og gått ned for ingeniørfag. Når det gjelder matematisk-naturvitenskapelige fag, består ellers hele økningen fra 2017 i uteksaminerte fra studieprogrammer innen IT. Også antallet uteksaminerte dataingeniører har steget i denne perioden, mens antallet andre ingeniører har gått kraftig ned. Store opptakskull i 2020, særlig for disse to utdanningene, medvirker ellers til en økning i antall uteksaminerte i 2023, selv om gjennomføringsgraden har gått ned.

Figur 5‑12 Antall uteksaminerte fra de fem største studiene på bachelornivå. 2014-2023.

**Kilde**: DBH

### Tilfredshet

Studentenes tilfredshet med studiene uttrykt gjennom NOKUTs Studiebarometeret har vært en av de opprinnelige styringsindikatorene. Overordnet sett uttrykker studentene tilfredshet med studieprogrammet de går på, og svarene har vært stabile over tid. I 2022 var studentene noe mindre fornøyde enn i tidligere år, men i 2023 var resultatene tilbake til nivået vi så i årene før 2022 (NOKUT, 2024). Av utdanningstypene skiller lektor- og grunnskolelærerutdanningene seg negativt ut med klart mindre tilfredse studenter enn andre utdanningstyper. Også dette har vært stabilt over tid, noe som er uheldig med tanke på utfordringene med rekruttering til lærerutdanningene. Det må samtidig understrekes at også i disse utdanningene er flesteparten av studentene tilfredse med studieprogrammet. Tabell VX.XX viser studentens tilfredshet innenfor ulike utdanninger. Mest tilfredse i 2023 var studentene innenfor fagområdene filosofi, geologi og arkeologi.

Nedgangen i tilfredshet i 2022 skyldtes at færre valgte de to mest positive svarkategoriene. Svarene i 2023 var langt på vei tilbake i mønsteret fra før pandemien.

Figur 5‑14 viser studentenes uttrykte tilfredshet med studieprogrammet på institusjonsnivå. For alle de tre institusjonstypene i figuren er det mer spesialiserte institusjoner som har høyest skår for tilfredshet med studieprogrammene. . Ingen av de største institusjonene ligger veldig langt unna det nasjonale gjennomsnittet.

Figur 5‑14 Studentenes tilfredshet med studiekvaliteten, per institusjon. Gjennomsnitt 2023

**Kilde**: NOKUT, Studiebarometeret

## Sammenhenger mellom innsats og resultat

### Nasjonale deleksamener

Nasjonal deleksamen i anatomi, fysiologi og biokjemi har vært en obligatorisk del av sykepleiestudiet siden 2016. Vedleggstabell X viser karakterfordelingen på denne eksamenen for de ulike studiestedene for årene 2018 til 2023. Overordnet ser vi at andelen som stryker har variert forholdsvis lite i den aktuelle perioden. Alle årene fra oppstarten i 2016 har strykprosenten ligget på mellom 20 og 25 prosent. I 2023 var den 22 prosent. Andelen som fikk karakteren A er på sitt høyeste i 2023, med 11 prosent. De høyeste gjennomsnittskarakterene og laveste strykprosentene i 2023 finner vi ved HVL i Bergen, Lovisenberg diakonale høgskole, NTNU i Trondheim og UiA i Kristiansand. Også de foregående årene har disse studiestedene utmerket seg på denne måten.

Selv om vi ikke har mulighet til å gjøre analyser på individnivå, er det mye som tyder på at strykprosent og karakternivå henger sammen med studentenes opptakskarakterer fra videregående. Statistikk for gjennomsnittlige opptakspoeng til sykepleiestudiet ved ulike institusjoner tegner et bilde som er gjenkjennelig fra det vi har omtalt over. Selv om vi i karakterstatistikken ikke får skilt NTNU i Trondheim fra NTNU samlet eller HVL i Bergen fra HVL samlet, hadde disse to institusjonene de tredje og fjerde høyeste opptakskarakterene i 2023. Klart høyest opptakskarakterer hadde studentene ved UiA i Kristiansand og Lovisenberg diakonale høgskole.

For grunnskolelærerstudentene (både GLU1-7 og GLU5-10) er det obligatorisk å avlegge eksamen i matematikkdidaktikk. Eksamen blir arrangert både om våren og om høsten, og det varierer mellom institusjoner hvilket semester studentene tar eksamen. De som vil ta eksamen på nytt igjen eller utsette eksamen, kan ta eksamen påfølgende semester. Dette gjør det noe utfordrende å lage helhetlig statistikk. Vedleggstabell X viser karakterfordeling for alle studiesteder for hvert enkelt semester fra 2018 til 2023.

### Studiepoeng per faglige årsverk

Antall studiepoeng per faglig årsverk var en av de opprinnelige styringsparameterne. Indikatoren har delvis vært tenkt som et effektivitetsmål for undervisningsarbeidet i sektoren. Indikatoren er imidlertid i stor grad et uttrykk for institusjonenes profil når det gjelder forholdet mellom forskning og undervisning.

Figur 5‑15 viser antall studiepoeng per faglig årsverk for sektoren samlet i perioden 2014–2023, mens tabell VX.XX viser utviklingen på institusjonsnivå. Det har vært en jevn nedgang gjennom perioden, med unntak av pandemiårene 2020 og 2021 med spesielt høye studenttall og en nedstenging som krevde ekstraordinær prioritering av utdanningsoppgavene. For perioden og sektoren som helhet er nedgangen i studiepoeng per faglig årsverk 12 prosent, og 14 prosent for de statlige institusjonene. Endringene i publiseringspoeng per faglig årsverk er imidlertid ujevnt fordelt mellom institusjonene, og ikke alle institusjoner har gått tilbake i perioden. Eksempelvis hadde UiB en økning på 18 prosent fra 2014 til 2023 og NMBU en økning på 7 prosent. Universitetet i Oslo, derimot, hadde en nedgang på 15 prosent i de samme årene.

Figur 5‑15 Studiepoeng per faglig årsverk 2014–23. Antall

**Kilde**: DBH

Forskjellene mellom institusjonene tegner likevel ett tydelig bilde. Det er de institusjonene som i stor grad har endret kompetanseprofilen i retning av flere forskerutdannede, som har den største nedgangen i studiepoeng per faglig årsverk. Disse institusjonelle utviklingstrekkene kommer vi nærmere tilbake til i kapittel 8.4.

Enten vi ser på hele tiårsperioden eller tidsrommet 2018–2023, er det de samme institusjonene som har hatt størst nedgang i studiepoeng per faglig årsverk. For UiS, HINN, NU og USN var nedgangen i tiårsperioden mellom 33 og 29 prosent. Av disse har HINN hatt en særlig sterk nedgang de aller siste årene med en reduksjon på hele 28 prosent siden 2020. Dette har vært en ønsket nedgang for HINN, og er resultatet av et målrettet arbeid for å endre forholdstallet mellom ansatte og studenter (Høgskolen i Innlandet, 2023). Aller sterkest nedgang i tiårsperioden hadde UiS. I 2014 hadde UiS nesten dobbelt så mange studiepoeng per faglig årsverk som for eksempel UiB. I 2023 var forskjellen krympet til 8 prosent. Det er et tydelig uttrykk for noen av de endringen som har kjennetegnet norsk høyere utdanning de siste årene.

### Statistiske sammenhenger

Her planlegger vi å kjøre noen korrelasjonsanalyser, for eksempel mellom

* Søkere per studieplass og studiepoeng per faglige årsverk
* Opptakskarakterer/opptakspoeng og gjennomføring
* Opptakskarakterer/opptakspoeng og tilfredshet med studieprogrammet
* Tidsbruk og gjennomføring

Gjennomføring på normert tid bachelor og master

## Institusjonsprofiler

Et bilde som inneholder tekst, skjermbilde, nummer, Font

Automatisk generert beskrivelse

Merk: Verdiene som vises i tabellen er normaliserte mellom 0 og 1. Det betyr at de er et uttrykk for relative forskjeller mellom institusjonene og ikke absolutte størrelser.

# Utdanning, arbeidsliv og sysselsetting

Universiteter og høyskoler har et sammensatt samfunnsoppdrag. En viktig hovedoppgave er å utdanne høyt kvalifiserte kandidater til dagens og morgendagens arbeidsliv. Fra både et individuelt og et samfunnsmessig perspektiv er godt samsvar mellom behovene i arbeidsmarkedet og utdanningssystemets kandidatproduksjon et sentralt mål. Dårlig tilpasning mellom individuelle studievalg og arbeidsmarkedets kompetansebehov vil slå ut i form av blant annet rekrutteringsproblemer og arbeidsledighet.

Institusjonenes studieporteføljer utvikles og dimensjoneres i grenseflaten mellom to markeder; søknadsmarkedet og arbeidsmarkedet. En rapport utarbeidet på vegne av HK-dir (Ryssevik et al., 2023) finner at koblingene mellom disse to markedene er relativt svake og at misforholdet mellom ungdommens studievalg og arbeidslivets kompetansebehov ofte er vesentlig. I 2019 slo imidlertid Kompetansebehovsutvalgets andre rapport fast følgende: «Utdanningssystemet og arbeidslivet i Norge er samlet sett velfungerende og bidrar til at Norge har høy sysselsetting og en arbeidsstyrke med høy kompetanse» (NOU 2019: 2, 2019).

Kapittelet behandler denne tematikken på følgende måter: Først ser vi mer detaljert på uteksaminerte kandidater innenfor noen nøkkelutdanninger i lys av formulerte kompetansebehov. Deretter ser vi på Kandidatundersøkelsen og hva de uteksaminerte selv sier om overgangen fra utdanning til arbeidsliv. Til sist bruker vi registerdata om sysselsetting for å se arbeidsmarkedsstatusen til uteksaminerte fra noen sentrale utdanninger i tiden etter fullført utdanning.

## Uteksaminerte kandidater på arbeidsmarkedet

Hovedbildet i det norske arbeidsmarkedet er lav arbeidsledighet og en vedvarende høy etterspørsel etter arbeidskraft. Etterspørselen etter arbeidskraft er størst for utdanninger på lavere nivåer, og har ellers gått ned fra det rekordhøye nivået i 2022 (HK-dir, 2023b; Myklathun, 2023). De siste tilgjengelige tallene viser at Norge i 2022 var det landet i OECD som hadde den høyeste sysselsettingsandelen for personer med bachelorutdanning (90 prosent) og den nest høyeste for personer med masterutdanning (95 prosent). Blant unge mellom 25 og 34 var sysselsettingsgraden i Norge 92 prosent for dem med bachelorgrad og 95 prosent for dem med mastergrad (Ref OECD).

### Forventning om økende underskudd bare for visse utdanningstyper

Basert på sentrale utviklingstrekk for demografi og makroøkonomi, produserer SSB framskrivinger av framtidig tilbud og etterspørsel etter arbeidskraft. Gitt den eksisterende utviklingen, sier de siste framskrivingene at tilbudet av høyt utdannet arbeidskraft, altså personer med bachelor- eller mastergrad, vil stige raskere enn etterspørselen de kommende årene (Bjertnæs et al., 2023). Dette er ikke ensbetydende med at arbeidsledigheten vil stige for personer med høyere utdanning, men kan blant annet bety at eksisterende etterspørsel kan bli dekket og at oppgaver som i dag utføres av personer på lavere utdanningsnivåer, vil bli utført av personer med bachelor- eller mastergrad i framtiden. I tillegg mener SSB at det kan være grunn til å tro at vurderinger av jobbsikkerhet og endringer i lønnsnivå som respons på overskudd eller underskudd på arbeidskraft vil påvirke unges utdanningsvalg i framtiden. Dette kan i så fall føre til en større grad av balanse mellom tilbud og etterspørsel enn det framskrivingene tilsier (Bjertnæs et al., 2023, p. 230).

Både dagens situasjon og SSBs framskrivinger er imidlertid ulike for ulike utdanningstyper. Den største etterspørselen etter arbeidskraft finnes i dag i helse- og omsorgssektoren, hvor særlig sykepleiere er etterspurt. SSBs framskrivinger av arbeidsmarkedet fra desember 2023 sier ellers at etterspørselen etter bachelorutdannede innen helse og omsorg, der sykepleiere er den største gruppen, vil øke omtrent i takt med antallet personer i arbeidsstyrken med disse utdanningene («tilbudet») de nærmeste årene. Dette vil i så fall tilsi at det blir vanskelig å dekke det eksisterende gapet mellom tilbud og etterspørsel. Fra rundt 2045 fremskriver SSB en økning i etterspørselen som er større enn økningen i tilbudet.

Dette skiller seg likevel fra tidligere framskrivinger, som har sagt at etterspørselen vil øke betydelig mer enn tilbudet og at dette vil skje fra et langt tidligere tidspunkt enn 2045, noe som ville ha ført til et økende underskudd på personer med disse utdanningene også på relativt kort sikt. Ingen av framskrivingene har imidlertid tatt hensyn til et skarpt fall i oppmøtet til sykepleieutdanningen i 2023. I 2023 var 87 prosent av studieplassene på dette studiet fylt opp, mens oppfyllingsgraden de foregående årene har vært 100 prosent eller over dette. Fallet kommer etter flere år med fallende søkertall, men det var først i 2023 at dette fikk utslag i at mange institusjoner ikke greier å fylle opp studieplassene (se Figur 6‑1 under). Dette vil kunne føre til et lavere antall uteksaminerte fra 2026, og dersom søkertrendene ikke endrer seg, vil det føre til et lavere tilbud av utdannede sykepleiere enn det SSB legger til grunn.[[27]](#footnote-28) Som omtalt i kapittel 5.2.1, har de fallende søkertallene ellers ført til at gjennomsnittskarakterene blant de opptatte til studiet har falt markant i 2022 og 2023. Man kan se for seg at også dette kan ha negativ påvirkning på gjennomføringsgrad og antall uteksaminerte.

Figur 6‑1 Søkere, møtte og fullførte kandidater fra sykepleiestudiet. 2008-2023.

Merknad: Det store fallet i antallet kvalifiserte førstevalgssøkere i 2019 kom ved innføringen av karakterkrav i norsk og matematikk. Dette fallet førte imidlertid ikke til et fall i antallet nye studenter som møtte til studiestart.

**Kilde**: DBH

Blant yrker som krever høyere utdanning, er det ellers også stor etterspørsel innen ingeniør- og ikt-fag. I tillegg ligger blant annet grunnskolelærere høyt på listen over yrker hvor det mangler flest personer ifølge NAVs bedriftsundersøkelse (Myklathun, 2023). SSBs utdanningskategorier i den siste framskrivingen er for brede til å kunne si noe spesifikt for disse utdannings- og yrkesgruppene, men for læreryrkene og helseyrkene publiserte SSB egne framskrivinger i 2023. Her blir det sagt at det vil være mulig å redusere mangelen på kvalifiserte lærere i skolen fram mot 2040. Gitt siste års fall i søker- og oppmøtetall også ved lærerutdanningene, kan man imidlertid stille spørsmål ved om dette vil være mulig, så sant søkertallene ikke øker igjen de kommende årene.[[28]](#footnote-29)

### Bedre situasjon for andre helseutdanninger

For vurderinger av framtidig behov for spesifikke typer helsepersonell, kan man se til SSBs framskriving av arbeidsmarkedet for helsepersonell fram mot 2040 (Jia et al., 2023).[[29]](#footnote-30) Nest etter sykepleiere, er det for vernepleiere at det framskrevne gapet mellom tilbud og etterspørsel i 2040 er størst innenfor yrker som krever høyere utdanning.[[30]](#footnote-31) Mens det er fremskrevet en kommende udekket etterspørsel etter sykepleiere på 29 700 årsverk, er det tilsvarende tallet for vernepleiere 7 400.[[31]](#footnote-32)

I framskrivingen er det tatt utgangspunkt i tilgangen på nytt helsepersonell i 2019 når man beregner framtidig utvikling, og endringer etter 2019 er ikke tatt hensyn til. Som nevnt har det imidlertid skjedd et fall i antall søkere og møtte studenter til sykepleiestudiet etter dette. For vernepleieutdanningen er søkertallene derimot fremdeles er høye (Figur 6‑2), og vi ser ingen vesentlig nedgang i antallet som har møtt til studiestart siste år. Heller ikke for andre profesjonsutdanninger innen helse ser vi store fall i antallet nye studenter de siste årene, selv om flere studier har hatt noe fallende søkertall.

Figur 6‑2 Søkere, møtte og fullførte kandidater fra vernepleiestudiet. 2008-2023.

**Kilde**: DBH

Når vi ser på de sosialfaglige profesjonsutdanningene (barnevern og sosialt arbeid), ser situasjonen ulik ut for de ulike utdanningene. Søkertallene til sosialt arbeid er fremdeles høye, og antallet møtte studenter har vært stabilt de siste årene. Barnevernpedagogutdanningen har derimot hatt et kraftig fall i søkertall de siste årene, og antall møtte studenter i 2023 var det laveste siden 2008. I 2023 møtte 760 nye studenter til studiestart, mot 845 året før. Figur 6‑3 viser antall møtte studenter per planlagte studieplass på denne utdanningen i 2023. For HINNs vedkommende foregår barnevernpedagogutdanningen på Lillehammer, og for HVLs i Sogndal. Vi ser med andre ord at det er institusjonene i Nord-Norge og på mindre studiesteder i Sør-Norge som ikke har fylt opp de planlagte studieplassene. Dette er et mønster vi ser igjen for andre studier med fallende søker- og oppmøtetall.

Figur 6‑3 Møtte studenter per planlagte studieplass, barnevern. 2023.

**Kilde**: DBH

### Måltallene avvikles

Nettopp helse- og lærerutdanningene er i en særskilt posisjon, i og med at det er svært viktig at samfunnets behov for kandidater fra disse utdanningene imøtekommes. I 2014 ble det derfor innført kandidatmåltall for disse utdanningene med det formål at Kunnskapsdepartementet skulle regulere produksjonen av kandidater. Stortingsmeldingen *Profesjonsnære utdanningar over heile landet* konkluderer imidlertid med at kandidatmåltall ikke er et godt verktøy for å oppnå dette, og at regjeringen derfor vil avvikle bruken av kandidatmåltall. I stedet vil regjeringen bruke statistikk om opptaks- og gjennomføringstall til å vurdere institusjonenes prioriteringer og i hvilken grad det lar seg gjøre å dekke framtidige kompetansebehov. Det forventes også at institusjonene gjør vurderinger av framtidig kompetansebehov, og at utdanningstilbudet dimensjoneres etter dette (Meld. St. 19 (2023–2024)).

Frem til nå har likevel kandidatmåltallene vært i bruk, og også 2024 har det blitt fastsatt kandidatmåltall (Kunnskapsdepartementet, 2024). For de fleste helsefagutdanningene lå antallet uteksaminerte i 2023 over eller like under måltallet. Et unntak her er jordmorutdanningen, der antallet uteksaminerte bare var noe over 70 prosent av måltallet.[[32]](#footnote-33) Dette tilsvarer omtrent situasjonen i 2022. Ut ifra antallet nye studenter i 2022 og 2023, kan man imidlertid forvente at antallet uteksaminerte fra jordmorutdanningen vil stige de neste årene.[[33]](#footnote-34) Også noen mindre helsefagutdanninger har et antall uteksaminerte som ligger vesentlig under måltallet. Dette gjelder særlig utdanning i tegnspråk og -tolkning og tannteknikerutdanningen. Se ellers V2.31.

## Tilpasning på arbeidsmarkedet

NIFU gjør Kandidatundersøkelsen på oppdrag fra HK-dir.

## Sysselsetting for utvalgte utdanninger

Ved hjelp av utdannings- og sysselsettingsdata i microdata.no har vi produsert statistikk som viser i hvilken grad og i hvilket yrke uteksaminerte våren 2022 er sysselsatt i juni 2023. Figur 6‑4 viser hvor stor andel av de uteksaminerte fra noen de største profesjonsutdanningene som er i ansettelsesforhold overhodet, og hvor mange som er i arbeid i et yrke eller en sektor som svarer til utdanningen deres. Vi ser at de aller fleste er i en eller annen form for arbeid ett år etter fullført utdanning. Hvor mange som jobber i yrket eller sektoren de er utdannet til, og hvor mange som har full stilling, varierer imidlertid forholdsvis mye mellom ulike utdanninger. Blant de barnehagelærerutdannede, er det 28 prosent som ikke jobber som barnehagelærer, og 19 prosent som hverken jobber som barnehagelærer eller barnehageassistent. Samtidig ser vi at de aller fleste som faktisk jobber som barnehagelærer, har full stilling. Blant de utdannede sykepleierne er andelen som ikke jobber som sykepleier bare 8 prosent, men en betydelig del jobber deltid. Under 60 prosent arbeider i full stilling som sykepleier. Den høyeste andelen som jobber i full stilling i det yrket de er utdannet til, finner vi blant grunnskolelærerne (1.-7.-klasse), med 85 prosent.[[34]](#footnote-35)

https://vedlegg.hkdir.no/MichaelRev/2024/figur/V6.4

Figur 6‑4 Arbeidstilknytning for uteksaminerte fra store profesjonsutdanninger våren 2022 etter yrke og stillingsprosent i juni 2023. Prosentandel.

Merknad: Når summen avviker noe fra 100 prosent, skyldes dette anonymiseringsmekanismer i microdata.

**Kilde:** Microdata.no

For masterutdannede har vi laget statistikk for tre store profesjonsutdanninger og fire ulike disiplinære fagområder, se Figur 6‑5.[[35]](#footnote-36) For samfunnsvitenskapelige fag og juridiske fag og for naturvitenskapelige/teknologiske fag ser det ut til å være et visst skille mellom profesjonsutdanninger og disiplinutdanninger. Blant dem som ble utdannet med mastergrad i teknologi eller rettsvitenskap våren 2022, var rundt 90 prosent i full stilling i juni 2023. Tilsvarende andeler blant dem med disiplinære utdanninger innen naturvitenskap eller samfunnsvitenskapelige/juridiske fag var rundt 80 prosent. Innen økonomisk-administrative fag ser vi ikke en tilsvarende forskjell mellom de siviløkonomutdannede og andre med mastergrad i økonomisk-administrative fag. Det er mulig at et slikt skille er mindre relevant på dette fagområdet, siden mange utdanninger innen økonomi og administrasjon uansett kan være profesjonsrettede. I den grad vi ser en forskjell, ser den ut til å være at en noe lavere andel av de siviløkonomutdannede er i et ansettelsesforhold, men tallet for akkurat denne utdanningen er noe mer usikkert enn øvrige tall. [[36]](#footnote-37) Det er de uteksaminerte fra humanistiske fag som i størst grad ikke er tilknyttet et arbeidsforhold (17 prosent), og når vi ser på andelen som har full stilling er forskjellen fra andre fagområder er særlig stor. Blant humanistene som ble uteksaminert med mastergrad våren 2022 er det 50 prosent som er i full jobb i juni 2023.

De masterutdannede som omtales her, er ellers mindre konsentrert i enkeltyrker enn utdanningene i Figur 6‑4. Mest samlet er likevel de profesjonsutdannede, og særlig de utdannede i rettsvitenskap, der halvparten jobber i juridiske yrker og en fjerdedel som høyere saksbehandlere. Masterutdannede innen humanistiske fag og samfunnsfag/juridiske fag er på den andre siden spredt over mange yrker. Humanistene har et tyngdepunkt innen undervisningsyrker, der litt over en tredjedel av dem som er i arbeid er sysselsatt, mens om lag en tredjedel av masterkandidatene fra samfunnsfag/juridiske fag er rådgivere. Kandidater fra naturvitenskapelige fag (ikke master i teknologi) er i enda mindre grad konsentrert i én enkelt yrkeskategori. Litt over 20 prosent jobber som realister og sivilingeniører, mens rundt 18 prosent jobber som IKT-rådgivere.

Figur 6‑5 Arbeidstilknytning for uteksaminerte fra ulike masterutdanninger våren 2022 etter stillingsprosent i juni 2023. Prosentandel.

Merknad: Når summen avviker noe fra 100 prosent, skyldes dette anonymiseringsmekanismer i microdata.

**Kilde:** Microdata

# Forskerutdanning

Dette kapittelet tar for seg statistikk om forskerutdanningen ved norske universiteter og høyskoler, mens andre aspekter ved forskningsvirksomheten, som publisering, ekstern finansiering mm., er tema i neste kapittel. Når vi i kapittel 7 presenterer institusjonsprofiler for forskning, er både forskerutdanning og annen statistikk om forskning en del av grunnlaget.

## Stipendiater

Stipendiater under forskerutdanning utgjør en viktig del av fagmiljøet ved universiteter og høyskoler. I 2023 ble det i alt utført 6356 årsverk i stipendiatstillinger. Det innebærer en vekst på 44 prosent fra ti år tidligere. Veksten i antall stipendiater har derfor vært langt sterkere i tiårsperioden enn økningen i antall studenter, som var 17 prosent. Tallene for 2023 representerte imidlertid et brudd med denne langtidstrenden, for første gang siden 2014 gikk antall utførte årsverk i stipendiatstillinger ned.

Historisk har stipendiatene i stor grad vært konsentrert ved noen få institusjoner. I 2014 stod fire institusjoner, NTNU, UiB, UiO og UiT for 73 prosent av alle stipendiatårsverkene. I 2023 var andelen redusert til 66 prosent. Av de nesten 2000 stipendiatårsverkene som var kommet til mellom 2024 og 2023, var 49 prosent lokalisert til disse fire institusjonene. Mens NTNU og UiT i 2023 hadde omtrent like stor andel av stipendiatene i sektoren som de hadde i 2014, var andelen for UiOs vedkommende redusert fra 24 til 20 prosent og for UiBs del fra 14 til 11 prosent.

**Sterk vekst – fra lavt utgangspunkt**

Mye av veksten i tiårsperioden er knyttet til styrking av forskningsvirksomheten ved institusjoner og fagmiljø som historisk har hatt lite forskning. Figur 7‑1 viser at den relative veksten siden 2014 har vært særlig sterk ved institusjoner som UiA, UiS, OsloMet og HVL, men også at utgangspunktet her var lavt. Selv om mønsteret i fordelingen av stipendiatstillinger i stor grad er det samme som tidligere, er forskjellen mellom de «største av de minste» og «de minste av de største» mindre enn hva den var for ti år siden.

https://vedlegg.hkdir.no/MichaelRev/2024/figur/V7.1

Figur 7‑1 Årsverk i stipendiatstilling per institusjon, utvalgte år. Institusjoner med flere enn 50 årsverk 2023.

**Kilde**: DBH

Ved å se antall stipendiater i sammenheng med antall studenter ved institusjonene, får vi et bilde av det relative omfanget av stipendiatpopulasjonen ved institusjonene. Figur 7‑2 viser store forskjeller mellom institusjonene. Ved UiO og UiT er forholdstallet mellom stipendiatårsverk og studenter om lag fem ganger så høyt som ved HINN, HVL og OsloMet.

Figur 7‑2 Antall stipendiatårsverk per 100 studenter, 2023.

**Kilde**: DBH

Mens kjønnsbalansen, eller -ubalansen blant studenter har vært temmelig stabil i 20 år, har kvinner være mindre overrepresentert blant stipendiatene. Dette endrer seg imidlertid sakte, men sikkert, og kvinneandelen øker år for år. I 2023 ble 56 prosent av stipendiatårsverkene utført av kvinner, og kjønnsbalansen blant stipendiatene nærmer seg dermed den som lenge har kjennetegnet studentpopulasjonen.

## Avlagte doktorgrader (Flere avla doktorgrad i 2023)

I både 2021 og 2022 sank tallet på avlagte doktorgrader fra det foreløpige toppåret 2020. Nedgangen må ses i sammenheng med de vanskelighetene pandemien medførte for doktorgradsstudentene (Ramberg & Wendt, 2023). I 2023 steg tallet igjen. 1612 avlagte doktorgrader i 2023 er det nest høyeste tallet historisk sett, bare overgått av 2020, da 1634 personer avla doktorgrad.

Figur 7‑3 Avlagte doktorgrader 2014–2023

**Kilde**: DBH

Over tiårsperioden har antallet avlagte doktorgrader økt med 11 prosent. NTNU og UiO stod i 2023 for 53 prosent av alle avlagte doktorgrader. Legger vi til UiB, står de tre største for to av tre doktorgrader i 2023. Langtidsbildet er likevel at en gradvis stigende andel av doktorgradskandidatene kommer fra nyere universiteter og høyskoler. I 2014 sto NTNU, UiB og UiO for 76 prosent av alle doktorgrader. For UiO har endringen i tiårs perioden vært betydelig i både absolutte og relative tall. I 2014 utgjorde 519 avlagte doktorgrader ved UiO 36 prosent av alle doktorgrader. Ti år senere avla 427 personer doktorgraden ved UiO og institusjonens sektorandel var sunket til 26 prosent.

På grunn av gjennomføringstiden tar det flere år før endringer i stipendiatpopulasjonen avspeiler seg i avlagte doktorgrader. De siste femten årene har det vært tilnærmet like mange menn som kvinner blant doktorandene (Forskningsrådet, 2023). Andelen menn i 2023 var imidlertid den laveste noen gang, 46 prosent, en nedgang fra 48 prosent i 2022, 49 prosent i 2021 og 50 prosent i 2019. Dermed er kjønnsfordelingen blant doktorandene betydelig nærmere kjønnsbalansen i studentmassen enn tilfellet var for fire år siden. Figur 9‑9 i kapittel 9.5 viser kjønnsfordelingen per institusjon blant studenter, doktorgradskandidater og utvalgte stillingskategorier.

Om vi derimot skiller ut bare de norske doktorandene, er fordelingen mellom kjønnene den samme som blant studentene. Av norske statsborgere som fullførte doktorgraden i 2014, var 43 prosent menn. I 2023 var andelen redusert til 39 prosent. Se også kapittel 7.4 for statistikk om doktorgrader og statsborgerskap.

## Gjennomføring i doktorgradsutdanning

Indikatoren for gjennomføring er andelen som har fullført seks år etter opptak, uavhengig av lengden på doktorgradsavtalen. Gjennomføringstallene for et gitt år viser dermed hvor stor andel av dem som ble tatt opp seks år tidligere, som har fullført per det aktuelle året.

Tabell 7.1 viser gjennomføringsandel for perioden 2014-2023. Andelen for 2023 er 65,6 prosent, praktisk talt identisk med andelen ti år tidligere. Imidlertid er andelen i 2023 lavere enn de foregående årene, og særlig sammenliknet med 2020, det eneste året andelen har nådd 70 prosent. At andelen har sunket hvert år siden 2020, har trolig sammenheng med utsettelser og vanskeligheter skapt av pandemien. Og i den grad pandemien er årsak til lavere gjennomføringsgrad, må vi vente at dette vil prege statistikken for gjennomføring i noen år framover. Pandemien har vært en faktor for alle som ble tatt opp i alle fall fram til 2021, kanskje også 2022.

Tabell 7.1 Andel disputerte av kandidater opptatt på doktorgradsprogram seks år tidligere, 2014–23. Prosent

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | **2014** | **2015** | **2016** | **2017** | **2018** | **2019** | **2020** | **2021** | **2022** | **2023** | **Tatt opp 2017** |
| NU | 59,1 | 60,0 | 61,8 | 50,0 | 64,3 | 78,3 | 72,7 | 57,1 | 61,9 | 49,0 | 51 |
| NMBU | 62,4 | 69,6 | 74,8 | 67,1 | 77,6 | 81,8 | 75,7 | 69,8 | 68,9 | 67,0 | 100 |
| NTNU | 67,8 | 64,6 | 72,3 | 69,4 | 75,9 | 75,1 | 75,5 | 73,4 | 71,2 | 74,0 | 492 |
| OsloMet | 33,3 | 75,0 | 60,0 | 58,8 | 52,4 | 61,8 | 76,3 | 64,5 | 71,7 | 67,3 | 49 |
| UiA | 62,1 | 55,6 | 53,3 | 63,0 | 62,5 | 65,0 | 66,0 | 79,2 | 65,0 | 55,2 | 58 |
| UiB | 74,0 | 77,4 | 65,3 | 70,7 | 68,8 | 64,4 | 73,7 | 71,4 | 69,6 | 69,1 | 278 |
| UiO | 65,3 | 65,8 | 66,7 | 63,5 | 66,0 | 61,4 | 67,2 | 65,1 | 65,2 | 60,2 | 507 |
| UiS | 56,9 | 49,1 | 68,2 | 63,8 | 63,5 | 57,8 | 75,0 | 67,9 | 64,4 | 60,3 | 73 |
| USN | - | - | 42,9 | 71,4 | 57,9 | 66,7 | 66,7 | 63,4 | 62,8 | 61,7 | 60 |
| UiT | 50,4 | 61,5 | 63,2 | 59,7 | 65,7 | 64,7 | 55,9 | 62,9 | 65,8 | 64,6 | 178 |
| NHH | 57,9 | 46,2 | 61,5 | 77,3 | 76,2 | 72,2 | 81,8 | 55,0 | 54,5 | 85,2 | 27 |
| HINN | - | - | - | 40,0 | 46,2 | 51,7 | 85,7 | 73,3 | 63,6 | 78,3 | 23 |
| HVL | - | - | - | - | - | - | - | 0,0 | 69,2 | 54,2 | 24 |
| **Statlige inst.** | **65,5** | **66,3** | **67,9** | **66,0** | **68,4** | **66,4** | **70,3** | **67,9** | **67,2** | **65,6** | **1 959** |
| **Private inst.** | **52,2** | **50,0** | **62,5** | **78,9** | **61,3** | **64,3** | **55,6** | **48,6** | **53,3** | **62,9** | **35** |
| **Sum** | **65,4** | **66,0** | **67,8** | **66,2** | **68,2** | **66,4** | **70,0** | **67,5** | **67,0** | **65,6** | **1 994** |

Merk: institusjoner med færre enn 20 studenter tatt opp i 2017 er utelatt fra tabellen, men inkludert i summeringer.

**Kilde**: DBH

For institusjoner med relativt lave tall kan andelen variere mye fra år til år. For eksempel ser vi at andelen ved NHH økte fra 54,5 til 85,2 prosent fra 2022 til 2023. Mange av institusjonene i tabellen hadde betydelig lavere opptakstall i årene før 2017, og for flere institusjoner er omfattende doktorgradsutdanning et relativt nytt fenomen. At nettopp denne perioden har vært preget av sammenslåinger, universitetsbygging og utvikling av doktorgradsprogram, gjør historiske data mindre relevante for flere av institusjonene.

Blant institusjonene som over tid har hatt et høyt antall doktorgradskandidater, utmerker NTNU seg med høyere gjennomføringsandel, mellom 70 og 75 prosent de siste åtte årene. Dette samsvarer med funnene i en undersøkelse fra 2022 av gjennomføringstid i doktorgradsutdanningen. Der var tidsbruken klart kortest innenfor teknologifag (HK-dir, 2022a), hvor NTNU har sitt tyngdepunkt. Gjennomføringen ved NTNU har også vært relativt lite svekket etter 2020. I alle årene har gjennomføringen holdt seg over 70 prosent, og i 2023 klatret den opp til 74 prosent.

Mens faglig profil trolig er en del av forklaringen på forskjellen mellom NTNU og andre institusjoner, er dette neppe forklaringen på forskjellen mellom UiO og UiB, som har mer likeartede faglige profiler. UiB har over tid hatt høyere gjennomføringsandel, og i 2023 var forskjellen 69 mot 60 prosent.

## Avlagte doktorgrader – fagområder og statsborgerskap

Over tid har fordelingen av avlagte doktorgrader per fagområde vært relativt stabil, se Figur 7‑4. For de fleste fagområdene har antall avlagte grader endret seg lite i tiårsperioden. Unntaket er fagområdet «teknologi». Fra 2014 til 2023 økte doktorgrader i teknologi sin andel fra 11 til 21 prosent. I 2014 var teknologi det fjerde største fagområdet målt i avlagte doktorgrader, i 2023 hadde bare medisin og helsefag et høyere antall doktorgrader.

Figur 7‑4 Avlagte doktorgrader etter fagområde, 2023

**Kilde**: Statistisk sentralbyrå, FoU-statistikk

Samtidig som utviklingen over tid er preget av stabilitet, viser figuren også at tallene kan variere en del fra år til år. I 2022 var det en markant nedgang i antallet doktorgrader innenfor matematikk og naturvitenskap. I 2023 var tallet tilbake omtrent på nivået for langtidstrenden. Denne endringen i 2022 har blant annet blitt knyttet til nedgangen det året i antall avlagte doktorgrader blant utenlandske statsborgere. Samtidig er det like stor andel utenlandske statsborgere innenfor teknologi, uten at det var noe tilsvarende nedgang der. Figur 7‑5 viser fagområdefordelingen blant norske og utenlandske doktorander i 2023.

Figur 7‑5 Avlagte doktorgrader etter fagfelt og statsborgerskap

**Kilde**: Statistisk sentralbyrå, FoU-statistikk

**Rekordhøyt antall utenlandske doktorander**

Over tid har utenlandske statsborgere blant doktorandene økt i både antall og andel. I 2023 avla 706 utenlandske kandidater doktorgrad ved norsk universitet eller høyskole, det høyeste antallet noen gang. Dette utgjorde 44 prosent av alle doktorgrader i 2023. Andelen har aldri vært høyere, men var like høy i 2021. I tiårsperioden rapporten dekker har andelen utlendinger blant doktorandene økt med 9 prosentpoeng, fra 35 prosent i 2014.

Figur 7‑5 viste at det er store skiller mellom fagområdene i hvor stor andel de utenlandske doktorandene utgjør. Disse skillene reflekteres også i noen grad når vi ser på forskjellene mellom institusjoner, som i Figur 7‑6.

Figur 7‑6 Avlagte doktorgrader 2018-23 per institusjon. Andel utenlandske statsborgere

**Kilde**: Statistisk sentralbyrå, FoU-statistikk

Halvparten av de utenlandske doktorandene i 2023 kom fra land i Europa, se Figur 7‑7. Åtte prosent kom fra andre nordiske land og 41 prosent fra Europa utenom Norden. Nesten en tredel av doktorandene kom fra land i Asia. Andre verdensdeler og regioner utenom Europa og Asia utgjorde til sammen 20 prosent av de utenlandske doktorandene i 2023, med Afrika som den største opphavsregionen med 9 prosent.

Figur 7‑7 Doktorander med utenlandsk statsborgerskap 2014–2023 etter verdensregion

**Kilde**: Statistisk sentralbyrå, FoU-statistikk

**Utenlandske doktorander holder kjønnsbalansen oppe**

I kapittel 7.2 så vi at blant norske statsborgere som avla doktorgrad i 2023, er kvinner like overrepresentert som i studentpopulasjonen. Figur 7‑8 viser at kjønnsbalansen er ulik for norske og utenlandske doktorander, og at det er utenlandske kvinner som har stått for den største veksten i perioden 2014–2023. Også utenlandske menn har bidratt til veksten i antall doktorgrader. For norske kvinner er antallet doktorgrader i 2023 omtrent det samme som i 2014, mens antallet doktorgrader avlagt av norske menn i 2023 sank for tredje år på rad, og var 13 prosent lavere enn i 2014. I 2014 stod denne gruppen for 28 prosent av alle doktorgrader, og i 2023 bare 22 prosent.

Figur 7‑8 Avlagte doktorgrader etter statsborgerskap og kjønn, 2014-2023. Antall

**Kilde**: Statistisk sentralbyrå, FoU-statistikk

## Norge i nordisk perspektiv

Når vi sammenlikner doktorgradsutdanningen i Norge med våre nordiske naboland, finner vi både likheter og noen iøynefallende forskjeller. Tabell 7.2 viser avlagte doktorgrader per land sett i forhold til folketallet (2022-tall for begge), kjønnsfordelingen blant doktorandene og andelen doktorgrader avlagt av utenlandske statsborgere. Målt etter antall avlagte doktorgrader per 1000 innbyggere har Danmark den høyeste doktorgradsproduksjonen av de nordiske landene, noe over Norge og Finland, som ligger likt, og betydelig over Sverige. Doktorgradenes fordeling på kjønn er temmelig lik i alle landene, med omtrent like mange menn som kvinner. Sverige har som eneste land en liten overvekt av mannlige doktorander.

Tabell 7.2 Avlagte doktorgrader i nordiske land 2022, per 10 000 innbygger og prosentvis fordeling mellom kvinner og menn.

|  |  |  |  |  |
| --- | --- | --- | --- | --- |
|  | Norge | Danmark | Finland | Sverige |
| Avlagte doktorgrader per 1000 innbygger | 2.9 | 3,3 | 2,9 | 2,6 |
| Andel kvinner | 52 % | 51 % | 53 % | 48 % |
| Andel menn | 48 % | 49 % | 47 % | 52 % |
| Utenlandske statsborgere, andel | 40 % | 42 % | 28 % | 34 % |

**Kilder**: Statistisk sentralbyrå, FoU-statistikk, Statistics Finland, Danmarks statistik, Statistikmyndigheten

Mens det er relativt små forskjeller mellom landene når vi ser på *hvem* som tar doktorgrad, er det større forskjeller i *fagområdet* for doktorgradene, se Figur 7‑9.

Figur 7‑9 Avlagte doktorgrader i Norge, Danmark, Finland og Sverige 2022 fordelt på fagområder. Prosent

**Kilde**: Statistisk sentralbyrå

I de tre andre nordiske landene utgjorde doktorgrader i matematikk, naturvitenskap og teknologi til sammen 42-43 prosent av alle doktorgrader i 2022. For Norges del er andelen en god del lavere, med 35 prosent. Derimot har Norge en klart høyere andel doktorgrader innenfor samfunnsvitenskapelige fag sammenliknet med andre nordiske land. For Danmark, Sverige og Finland er denne andelen henholdsvis 10, 14 og 16 prosent, mens den for Norge er 24 prosent. Om vi slår sammen samfunnsfag og humanistiske fag, blir den samlede andelen 33 prosent for Norge og 17, 20 og 26 prosent for Danmark, Sverige og Finland.

# Forskning

I dette kapittelet tar vi for oss statistikk og indikatorer om forskningsvirksomheten ved universiteter og høyskoler. Kapittelet omhandler publisering, ressursfordeling per fagområde samt institusjonenes inntekter fra nasjonale og europeiske programmer for forskning og innovasjon.

## Vitenskapelig publisering (publiseringspoeng og åpen tilgang)

Vitenskapelig publisering står overfor store utfordringer. Arbeidet for åpen tilgang til forskningslitteratur har pågått over lengre tid, men det har ikke vært noen enkel eller rettlinjet vei fram mot målet. Uventede utslag av gjennomførte tiltak gjør at cOAlition S, en hovedaktør i dette arbeidet, staker ut en ny kurs i 2024. I tillegg har spørsmålet om kvaliteten og påliteligheten til det som publiseres, fått en annen tyngde. Teknologien gjør det lettere å lage falske artikler, og i den store mengden publiseringer og publikasjoner er det en større utfordring enn tidligere å skille mellom gode og mindre gode publiseringskanaler. For Norges vedkommende er publiseringsfeltet i tillegg påvirket av at det i finansieringssystemet for høyere utdanning ikke lenger er insentiver for publisering.

### Publiseringspoeng (GENRELL INTRO, IKKE OPPDATERT INNHOLD 2023)

### Åpen publisering

VENTER TEKST FRA SIKT

## Forskning og fagområder

Dette kapittelet viser hvordan universitetenes og høyskolenes driftsutgifter til FoU-arbeid er fordelt på fagområder. Målt etter utgifter til FoU er næringslivet den største sektoren, med 47 prosent av alle FoU-utgifter i 2021. For næringslivet er imidlertid FoU mer utvikling enn forskning, dvs. arbeid for å utvikle nye eller forbedre produkter og prosesser (Forskningsrådet, 2023). De resterende FoU-utgiftene i landet er delt mellom universiteter og høyskoler med 33 prosent og instituttsektoren med 20 prosent.

I et 20-årsperspektiv har fordelingen mellom fagområder i universitets- og høyskolesektoren holdt seg relativt stabil.[[37]](#footnote-38) Datagrunnlaget for statistikken er FoU-undersøkelsen SSB gjennomfører hvert annet år. Foreløpig siste tilgjengelige statistikk er basert på data fra undersøkelsen i 2021. Figur 8‑1 viser imidlertid en endring mellom 2011 og 2021. Som i 2011 var medisin- og helsefag også i 2021 største fagområde målt etter driftsutgifter til FoU, men avstanden til nest største fagområde, samfunnsvitenskap, var halvert.

Det er et langsiktig kunnskapspolitisk mål å øke forskningsinnsatsen i de såkalte MNT-fagene (matematikk, naturvitenskap og teknologi). Naturvitenskap hadde samme andel i 2021 som i 2011, mens andelen for teknologifag var gått noe ned. Samlet gikk 31 prosent av FoU-utgiftene ved universiteter og høyskoler til MNT-fag i 2011 og 30 prosent i 2023. Humaniora sina andel har sunket fra 10 til 8 prosent i perioden, mens andelen for landbruks-, fiskerifag og veterinærmedisin var den samme i 2021 som ti år tidligere.

Figur 8‑1 Driftsutgifter til FoU i universitets- og høgskolesektoren (mill. kr.), etter fagområde og år. Andel. Prosent

**Kilde**: Statistisk sentralbyrå, FoU-statistikk

Figur 8‑2 viser driftsutgiftene til FoU i prisjusterte 2023-kroner. Samlet var driftsutgiftene i 2011 46 prosent høyere i 2021 enn i 2011. Høyest prosentvis vekst hadde fagområdet «landbruks- og fiskerifag og veterinærmedisin», med 86 prosent fra et lavt utgangspunkt. Deretter fulgte samfunnsfag med en økning fra 2011 til 2023 på 74 prosent. Klart lavest var veksten for humaniora og samfunnsfag, men også for dette fagområdet økte driftsutgiftene mellom 2011 og 2021, med 19 prosent.

Figur 8‑2 Driftsutgifter til FoU i universitets- og høgskolesektoren (mill. kr.), etter fagområde og år. Justere priser (2023)

**Kilde**: Statistisk sentralbyrå, FoU-statistikk

Ressursfordelingen mellom fagområdene varierer sterkt fra institusjon til institusjon. Figur 8‑3 viser fordelingen mellom fagområder ved fem av de mest forskningstunge institusjonene, mens øvrige universiteter og høyskoler er slått sammen. For disse siste institusjonene samlet gikk 52 prosent av driftsutgiftene til FoU i 2021 til samfunnsvitenskap, mer enn dobbelt så mye som ved noen av de andre institusjonene. Når FoU-andelen til samfunnsvitenskap har økt såpass tydelig de siste årene, handler det derfor også om de store endringene i institusjonslandskapet i perioden og styrking av forskningsvirksomheten i deler av sektoren.

Figur 8‑3 Fordeling av driftsutgifter på fagområde i universitets- og høgskolesektoren, 2021. Andel.

**Kilde**: Statistisk sentralbyrå, FoU-statistikk

## Institusjonenes inntekter fra Forskningsrådet

I kapittel 9 ser vi samlet på de ulike finansierings- og inntektskildene til universiteter og høyskoler. Bevilgninger og statstilskudd utgjør hovedtyngden av institusjonenes finansiering, 77 prosent for statlige institusjoner i 2023. Finansiering fra eksterne kilder som Forskningsrådet og EU har økt noe i tiårsperioden. Økonomisk sett er finansieringen fra Forskningsrådet den viktigste av de to. Samlet sett mottok norske institusjoner 4,3 milliarder kroner fra Forskningsrådet i 2023. Det var 8 prosent av institusjonenes samlede driftsinntekter, og om lag 3,5 ganger så mye som de mottak fra EU.

Ser vi på sektorens utgifter til FoU alene, utgjør inntektene fra Forskningsrådet en større andel. Ifølge FoU-statistikken til Statistisk sentralbyrå utgjorde driftsutgifter finansiert av Forskningsrådet i 2021[[38]](#footnote-39) 16 prosent av sektorens samlede driftsutgifter til FoU.[[39]](#footnote-40) Bak gjennomsnittet finner vi stor variasjon innad i sektoren, se Figur 8‑4. Mens FOU-midler fra Forskningsrådet for UiO, NTNU og NMBU i 2021 utgjorde 22 eller 23 prosent av alle driftsmidler til FoU-virksomhet, var andelen for BI, USN, HINN og NU bare 5 prosent. Av de nyere universitetene plasserer UiS seg øverst, mellom UiT og UiB, med 17 prosent.

Figur 8‑4 Finansiering av FoU-virksomhet. Driftsutgifter finansiert av Forskningsrådet som andel av alle driftsutgifter. 2021. Prosent.

**Kilde**: SSB FoU-statistikk

Figur 8‑5 viser omfanget av institusjonenes tildelinger fra Forskningsrådet fordelt på antall faglige årsverk ved institusjonen. Noen institusjoner, som kunstfaglige institusjoner, har ingen eller nesten ingen slik finansiering. For andre institusjoner varierer inntektene fra Forskningsrådet i 2023 fra under 10 000 kroner ved HVO til 333 000 kroner ved NMBU. Tabell V3.23 viser tildelingen fra Forskningsrådet per faglig årsverk 2014–2023 for statlige og private institusjoner. Både i 2014 og i 2023 var det de historisk forskningstunge institusjonene som hadde høyest tildeling per faglig årsverk. Ser vi på forholdet mellom disse fire og andre institusjoner samlet, har det endret seg lite, i tiårsperioden. I 2014 var gjennomsnittstildeling for de fire institusjonene 2,9 ganger større enn gjennomsnitts tildeling for de 10 neste institusjonene. I 2023 var tilsvarende tall 2,8.

Figur 8‑5 Tildeling fra Forskningsrådet per faglig årsverk 2023. 1000 kr

**Kilde**: DBH

## Europeisk samarbeid og finansiering fra EUs rammeprogram

Horisont Europa, EUs program for forskning og innovasjon, er en viktig arena for norske universiteter og høyskoler. For sektoren som helhet spiller programmet en relativt liten rolle økonomisk sett, men som samarbeids- og konkurransearena har programmet stor betydning for norske forskere og institusjoner. I institusjonenes regnskapstall for 2023 beløper sektorens samlede inntekter fra EU seg til 1,24 milliarder kroner, og det utgjorde 2 prosent av institusjonenes samlede driftsinntekter. Av dette var 1 milliard kroner finansering fra rammeprogrammet, og inntektene herfra har økt en del siste ti år, se tabell V4.1. Figur 8‑6 viser utviklingen i EU-inntekter siden 2014 fordelt på forskningsmidler og øvrige midler. Målt i 2023-priser var beløpet i 2023 2,3 ganger så høyt som i 2014.

Figur 8‑6 Midler fra EU 2014–23. 1000 kr

**Kilde**: DBH

Tabell V3.27 viser institusjonenes tildelinger fra EU siste ti år fordelt på faglige årsverk. Fire institusjoner skiller seg ut med stabilt høye verdier over tid, UiO, UiB, NTNU og NMBU. I 2023 mottok disse fire mellom 66 000 og 89 000 kroner fra EU per faglig årsverk. Deretter følger NHH, UiT og UiS med mellom 29 000 og 39 000 per faglig årsverk. Målt på denne måten har forskjellene mellom institusjonene jevnet seg ut over tid, i 2014 var det langt flere institusjoner som hadde ingen eller tilnærmet ingen inntekter fra EU. For institusjoner med relativt små inntekter herfra, kan imidlertid beløpene variere mye fra år til år, og det kan være vanskelig å identifisere trender.

Tabell V3.27 viser at også noen av de private institusjonene har begynt å hente midler fra EU. Av de store private institusjonene har MF den største og mest stabile EU-inntekten over tid, med 34 000 kroner per faglig årsverk i 2023. For HK og BI var tallene henholdsvis 14 000 og 20 000 kroner i 2023.

**Vekst i Horisont Europa**

Aggregerte resultater fra Horisont Europa per desember 2023 viser at norske aktører totalt er tildelt en milliard euro, når vi legger til grunn prosjekter som er innstilt for støtte. Om lag en tredel av dette går til universiteter og høyskoler. Per april 2024 mangler fortsatt data fra noen utlysninger i 2023.

Begrepet «returandel» brukes i forbindelse med Horisont Europa som et uttrykk for hvor stor andel av utlyste midler som går til norske aktører. Regjeringens ambisjon for de konkurranseutsatte midlene i Horisont Europa, er en norsk returandel på 2,8 prosent. Så langt ut i programperioden er den norske returandelen på 3,23 prosent. Tabell 8.1 viser returandelen for norske universiteter og høyskoler til og med 2022. Med unntak for et spesielt høyt nivå i 2021, har andelen vært relativt stabil siden 2018. Fordi det tar tid å oppdatere data, går tabellen ikke lenger fram enn til 2022.

Tabell 8.1 Norske universiteters og høyskolers returandel i EUs rammeprogram for forskning og innovasjon.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **2014** | **2015** | **2016** | **2017** | **2018** | **2019** | **2020** | **2021** | **2022** |
| 0,35 % | 0,65 % | 0,57 % | 0,61 % | 0,94 % | 0,83 % | 0,85 % | 1,26 % | 0,92 % |
|  |  |  |  |  |  |  |  |  |

**Kilde**: eCordas søknadsdatabase (Europakommisjonen)

Figur 8‑7 viser tildelinger til norske universiteter og høyskoler i de ulike delene av Horisont Europa. 60 prosent av tildelingene er innenfor delprogrammene i det som kalles «søyle 1», Fremragende forskning. Størst er tildelingen innenfor ERC, det europeiske forskningsrådet, med 129 millioner euro. ERC har 17 prosent av budsjettet i Horisont Europa, og er en av de mest krevende konkurransearenaene norske forskere deltar på. Utlysningene har ingen tematiske føringer og søknadene vurderes kun på vitenskapelig kvalitet. Andelen søknader som får gjennomslag er omtrent det samme for søknader med norsk deltakelse som for ordningen samlet sett.

41 prosent av de innvilgede ERC-prosjektene med norsk deltakelse er koordinert av UiO, og 18 prosent hver av henholdsvis UiB og NTNU. Øvrige universitets- og høyskoleaktører med koordinatorroller er UiT (3), NMBU (2) samt BI, OsloMet, MF, NU og NHH, som alle koordinerer ett prosjekt hver. Rundt femti prosent av prosjektene hører til humaniora og samfunnsvitenskap, de resterende er noenlunde likt fordelt mellom livsvitenskap, og naturvitenskap og teknologi.

Figur 8‑7 Horisont Europa, tildelinger til norske universiteter og høyskoler fordelt på delprogram, aggregerte tall for programperioden. Millioner euro

**Kilde**: eCordas søknadsdatabase (Europakommisjonen)

Nest mest støtte innhenter norske universiteter og høyskoler gjennom stipendprogrammet MSCA, som gir finansiering til fremragende forskere som har 0-8 års forskningserfaring etter doktorgraden, med 53 millioner euro. Det som i Horisont Europa heter «Klynge 5» og som handler om klima, energi og mobilitet, har så langt gitt 31 millioner euro for norske universiteter og høyskoler.

Den norske deltakelsen i rammeprogrammet er dominert av de største, forskningstunge institusjonene. Til nå i programperioden har NTNU mottatt 88 millioner euro, UiO 86 millioner euro og UiB 37 millioner euro. Det utgjør 73 prosent av midlene tildelt norske universiteter og høyskoler.

Norske institusjoner er koordinator i 43 av de 270 samarbeidsprosjektene de deltar i, og NTNU koordinerer hele 17 av disse. Nesten halvparten av samarbeidsprosjektene til universitetene og høyskolene omfatter også aktører fra andre FoU-sektorer i Norge, med omtrent like mange deltakelser fra næringslivet som fra instituttsektoren.

For en mer inngående presentasjon av Horisont Europa og norsk deltakelse i programmet, se Forskningsrådets Indikatorrapporten (Forskningsrådet, 2023).

## Institusjonsprofiler – forskning og forskerutdanning

Doktorgradsutdanning og stipendiater utgjør en vesentlig del av utdanningsinstitusjonenes forskningsprofil. Når vi her ønsker å vise institusjonenes profil på forskningsområdet, har vi derfor samlet indikatorer fra det forrige og dette kapittelet. Figurene under viser samlet de store forskjellene mellom institusjonene vi har sett i dette og foregående kapittel.

Varmekartet i Tabell 8.2 viser institusjonenes forskningsprofil basert på absolutte tall for gjennomførte doktorgrader, antall stipendiatårsverk, institusjonens publiseringspoeng og ekstern finansiering fra henholdsvis Forskningsrådet og EU. MÅ VENTE TIL DEN ER KOMPLETT. Utkast: UiO plasserer seg øverst på alle indikatorene, etterfulgt av NTNU. Til sammen står de to institusjonene for A prosent av alle doktorgrader i sektoren, B prosent av alle publiseringspoeng, C prosent av midler for Forskningsrådet og D prosent av sektorens mottatte midler fra EU. UiB har en klar tredjeplass i denne sammenstillingen. KORT NOEM OM DE NESTE NÅR FERDIG?

Tabell 8.2 Institusjonsprofil forskning 1. Doktorgrader (antall), publiseringspoeng (antall), finansiering fra Forskningsrådet og EUs rammeprogram (1000 kr). Alle tall 2023

|  |  |  |  |  |
| --- | --- | --- | --- | --- |
| Institusjon | Doktor-grader | Finans EU | Finans NFR | Publ. poeng |
| UiO | 427 | 315 060 | 1 23 5178 |  |
| NTNU | 429 | 301 402 | 1 181 852 |  |
| UiB | 215 | 162 576 | 592 217 |  |
| UiT | 117 | 62 437 | 295 499 |  |
| NMBU | 84 | 50 167 | 301 356 |  |
| UiS | 61 | 19 031 | 165 447 |  |
| OsloMet | 47 | 28 097 | 149 072 |  |
| UiA | 58 | 9 011 | 70 240 |  |
| USN | 30 | 10 798 | 86 980 |  |
| NU | 28 | 14 965 | 49 916 |  |
| HVL | 12 | 11 146 | 86 131 |  |
| NHH | 20 | 11 048 | 46 470 |  |
| HINN | 18 | 1 790 | 35 127 |  |
| BI | 16 | 6 112 | 17 448 |  |
| NIH | 8 | 2 397 | 13 027 |  |
| MF | 7 | 2 926 | 9 562 |  |
| VID | 9 | 1 750 | 2 980 |  |
| HiM | 7 | 2 246 | 3 897 |  |
| NMH | 10 | 0 | 602 |  |
| HK | 0 | 5 245 | 7 064 |  |
| HiØ | 0 | 176 | 13 444 |  |

Varmekartet i Tabell 8.3 er basert i hovedsak på samme indikatorer, men her er verdiene gjort relative til relevante størrelsesforhold for institusjonen. Med denne metoden får flere institusjoner høy score på forskningsindikatorene. UiO, NTNU og UiB kommer høyest også her, men forskjellen til andre noen av de andre institusjonene er her langt mindre. Særlig de spesialiserte institusjonene som NMBU, NIH og NHH scorer forholdsvis høyt på de relativiserte forskningsindikatorene. De øvrige universitetene og statlige høyskolene kommer klart lavere ut også i relativ forstand, mens UiS og til dels UiA inntar en mellomposisjon. Resultatene bekrefter bildet Tilstandsrapport for høyere utdanning 2022 tegnet.

Tabell 8.3 Institusjonsprofil forskning 2. Fire indikatorer relatert til størrelsesfaktorer ved institusjonene

|  |  |  |  |  |
| --- | --- | --- | --- | --- |
|  | Stip/100 stud | NFR/fag\_årsv | EU/fag\_årsv | Publ/fag\_årsv |
| UiO | 1,00 | 0,93 | 1,00 |  |
| NMBU | 0,71 | 1,00 | 0,73 |  |
| UiB | 0,70 | 0,76 | 0,89 |  |
| NTNU | 0,83 | 0,69 | 0,82 |  |
| UiT | 0,65 | 0,38 | 0,38 |  |
| NHH | 0,44 | 0,47 | 0,43 |  |
| UiS | 0,56 | 0,39 | 0,33 |  |
| NIH | 0,56 | 0,27 | 0,27 |  |
| UiA | 0,29 | 0,22 | 0,24 |  |
| OsloMet | 0,20 | 0,28 | 0,24 |  |
| NU | 0,30 | 0,15 | 0,25 |  |
| USN | 0,20 | 0,20 | 0,19 |  |
| HVL | 0,18 | 0,18 | 0,17 |  |
| HINN | 0,18 | 0,12 | 0,06 |  |
| DMMH | 0,16 | 0,18 | 0,00 |  |
| HiM | 0,12 | 0,04 | 0,15 |  |
| BI | 0,02 | 0,10 | 0,16 |  |
| HK | 0,00 | 0,04 | 0,22 |  |
| HiØ | 0,07 | 0,08 | 0,08 |  |
| HVO | 0,19 | 0,00 | 0,03 |  |
| VID | 0,11 | 0,00 | 0,06 |  |

# Personal og økonomi

## Finansielle ressurser

I 2023 rapporterte universiteter og høyskoler samlede driftsinntekter på 60,6 milliarder kroner. Dette markerer et skifte etter en periode med kontinuerlig vekst, både i nominelle tall og etter justering for prisstigning. De prisjusterte driftsinntektene til institusjonene har, etter å ha steget jevnt fra 2014 til 2021, opplevd en nedgang de to siste årene. Fra 2014 til 2021 økte finansieringen med 17,5 prosent målt i faste kroner. Imidlertid viste både 2022 og 2023 en reduksjon i driftsinntektene sammenlignet med foregående år målt på samme måte. Nedgangen etter 2021 kan trolig delvis forklares med den ekstraordinære situasjonen under pandemien med rekordhøye studenttall og en rekke tidsavgrensede pandemitiltak.

Målt som andel av statsbudsjettet endret tilskudd til universiteter og høyskoler seg lite mellom 2014 og 2022. I både 2014 og 2022 representerte tilskuddene til universiteter og høyskoler 2,73 prosent av utgiftene på statsbudsjettet. I 2023 sank derimot denne utgiftspostens andel til 2,55 prosent av statsbudsjettet, det laveste nivået for tiårsperioden.

Figur 9‑1 viser driftsinntektene til universiteter og høyskoler 2014­­–2023­ fordelt på hovedinntektskilder, mens tabell V4.1 viser utviklingen i samme periode på institusjonsnivå. For de statlige institusjonene viser siste tiårsperiode en svak nedgang i statlige bevilgningers andel av den samlede finansieringen. De to siste årene har statlige bevilgninger utgjort 77 prosent av statlige institusjoners driftsinntekter. Den inntektskilden som har økt relativt sett mest både siste år og siste fem år, er finansiering fra EU. I nominelle beløp ble finansieringen fra EU doblet i perioden 2028–2023. Utgangspunktet var imidlertid lavt, og samlet sett utgjorde slik finansiering også i 2023 bare to prosent av de samlede driftsinntektene til de statlige institusjonene.

https://vedlegg.hkdir.no/MichaelRev/2024/figur/V9.1

Figur 9‑1 Finansielle ressurser universiteter og høyskoler 2014–23. 1000 kr. Prisjustert (2023-kroner)

**Kilde**: DBH

De økonomisk sett viktigste finansieringskildene etter statstilskuddet er forskningsfinansiering fra Forskningsrådet (8 prosent) og virksomhet som samles i posten «annen bidrags- og oppdragsfinansiert virksomhet» (9 prosent). Kapittel .4 viste at det er store forskjeller mellom institusjonene i hvor mye finansiering de mottar fra Forskningsrådet. Mens høyskolene HVO, HiØ og HINN mottok henholdsvis 0, 1 og 2 prosent av driftsinntektene fra Forskningsrådet, var tilsvarende tall for UiB, NMBU, NTNU og UiO mellom 10 og 13 prosent. Av de store, statlige breddeinstitusjonene ligger UiT og UiS i en mellomposisjon med henholdsvis 6 og 7 prosent.

**Synkende bidragsinntekter fra næringslivet**

En del av institusjonenes inntekter kommer fra annen bidrags- og oppdragsfinansiert virksomhet («andre BOA-inntekter»). Som indikator kan denne være ett uttrykk for institusjonenes samspill med samfunnet. I andre BOA-inntekter inngår midler til både utdanning og FoU fra et bredt spekter av kilder og samarbeidspartnere i privat næringsliv, offentlig sektor og frivillige organisasjoner.

Mens forskjeller i finansiering fra Forskningsrådet tydelig reflekterer det institusjonsvise mønsteret vi så i kapittel , sammenfaller ikke forskjellene i «andre BOA-inntekter» med systematiske skiller mellom institusjonene. Blant de statlige institusjonene har SH høyeste andel andre BOA-inntekter med 17 prosent, mens andelen ved HiM var bare 2 prosent. Ellers er forskjellene blant de større, statlige institusjonene relativt små. Ved de fleste av disse institusjonene utgjør denne type inntekter mellom 6 og 10 prosent. Figur 9‑2 viser de statlige institusjonenes andre bidrags- og oppdragsinntekter per faglige årsverk. Tabell V3.24 viser tidsserie for både statlige og private institusjoner.

Figur 9‑2 Andre bidrags- og oppdragsinntekter per faglig årsverk 2023, statlige institusjoner. 1000 kr

**Kilde**: DBH

Tabell V3.25 viser fordelingen av andre BOA-inntekter fordelt på kilde for perioden 2014–2023. Her er det en tydelig trend at næringslivets andel av denne type finansiering synker. I 2014 stod næringslivet for 22 prosent av slik finansiering, i 2018 var den redusert til 18 prosent og i 2023 til 13 prosent.

**Stor variasjon blant private**

Blant de private institusjonene er det store forskjeller i finansieringen. For de private institusjoner samlet utgjorde statstilskuddet i 2023 43 prosent av totale inntekter. Andelen er tilnærmet den samme som i 2014. I 2023 varierte andelen statstilskudd mellom institusjonen fra 24 prosent ved BI til 90 prosent ved LDH. Institusjonene med lavt statstilskudd henter en større del av inntektene fra studieavgifter, se nærmere om dette i neste kapittel.

Selv om finansieringsmønsteret blant de private på sektornivå har endret seg lite over tid, er det betydelige endringer for enkeltinstitusjoner. For den største av institusjonene, BI, har statstilskuddets andel økt fra 18 til 24 prosent siden 2014. Tilsvarende har andelen til «andre inntekter», som for BIs del i hovedsak er studieavgifter, sunket fra 79 til 69 prosent.

Flertallet av de private institusjonene driver i liten grad med forskning. Følgelig utgjør ekstern forskningsfinansiering samlet sett en marginal del av inntektene i sektoren. MF henter mest finansiering fra forskning, i 2023 hadde institusjonen 6 prosent av inntektene fra Forskningsrådet og 2 prosent fra EU-finansiering. DMMH fikk 4 prosent av sine inntekter fra Forskningsrådet, mens tallet for både BI og HK var 1 prosent.

## Studie- og eksamensavgifter ved private høyskoler

Mens det ordinære studietilbudet ved statlige universiteter og høyskoler etter loven er gratis for studentene, kan private institusjoner kreve studieavgifter. Som omtalt i kapittel 9.1, er det stor forskjell i måten de private institusjonene er finansiert på og nivået på studieavgiftene varierer kraftig mellom institusjonene. Figur 9‑3 viser at nivået på studie- og eksamensavgifter varierer fra litt over 5 000 kroner ved DMMH til 88 000 ved HFDK. De to største institusjonene, som i 2023 til sammen hadde 73 prosent av studentene, hadde begge i overkant av 60 000 kroner i eksamens- og studieavgift per student det året.

Figur 9‑3 Studie- og eksamensavgifter per student for private høyskoler 2023. 1000 kr

**Kilde**: DBH

Figur 9‑4 viser utviklingen i studie- og eksamensavgifter ved private institusjoner i prisjusterte beløp (2023-priser). For både HK og BI viser nivået på studieavgiftene en synkende tendens i tiårsperioden.

Figur 9‑4 Studie- og eksamensavgifter ved private institusjoner 2014–2023, prisjustert (2023). Kroner

Institusjoner med færre en 300 studenter er ikke med i figuren.

**Kilde**: DBH

## Kompetanseprofil

Studietilsynsforskriften forutsetter at minst 20 prosent av fagmiljøet tilknyttet studiet består av ansatte med førstestillingskompetanse, mens kravet for masterstudier er 50 prosent. De siste ti årene har personer med førstekompetanse utgjort en stadig større andel av faglig ansatte ved universiteter og høyskoler. Utviklingen har fremfor alt vært preget av at institusjoner som i begynnelsen av perioden hadde en lav andel ansatte med førstekompetanse, har økt andelen betydelig. Institusjonene som i dag har den høyeste andelen faglig ansatte med førstekompetanse, hadde omtrent samme andel for ti år siden, omkring 90 prosent. Disse institusjonene representerer til sammen mer enn halvparten av alle sektorens årsverk i førstestilinger. Vedleggstabell VX.XX viser tallene på institusjonsnivå de siste ti årene.

Figur 9‑5 viser andelen førstestillingskompetanse per institusjon. Høyest andel har de forskningstunge breddeinstitusjonene og flere av de mest spesialiserte institusjonene. Mønsteret er i stor grad det samme som det vi så i kapittel om forskning. NTNU, UiO, UiB og UiT har til sammen 53 prosent av alle førstestillinger i sektoren. Målt etter andel kommer imidlertid verken NTNU eller UiT i dag blant de aller øverste, på grunn av den bredden i fagtilbudet institusjonene har etter sammenslåinger mellom universiteter og høyskoler.

Figur 9‑5 Førstestillingskompetanse per institusjon 2023. Prosent. Kilde: DBH

Tabell V4.16 viser institusjonenes årsverk med førstestillingskompetanse siste ti år, mens tabell V4.15 viser årsverk i førstestillinger (de fire toppstillingene).

Figur 9‑6 viser hvordan andelen førstestillinger har økt fra 71 til 77 prosent de siste ti årene og hvordan veksten er fordelt på ulike stillingskategorier.

Figur 9‑6 Faglig ansatte fordelt på stillinger 2014-2023. Andel

Faglige stillinger omfatter undervisnings- og forskerstillinger, samt postdoktor og professor II. Stipendiater regnes ikke med.

**Kilde**: DBH

Blant de statlige er det særlig institusjonene som har blitt eller er i prosess for å bli universitetet som har hatt stor økning i andelen førstekompetanse siste ti år (HVL, USN, OsloMet og HINN). OsloMet hadde i 2023 en førstekompetanseandel på 72 prosent, som plasserer institusjonen nært opp mot UiA og UiS. Det må imidlertid ses i sammenheng med at OsloMet også omfatter flere forskningsinstitutter. HVL, HINN og USN hadde i 2023 alle en andel førstekompetanseårsverk på mellom 63 og 68 prosent.

**Sammensatte kompetansebehov**

Stortingsmeldingen fra 2024 om profesjonsutdanninger rettet oppmerksomheten mot den spenningen som har kjennetegnet profesjonsutdanningene og de siste årenes prioritering av forskning og forskerkompetanse knyttet til disse utdanningene (Meld. St. 19 (2023–2024)). Meldingen la vekt på at det det ikke er tilstrekkelig at utdanningene er forskningsbaserte, de skal også være erfaringsbaserte. Ifølge meldingen er vektlegging av erfaringsbasert kunnskap kommet under press, og det kan være vanskelig for både institusjoner og ansatte å balansere de to dimensjonene. For institusjonene handler dette mye om rekruttering – det å sette sammen et fagmiljø som kan vareta både det praksisnære, det erfaringsbaserte og forskningsdimensjonen.

Hvordan tenker institusjonene som de siste årene har økt innslaget av førstekompetanse seg utviklingen framover? I hvilken grad og på hvilken måte er institusjonene opptatt av balanse mellom ulike typer kompetanse? Årsmeldingene fra institusjonene kan si noe om hvilke ambisjoner de har for førstekompetanse utover dagens nivå. Hovedinntrykket er at alle institusjonene ønsker seg fortsatt vekst i andelen faglig ansatte med førstekompetanse. OsloMet hadde et mål om 74 prosent i 2022 (OsloMet, 2023), og har fortsatt noe igjen til det, og begrunner blant annet med: «Ansatte med forskerutdanning og spesielt professorer har betydelig høyere forskningsproduksjon enn andre faglige ansatte». UiS uttrykker også mål om videre vekst, men de siste fire årene har andelen vært omtrent uendret. UiA fastslår at det å gjøre krav om førstekompetanse til hovedregel ved ansettelse i faste vitenskapelige stillinger, er ett av flere tiltak for å øke andelen førstestillinger (Universitetet i Agder, 2023)

NU skrev i årsmeldingen for 2022 at institusjonen siden fusjonen i 2015 har hatt utfordringer med å øke andelen ansatt med første- og toppkompetanse til tross for målrettet kompetanseheving og rekruttering ved alle fakulteter (Nord universitet, 2023). Andelen førstekompetanse ved NU økte jevnt fra 52 prosent i 2014 til 62 prosent i 2019, men har deretter holdt seg nokså stabilt (63 prosent i 2023).

HINN hadde en tydelig økning i førstekompetanse fra 2021 til 2022, mens HVL i 2023 økte fra 59 prosent i 2022 til 63 prosent i 2023. Begge tilfellene var i tråd med de respektive institusjonenes ambisjoner og strategier (Høgskolen i Innlandet, 2022; Høgskulen på Vestlandet, 2023).

Institusjonene omtalt i avsnittene over har enten blitt universitet eller er i prosess for universitetsstatus. HiØ, en av få gjenværende statlige høyskoler uten universitetsambisjoner, ga i sin årsrapport for 2022 uttrykk for at daværende kompetanseprofil var hensiktsmessig. Institusjonen vektla behovet for balansen mellom kompetansetyper med tanke på utdanningenes egenart:

*«Samlet sett har høgskolen god balanse hva gjelder kompetanse­sammensetningen blant undervisnings- og forskerpersonalet. 60 % av høgskolens fagmiljø (ekskl. stipendiater) har førstekompetanse….Det ble i 2022 ansatt i 15 kombinasjonsstillinger ved fakultetene LUSP og HVO, for økt samarbeid mellom HiØ og samfunns- og arbeidsliv. Disse stillingene er ikke på førstestillingsnivå, men er sentrale for høgskolens målsetning om å levere samfunnsrelevante og profesjonsrettede utdanninger* (Høgskolen i Østfold, 2023).

**Store variasjoner innad ved institusjonene**

Vedleggstabell V8.X viser andel og antall årsverk i førstestillinger per institusjon. Ved mange institusjoner kan imidlertid det institusjonsvise gjennomsnittet skjule store skiller mellom fagmiljøer. Forskjellene mellom fagområder preger de fleste institusjonene i større eller mindre grad. Lavest er andelen førstekompetanse innenfor helse- og sosialfag mens teknologi og naturvitenskap har høyest andel. Ved NU for eksempel, var andelen førstekompetanse ved Fakultet for helsevitenskap 44 prosent, mens den var 79 prosent ved fakultet for biovitenskap og akvakultur. Ved UiS hadde Det helsevitenskapelige fakultet 61 prosent førstekompetanse, mens Det teknisk-naturvitenskapelige fakultet hadde hele 93 prosent. (Kilde: DBH)

Blant de private institusjonene har MF og BI den høyeste andelen førstekompetanse, med henholdsvis 87 og 91 prosent. Om vi ser bort fra de minste institusjonene, har VID hatt den sterkeste veksten siste ti år blant de private. Men i likhet med statlige institusjoner er også VID de siste årene preget av stagnasjon i andelen førstekompetanse innenfor helsefag.

**Kompetanseheving og andre indikatorer**

Hva innebærer det for institusjonene som over tid øker andelen faglig ansatte med førstestillingskompetanse? På grunnlag av indikatorene vi rår over her, er det vanskelig å se noen sammenheng mellom førstekompetanse og utdanningskvalitet. Ser vi på studentenes gjennomføring, ser vi ingen tydelig sammenheng med fagmiljøenes kompetanseprofil. På et overordnet nivå er det en tydelig sammenheng mellom andelen med førstekompetanse og omfanget av publisering. Direkte sammenlikninger er imidlertid vanskelig å gjøre blant annet på grunn av store variasjoner mellom fag i publiseringspraksis. Institusjoner som de siste ti årene har hatt stert vekst i andelen førstekompetanse, har i samme periode også økt publiseringen mye. Samtidig ser vi også at institusjoner med lavere vekst i andel førstekompetanse, som HiØ, kan ha økt publiseringen minst like mye. En avlesbar konsekvens av utviklingen er derimot at de faglig ansatte utdanner noe færre studenter enn tidligere. I kapittel 5.3.2 så vi hvordan antall studiepoeng per faglig årsverk har hatt en jevn nedgang de siste ti årene for sektoren som helhet. Denne nedgangen ses i sterkest grad ved institusjoner som har hatt betydelig vekst i andel ansatte med førstekompetanse i disse årene.

## Ansatte og stillingstyper

Høyere utdanning har vært i sterk vekst siste ti år. Antall årsverk totalt for sektoren økte fra 34 000 i 2014 til 43 200 i 2023, en vekst på 28 prosent. For de private institusjonene var veksten langt høyere, hele 58 prosent. Veksten er ulikt fordelt i sektoren. Blant institusjonene med sterkest vekst i antall årsverk finner vi de yngre universitetene og høyskoler. Høyest vekst siste ti år har UiA (65 prosent) og UiS (62 prosent), mens også fire andre institusjoner hadde en vekst på mellom 41 og 56 prosent, slik det går fram av Figur 9‑7. I perioden 2014–2022 varierte den årlige vekstraten mellom 2,3 og 4,1 prosent, men i fra 2022 til 2023 økte tallet på utførte årsverk i sektoren bare med 0,6 prosent.

Figur 9‑7 Vekst i årsverk totalt og i antall registrerte studenter 2014-2023, statlige institusjoner. Prosent

**Kilde**: DBH

Figur 9‑5 viser også forholdet mellom veksten i totalt antall årsverk og veksten i antall studenter for de statlige institusjonene. For sektoren samlet var økningen i antall registrerte studenter på 17 prosent i perioden, mot 28 prosent i antall årsverk.

**Faglige og andre stillinger**

Tilstandsrapporten for høyere utdanning har tidligere inkludert et oppslag med forholdstall mellom faglige og administrative årsverk. En begrensning med den framstillingen har vært at det ikke har fanget opp årsverk i kategorien «øvrige stillinger». I årets rapport vil vi derfor i stedet vise andelen faglige årsverk av det totale antall årsverk ved institusjonene. For sektoren samlet utgjorde faglige årsverk i 2023 62 prosent av totalt antall årsverk. For de private institusjonene er gjennomsnittet noe lavere, med 58 prosent. Dette tallet er sterkt preget av tallene for BI, der årsverk definert som faglige utgjør bare 46 prosent. Tabell V4.17 viser antall og andel faglige årsverk per institusjon for årene 2020 til 2023. Endringene fra 2020 til 2023 er marginale.

Figur 9‑8 viser andelen årsverk i faglige stillinger for de statlige institusjonene. Også for denne indikatoren ser vi et mønster med de mest forskningstunge breddeinstitusjonene og spesialiserte institusjoner på den ene siden og yngre universiteter og høyskoler på den andre. Mens UiO og UiB i 2023 hadde i underkant av 60 prosent faglige årsverk, var andelen ved HVL og HiM om lag 70 prosent.

Det kan være flere grunner til disse forskjellene. Høyere forskningsaktivitet medfører økte administrative oppgaver knyttet til forvaltning av forskningsmidler og publisering, jf de store institusjonsforskjellene vi så i kapittel 8. Videre vil et bredt fagtilbud med mange små fag med lave studenttall kunne tilsi økt administrativt behov sammenliknet med de store studentkullene som kjennetegner mange av profesjonsutdanningene. I kapittel 4 så vi at institusjonene som her har lavere andel administrative årsverk, også gjennomgående har et større omfang av internasjonalisering og mobilitet. Det krever administrative ressurser. Derfor reflekterer også denne indikatoren i stor grad institusjonenes egenart og profil.

Figur 9‑8 Årsverk i faglige stillinger, andel av totalt antall årsverk per institusjon. Prosent

**Kilde**: DBH

## Kjønnsbalansen blant faglig ansatte i høyere utdanning

Mål om kjønnsbalanse i høyere utdanning har flere dimensjoner. Det kan handle om likestilling og rettferdighet og om arbeidsmiljø. I tillegg er mangfoldig fagmiljø positivt med tanke på læring, undervisning og forskning, og slik sett er institusjonenes arbeid for bedre kjønnsbalanse også en del av deres kvalitetsarbeid (Lagesen, 2021).

Blant studentene har kjønnsbalansen ikke endret seg særlig de siste tjue årene. I hele denne perioden har det vært om lag 60 prosent kvinnelige og 40 prosent mannlige studenter, se kapittel 2.2. For faglig ansatte ved universiteter og høyskoler er bildet annerledes. Tabell V4.24 viser andelen kvinner i ulike faglige stillinger siste ti år, V4.23 viser andel kvinner i faglige toppstillinger (professor- og dosentstillinger), mens V4.25 viser andelen kvinner av nye professorer.

Figur 9‑9 viser kvinneandel per institusjon for ulike faglige stillinger sammen med andelen blant studentene.

Figur 9‑9 Kvinneandel blant studenter og utvalgte stillingskategorier, 2023. Prosent

**Kilde**: DBH

Blant stipendiatene er kjønnsfordelingen temmelig lik fordelingen blant studenter. I 2023 var 56 prosent av stipendiatene kvinner. 60 prosent av førstelektorene var kvinner og 37 prosent av professorene. Figur 9‑10 viser utviklingen i kvinneandelen i faglige toppstillinger siste ti år.

Figur 9‑10 Kvinner i dosent- og professorstillinger 2014–23. Prosent

**Kilde**: DBH

De siste ti årene har kvinneandelen i dosent og professorstillinger økt fra 27 til 37 prosent, det vil si at kvinneandelen har økt med 41 prosent. Mens kjønnsfordelingen på et hvert tidspunkt er preget av historiske forhold, gir fordelingen blant nye professorer et annet tidsbilde. Blant nye professorer i 2022 var det med 48 prosent kvinner nesten like mange kvinner som menn som ble rekruttert til professorstillinger. Om man tar utgangspunkt i studentmassen, er kvinner likevel fortsatt underrepresentert i rekrutteringen til disse stillingene. Det siste tiåret har vært en tid med omfattende nyrekruttering til sektoren. Denne veksten vil ventelig ikke fortsette i tiden som kommer. Den historiske rekrutteringen til stillinger ved universiteter og høyskoler vil derfor prege sektoren også i tiden framover.

Det er store forskjeller mellom institusjonene i kjønnsbalansen, men forskjellene varierer med stillingstypene. Kun tre av institusjonene i Figur 9‑9 hadde overvekt av mannlige stipendiater i 2023, NHH, NTNU og HiØ. I kjønnsfordelingen blant førsteamanuensene skiller to institusjoner seg ut, ved både BI og NHH utgjorde menn om lag to tredeler av ansatte i denne stillingskategorien. For flertallet av institusjonene varierte andelen kvinner mellom 36 og 54 prosent. OsloMet og VID skiller seg ut med en kvinneandel blant førsteamanuensene på 64 og 72 prosent.

For professorstillingene er det institusjonsvise mønsteret i hovedsak det samme, men forskjellen mellom institusjonene er større. Sammenhengen mellom institusjonenes faglige profil og kjønnsbalanse er tydelig, teknologi- og økonomifag henger sammen med høy andel menn. Tre av institusjonene i Figur 9‑9 hadde i 2023 en kvinneandel blant professorer på under 30 prosent, NHH (17 prosent), BI (28 prosent) og NTNU (28 prosent). Motsatt finner vi fire institusjoner der profesjonsutdanninger utgjør hovedtyngden og hvor flertallet av professorene i 2023 var kvinner. HiØ og OsloMet hadde begge 55 prosent kvinnelige professorer, mens kvinneandelen ved VID var hele 70 prosent.

Sammenhengen mellom fagområde og kjønnsfordelingen blir enda tydeligere når vi ser på forskjellige deler av en og samme institusjon. Ved HVL, for eksempel, er kvinneandelen i undervisnings- og forskerstillinger hele 82 prosent ved Fakultet for helse og sosialvitskap, men bare 33 prosent ved Fakultet for ingeniør- og naturvitskap og 37 prosent ved Fakultet og samfunnsvitskap. For USN er tallene for sammenliknbare enheter tilnærmet identiske. Fakultetene med henholdsvis høyest og lavest kvinneandel har 83 og 19 prosent kvinner.

Man skal derfor være varsom med å tolke de institusjonsvise gjennomsnittene. En bedring av kjønnsbalansen innenfor et avgrenset fagmiljø kan samtidig svekke den samlede kjønnsbalansen for institusjonen sett under ett. Verdien av mangfold ligger i det enkelte fag- og læringsmiljøet.

Indikatorrapporten presenterer statistikk om kjønnsbalansen i norsk forskning etter sektor. Tall fram til 2021 viste hvordan kvinneandelen i næringslivet hadde flatet ut, mens andelen i instituttsektoren og ved universiteter og høyskoler hadde vokst jevnt og trutt de siste ti årene. Ifølge indikatorrapporten utgjorde kvinnene i 2021 51 prosent av forskerne ved universiteter og høyskoler. I likhet med mønsteret som har kommet fram i dette kapittelet, viser Indikatorrapporten til at kvinneandelen er høyest ved «nye universiteter» og høyskoler (Forskningsrådet, 2023).

## Midlertidige ansettelser ved universiteter og høyskoler

Det har lenge vært et politiske mål at bruken av midlertidige ansettelser ved universiteter og høyskoler bør være på linje med andre deler av arbeidslivet. Der utgjør midlertidige ansettelser i gjennomsnitt om lag 8 prosent. Samtidig står universitets- og høyskolesektoren overfor noen særegne utfordringer. På samme tid som det er et mål å redusere midlertidigheten, er det et mål å øke innslaget av ekstern, prosjektbasert og tidsavgrenset finansiering. Utfordringene med midlertidighet er i hovedsak knyttet til denne delen av virksomheten i sektoren, og dette innebærer at ulike institusjoner er ulikt eksponert for midlertidighetsutfordringer, jf. forskjellene i omfanget av eksternt finansiert forskning (kapittel 8).

Tallene som måler midlertidighet, viser en betydelig nedgang siden 2016, som er så langt tilbake vi har sammenliknbare tall. Figur 9‑11 viser andelen av årsverkene i sektoren utført av midlertidig ansatte (Forskningsrådet, 2023)for tre stillingsgrupper.

Figur 9‑11 Midlertidige årsverk i ulike stillingsgrupper, statlige institusjoner 2016–23. Prosent

**Kilde**: DBH

Størst har nedgangen vært for ansatte i administrative stillinger. For denne ansattgruppen er tallet på midlertidige årsverk redusert fra 14 prosent i 2016 til 8,8 prosent 2023. Det betyr at midlertidigheten i perioden er redusert med 37 prosent og omtrent til gjennomsnittsnivået for øvrig arbeidsliv. Størst innslag av midlertidige ansettelser har det over tid vært i undervisnings- og forskerstillinger, men også her har tallene sunket mye, fra 16,8 prosent i 2016 til 11,3 prosent i 2023. Det er en nedgang på 33 prosent. Den tredje kategorien, «støttestillinger til undervisning og forskning» teller færrest ansatte, og har bare hatt marginal nedgang i midlertidigheten i perioden, fra 12,9 til 11,4 prosent fra 2016 til 2023.

Figur 9‑12 viser tydelig at spørsmålet om midlertidighet primært gjelder ved ekstern finansiering.

Figur 9‑12 Midlertidige årsverk i ulike stillingsgrupper etter finansieringskilde, statlige institusjoner 2016–23. Prosent

**Kilde**: DBH og SSB

For den delen av virksomheten som er finansiert over grunnbevilgningen, skiller universiteter og høyskoler seg lite fra arbeidslivet ellers. I 2023 lå omfanget av midlertidighet i underviser- og forskerstillinger ett prosentpoeng over gjennomsnittet for arbeidslivet samlet. De to andre stillingsgruppene lå på eller marginalt under gjennomsnittet. For eksternt finansiert virksomhet er tallene vesentlig høyere, selv om andelen midlertidige årsverk i undervisnings- og forskningsstillinger har sunket fra 61 prosent 2016 til 35 prosent i 2023.

Det er denne nedgangen i andel midlertidige undervisnings- og forskerårsverk i den eksternt finansierte virksomheten som ligger bak den nokså jevne nedgangen over tid vi så i Figur 9‑11.

Tabellene V4.28, V4.29 og V4.30 viser andel midlertidige årsverk i de ulike stillingskategoriene per institusjon på tvers av finansieringsformer. Tabellene viser at det bak nasjonale gjennomsnitt og trender er store forskjeller mellom institusjonene. Fra statistikken alene er det likevel ikke lett å lese ut noe mønster. For undervisnings- og forskerstillinger har UiO det høyeste tallet i statistikken, med 17,4 prosent midlertidige årsverk i 2023. Dette er langt høyere enn på mange måter sammenliknbare UiB, som hadde 10,8 prosent midlertidige årsverk i samme kategori. To andre institusjoner som også har mange innbyrdes fellestrekk, UiS og UiA, har også temmelig ulike verdier her, med henholdsvis 12,3 og 7,6 prosent midlertidige årsverk.

Det er imidlertid ikke alltid et skarpt skille mellom hva som er «fast» og hva som er «midlertidig». Khrono skrev i 2021 at den omfattende nedgangen i midlertidighet for eksternt finansierte stillinger de seneste årene, skyldtes at stadig flere ble «fast midlertidig ansatt» (Tønnessen, 2021). Tallene tyder på at institusjonene håndterer dette forskjellig. For UiB har universitetsstyret vedtatt at hovedregelen skal være fast ansettelse også i eksternt finansierte prosjekter når varigheten er lengre enn to år (Universitetet i Bergen, 2024). Et tilsvarende tiltak er ikke innført av UiO. Da UiO sitt styre diskuterte midlertidighet i februar 2024, kom det også fram ulike syn på verdien av faste ansettelser ved midlertidig ekstern finansiering, der den ansatte vil kunne sies opp når finansieringen opphører (Universitetet i Oslo, 2024)

Dette er trolig med på å forklare den store forskjellen mellom UiB og UiO. Videre viser UiO til endringer i registreringen som avdekker «usynlig midlertidighet» ved å overføre ansatte på timeskontrakter til månedskontraker. Sistnevnte rapporteres i motsetning til førstnevnte som midlertidige. Dersom andre institusjoner gjør samme grep, vil andelen midlertidige i statistikken kunne økes også der.

Rapporten fra PROBA Samfunnsanalyse til Kunnskapsdepartementet i 2023 om midlertidighet og ekstern finansiering avdekket store ulikheter i synet på midlertidighet (PROBA samfunnsanalyse, 2023). En av anbefalingene var at Kunnskapsdepartementet bør avklare tydeligere hva som er akseptabel og hva som er uønsket midlertidighet for sektoren. Det vil kunne være et bedre utgangspunkt for en mer samlet tilnærming i sektoren i arbeidet med midlertidighet og vilkår for ansettelser.

Referanser

Bjertnæs, G. H. M., Boug, P., von Brach, T., Bye, B., Cappelen, Å., Fæhn, T., Graber, M., Gundersen, S. T., Hammersland, R., Holmøy, E., Hungnes, H., Jasinski, M., Kaushal, K. R., Kolsrud, D., Quaghebeur, E., Skretting, J., Trettvoll, H., & Vigtel, T. C. (2023). *Utfordringer for lønnsdannelsen og norsk økonomi. Tredning for Frontfagsmodellutvalget*. <https://www.ssb.no/nasjonalregnskap-og-konjunkturer/konjunkturer/artikler/utfordringer-for-lonnsdannelsen-og-norsk-okonomi/_/attachment/inline/8f6c764d-e7f8-4253-9551-88cc187468ce:03fe13c797378730d261d421f952b844f7c33729/RAPP2023-47.pdf>

Eurostudent VII. (2019). *Time budget of students by type of activity*. <https://database.eurostudent.eu/drm/?eust_nr=7&e=time_budget_all&fg=e_age&country_list=NO&Curr=NCU>

Forskningsrådet. (2023). *Indikatorrapporten 2023*. <https://www.forskningsradet.no/indikatorrapporten/indikatorrapporten-dokument/>

Grendal, O. N. (2022). *Slik henger utdanning sammen med foreldrenes utdanningsnivå*. Statistisk sentralbyrå,. Retrieved 25.01.2023 from <https://www.ssb.no/utdanning/utdanningsniva/artikler/slik-henger-utdanning-sammen-med-foreldrenes-utdanningsniva>

HK-dir. (2022a). *Avtalelengder og tidsbruk i ph.d.-utdanninga* (2022:04). <https://hkdir.no/rapporter-undersokelser-og-statistikk/avtalelengder-og-tidsbruk-i-ph-d-utdanninga>

HK-dir. (2022b). *Erasmus+ i norsk høyere utdanning 2022* (10). <https://erasmuspluss.no/rapporter-undersokelser-og-statistikk/erasmus-i-norsk-hoyere-utdanning-2022>

HK-dir. (2022c). *Tilstandsrapport for høyere utdanning, vedlegg 2022*. Direktoratet for høyere utdanning og kompetanse. <https://vedlegg.hkdir.no/TRHU/2022>

HK-dir. (2023a). *Fleksible profesjonsutdanninger. En undersøkelse av studietilbud og studenter* (2023:8). HK-dir. <https://hkdir.no/rapporter-undersokelser-og-statistikk/fleksible-profesjonsutdanninger-en-undersokelse-av-studietilbud-og-studenter>

HK-dir. (2023b). *Framtidige kompetansebehov. Kunnskapsgrunnlag for kompetansepolitikken 2023* (2023:03). <https://hkdir.no/rapporter-undersokelser-og-statistikk/framtidige-kompetansebehov-kunnskapsgrunnlag-for-kompetansepolitikken-2023>

HK-dir. (2024). *Digital omstilling i UH-sektoren. Status, muligheter og utfordringer 2023* (1). <https://hkdir.no/rapporter-undersokelser-og-statistikk/digital-omstilling-i-uh-sektoren-status-muligheter-og-utfordringer-2023>

Hovdhaugen, E., & Wiers-Jenssen, J. (2017). *Norske gradsstudenter i utlandet : Hvorfor reiser de ut, og hvor søker de informasjon?* (1). (NIFU arbeidsnotat, Issue. <https://nifu.brage.unit.no/nifu-xmlui/handle/11250/2432088>

Høgskolen i Innlandet. (2022). *Kvalitetsrapport 2021*. H. i. Innlandet. <https://www.inn.no/om-hogskolen/kvalitetssystem-for-utdanning/dokumentasjon/kvalitetsrapport-for-utdanning/2021_kvalitetsrapport_hinn.pdf>

Høgskolen i Innlandet. (2023). *Årsrapport 2022*. H. i. Innlandet. <https://www.inn.no/om-hogskolen/organisering/styringsdokumenter/hinn-aarsrapport-2022.pdf>

Høgskolen i Østfold. (2023). *Årsrapport 2022*. H. i. Østfold. <https://kudos.dfo.no/documents/33329/files/29689.pdf>

Høgskulen på Vestlandet. (2023). *Årsrapport 2022*. H. p. Vestlandet. <https://www.hvl.no/globalassets/hvl-internett/dokument/rapport/hvl_arsrapport_2022.pdf>

Jia, Z., Kornstad, T., Stølen, N. M., & Hjemås, G. (2023). *Arbeidsmarked for helsepersonell fram mot 2040* (Tall som forteller, Issue 2023/2). <https://www.ssb.no/arbeid-og-lonn/sysselsetting/artikler/arbeidsmarkedet-for-helsepersonell-fram-mot-2040/_/attachment/inline/487396f0-0469-49de-8b79-092941ac346f:9861f0cf62d33b5643028f02e0e8f7c22f80a709/RAPP2023-02.pdf>

Korseberg, L. K., Stubhaug, M. E., Ballo, J. G., & Drange, C. V. F., Lone Wanderås. (2023). *Høyere utdanning for alle? En kartlegging av representasjon, deltakelse og tilgjengelighet i norsk høyere utdanning* (23). (NIFU rapport, Issue. <https://nifu.brage.unit.no/nifu-xmlui/handle/11250/3117072>

Kunnskapsdepartementet. (2021). *Strategi for digital omstilling i universitets- og høyskolesektoren*. Retrieved from <https://www.regjeringen.no/contentassets/c151afba427f446b8aa44aa1a673e6d6/no/pdfs/kd-strategi-digital-omstilling.pdf>

Kunnskapsdepartementet. (2024). *Orientering om statsbudsjettet 2024 for universitet og høgskular*. Kunnskapsdepartementet. <https://www.regjeringen.no/contentassets/31af8e2c3a224ac2829e48cc91d89083/v3.-orientering-om-statsbudsjettet-2024-for-universitet-og-hogskular.pdf>

Lagesen, V. A. (2021). How Heads of Departments Find It Meaningful to Engage with Gender Balance Policies. *Science and Public Policy*, *48*(4), 582-591. <https://doi.org/10.1093/scipol/scab024>

Meld. St. 5 (2019-2020). *Levende lokalsamfunn for fremtiden — Distriktsmeldingen*. Kommunal- og moderniseringsdepartementet. <https://www.regjeringen.no/no/dokumenter/meld.-st.-5-20192020/id2674349/>

Meld. St. 14 (2019–2020). (2020). *Kompetansereformen – Lære hele livet*. Retrieved from <https://www.regjeringen.no/no/dokumenter/meld.-st.-14-20192020/id2698284/>

Meld. St. 14 (2022-2023). (2023). *Utsyn over kompetansebehovet i Norge*. Retrieved from <https://www.regjeringen.no/no/dokumenter/meld.-st.-14-20222023/id2967608/>

Meld. St. 14. (2008-2009). *Internasjonalisering av utdanning*. <https://www.regjeringen.no/no/dokumenter/stmeld-nr-14-2008-2009-/id545749/>

Meld. St. 16 (2016-2017). *Kultur for kvalitet i høyere utdanning*. <https://www.regjeringen.no/contentassets/aee30e4b7d3241d5bd89db69fe38f7ba/no/pdfs/stm201620170016000dddpdfs.pdf>

Meld. St. 16. (2016-2017). *Kultur for kvalitet i høyere utdanning*. <https://www.regjeringen.no/no/dokumenter/meld.-st.-16-20162017/id2536007/>

Meld. St. 19 (2023–2024). *Profesjonsnære utdanningar over heile landet*.

Meld. St. 20 (2023 –2024). *Opptak til høgare utdanning*. Kunnskapsdepartementet. <https://www.regjeringen.no/no/dokumenter/meld.-st.-20-20232024/id3032432/>

Meld. St. 25 (2016–2017). *Humaniora i Norge*. <https://www.regjeringen.no/no/dokumenter/meld.-st.-25-20162017/id2545646/>

Myklathun, K. H. (2023). *NAVs Bedriftsundersøking 2023: Redusert mangel på arbeidskraft* (2023:5). NAV. <https://www.nav.no/_/attachment/download/53351692-1196-4647-bee2-3055f8c81ed5:3b00bf572c1b9aa10ef9f0d10dbbc8a585329c88/NAVs%20bedriftsunders%C3%B8kelse%202023.pdf>

Mørken, K., & Dæhlen, M. (2019). Er frafallet i høyere utdanning et så stort problem som noen vil ha det til? *Khrono*. <https://www.khrono.no/daehlen-frafall-meninger/er-frafallet-i-hoyere-utdanning-et-sa-stort-problem-som-noen-vil-ha-det-til/406268>

NOKUT. (2016). *Rom for mer læring?* (NOKUTs notater, Issue. <https://www.nokut.no/globalassets/studiebarometeret/2016/rom_for_mer_laring_2016.pdf>

NOKUT. (2024). *Studiebarometeret 2023 – Hovedtendenser* (4). <https://www.nokut.no/globalassets/studiebarometeret/2024/hoyere-utdanning/studiebarometeret-2023_hovedtendenser_4-2024.pdf>

Nord universitet. (2023). *Årsrapport 2022*. N. universitet. <https://www.nord.no/sites/default/files/2023-05/Arsrapport-2022-Nord-universitet.pdf>

NOU 2019: 2. (2019). *Fremtidige kompetansebehov II: Utfordringer for kompetansepolitikken*. Oslo: Kunnskapsdepartementet Retrieved from <https://www.regjeringen.no/contentassets/216ef613554042ccae0c127a6b3b3ac8/no/pdfs/nou201920190002000dddpdfs.pdf>

OsloMet. (2023). *Årsrapport 2022*. <https://ansatt.oslomet.no/documents/585743/54495365/OsloMet_Aarsrapport_2022+.pdf/e56f1f4a-1e74-a85b-fbe6-542730226576?t=1682600003954>

PROBA samfunnsanalyse. (2023). *Analyse av ekstern finansiering og midlertidighet i universitets- og høyskolesektoren* (Rapport 2023-07). P. samfunnsanalyse. <https://proba.no/rapport/analyse-av-ekstern-finansiering-og-midlertidighet-i-universitetsog-hoyskolesektoren/>

Ramberg, I., & Wendt, K. K. (2023). *Forskerhverdag under koronapandemien: Resultater fra en panelundersøkelse av norske forskere 2022* (2023:9). (Arbeidsnotat, Issue. <https://www.nifu.no/publikasjoner/forskerhverdag-under-koronapandemien-resultater-fra-en-panelundersokelse-av-norske-forskere-2022/>

Riksrevisjonen. (2023). *Universiteta og høgskulane sitt arbeid med å vidareutvikle kvaliteten i studieprogramma.*

Ryssevik, J., Dahle, M., Høgestøl, A., & Skyberg, H. (2023). *Mellom styring og marked - Kartlegging av behovet for et kunnskapsgrunnlag for dimensjonering av høyere utdanning* (2023:6). Ideas2Evidence. <https://ideas2evidence.com/nb/publications/mellom-styring-og-marked-kartlegging-av-behovet-et-kunnskapsgrunnlag-dimensjonering-av>

Tønnessen, E. (2021). Faktakampen om midlertidigheten. *Khrono*. <https://www.khrono.no/faktakampen-om-midlertidigheten/633923>

Universitetet i Agder. (2023). *Årsrapport 2022-2023*. <https://www.uia.no/media/files/om-uia/aarsrapport-2022-2023>

Universitetet i Bergen. (2024, 23.01.2024). *Færre midlertidige ansettelser*. Universitetet i Bergen,. Retrieved 05.04.2024 from <https://www.uib.no/foransatte/117829/f%C3%A6rre-midlertidige-ansettelser#fast-ansettelse-er-hovedregel-nbsp->

Universitetet i Oslo. (2024). *Arbeid med midlertidighet ved UiO. Sak til universitetsstyret, møtesaksnr: I-sak 1-24*. U. i. Oslo. <https://www.uio.no/om/organisasjon/styret/moter/2024/02-06/i-sak-1-24-arbeid-med-midlertidighet-ved-universtetet-i-oslo.pdf>

USN. (2023). *Årsrapport 2022*. <https://www.usn.no/getfile.php/13760751-1679060583/usn.no/om_USN/%C3%85rsrapport/%C3%85rsrapport_2022-2023.pdf>

1. Forskjellen i antall registrerte studenter mellom SSB og DBH forklares delvis av hvilke institusjoner tallene omfatter. Mens DBH kun inkluderer studenter ved høyere utdanningsinstitusjoner som finansieres over Kunnskapsdepartementets budsjett, inkluderer SSB i tillegg studenter ved høyere utdanningsinstitusjoner som sorterer under andre departementer, som Forsvarets høgskole, Politihøgskolen, Kriminalomsorgens høgskole og utdanningssenter KRUS, samt ti private høyskoler som ikke mottar statstilskudd. Til sammen har disse institusjonene 9 025 registrerte studenter i 2023 (Kilde: dbh.no).

   En annen forskjell er at SSB kun teller hver student én gang, uavhengig av om personen studerer ett eller flere steder, mens DBH teller studentene for hver institusjon de er registrert ved. En student som er registrert ved flere læresteder vil dermed telles flere ganger. SSB gir dermed et korrekt bilde av antall registrerte studenter på nasjonalt nivå, men ikke per lærested. Motsatt gir DBH et riktig bilde av antall registrerte studenter per lærested, men ikke det nøyaktige antallet på nasjonalt nivå. [↑](#footnote-ref-2)
2. V2.7 viser antall studenter per institusjon i universitets- og høyskolesektoren totalt. V2.8 viser også antall studenter per institusjon, men inkluderer kun studieplasser finansiert over Kunnskapsdepartementets budsjetter. [↑](#footnote-ref-3)
3. Fra høsten 2021 har universiteter og høyskoler selv kunnet velge om de vil tilby den femårige lærerutdanningen i praktiske og estetiske fag (LUPE) eller den tidligere treårige Faglærerutdanning i praktiske og estetiske fag. [↑](#footnote-ref-4)
4. Danmark er et unntak i nordisk sammenheng, med kun 12 prosent av studentene over 30 år. Danskene tar imidlertid bare med heltidsstudenter i undersøkelsen, mens Norge og Finland også inkluderer deltidsstudentene. Flere av de norske og finske studentene som er fylt 30, er nettopp deltidsstudenter som tar formell videreutdanning. [↑](#footnote-ref-5)
5. <https://www.ssb.no/utdanning/artikler-og-publikasjoner/norske-studenter-blant-de-eldste-i-europa> [↑](#footnote-ref-6)
6. Innvandrere utgjør ikke en like stor del av hvert årskull, og det er også store forskjeller blant annet i landbakgrunn for innvandrere i ulike årskull. Mange av dem som har innvandret utvandrer også på et senere tidspunkt. Videre er det store forskjeller i studietilbøyelighet mellom innvandrere og norskfødte. Dersom innvandrere hadde blitt inkludert i figuren, ville det av disse årsakene ha vært vanskeligere å tolke figurene, og de hadde gitt en annen informasjon enn hvor stor andel av et årskull som begynner å studere. Se ellers mer om studenter med innvandrerbakgrunn i kapittel 1.2.5. [↑](#footnote-ref-7)
7. 1997-kullet er det siste som har rukket å fylle 24 år innen 2021, som er det siste året med data. [↑](#footnote-ref-8)
8. Deltid inkluderer her alle studieprogram som er organisert med lavere progresjon enn 100 prosent av heltid. [↑](#footnote-ref-9)
9. https://lanekassen.no/nb-NO/stipend-og-lan/nedsatt-funksjonsevne/ [↑](#footnote-ref-10)
10. [Norges viktigste handelspartnere – SSB](https://www.ssb.no/utenriksokonomi/utenrikshandel/statistikk/utenrikshandel-med-varer/artikler/norges-viktigste-handelspartnere) [↑](#footnote-ref-11)
11. Kina har et lavere antall studenter enn de øvrige handelspartnerne, med 110 studenter i 2023. [↑](#footnote-ref-12)
12. <https://www.ssb.no/utdanning/grunnskoler/artikler/hva-er-det-mest-populaere-fremmedspraket-i-grunnskolen> [↑](#footnote-ref-13)
13. Samordna opptak håndterer i hovedregelen søknader til studier som bygger på videregående opplæring, såkalte grunnstudier, slik som bachelorstudier, årsstudier, integrerte femårige masterstudier og profesjonsstudier. Søkere til lokale opptak som håndteres av lærestedene selv er derfor ikke inkludert i søkertallene som presenteres i rapporten. Disse omfatter videreutdanninger og masterprogrammer, enkelte grunnstudier med spesielle opptakskriterier og opptaksprøver, samt opptak til enkelte private høyskoler. [↑](#footnote-ref-14)
14. Hva som utløser konkurransepoeng vil variere mellom ulike studier, og hvilke karakterer som regnes med i karaktergrunnlaget, avhenger av hva slags utdanningsbakgrunn søkeren har. For utfyllende informasjon om poengberegning, se <http://www.samordnaopptak.no/info/opptak/poengberegning/> [↑](#footnote-ref-15)
15. Riksrevisjonen (s. 11) bruker frafall fra institusjon, noe som gir små avvik fra sektorfrafall, som er brukt i denne rapporten. Problematikken med historiske tall, som blir forklart i dette kapittelet, er imidlertid den samme. [↑](#footnote-ref-16)
16. Tallene som har blitt brukt for BI sier blant annet at startkullet som hadde normert gjennomføringstid i 2014, bestod av over 10 000 studenter, og at gjennomføringen på normert tid var 10 prosent. Frafallet etter normert tid var 63 prosent. Dette er ekstreme tall sammenlignet med andre institusjoner. [↑](#footnote-ref-17)
17. Innføringen av dette kravet førte til et kraftig fall i antallet kvalifiserte søkere, noe som trolig er det som igjen førte til et visst fall i gjennomsnittskarakter blant de opptatte studentene i 2019, på tross av at de nå altså oppfylte visse minimumskrav i norsk og matematikk. De påfølgende to årene steg ellers gjennomsnittskarakterene betydelig igjen, før de igjen falt kraftig . [↑](#footnote-ref-18)
18. Bare utdanninger med startkull på over 250 studenter er inkludert. [↑](#footnote-ref-19)
19. Det kommenteres også at mange humaniorastudenter går videre til andre fagområder og fullfører en bachelorgrad på et annet område i løpet av 5 år. Vi finner imidlertid ikke at dette er et veldig utbredt fenomen i dag, og i alle fall ikke i et slikt omfang at det får avgjørende betydning for gjennomføringstallene for humanistiske fag sammenlignet med andre fag. Samlet sett fullførte 7 prosent av alle bachelorstudenter på 2018-kullet et annet studium enn det de begynte på i løpet av fem år, mens tilsvarende andel var 9 prosent blant dem som begynte på historisk-filosofiske fag. [↑](#footnote-ref-20)
20. Gjennomsnitt for fem siste årskull. [↑](#footnote-ref-21)
21. Tall som inkluderer BI ville ha vist en økning i gjennomføring fra 63 til 71 prosent. [↑](#footnote-ref-22)
22. Tall som inkluderer BI ville ha vist en reduksjon i frafall fra 23 til 16 prosent. [↑](#footnote-ref-23)
23. Av samme grunn som er oppgitt i merknad til Figur 5‑4 er grunnskolelærerutdanningene utelatt her. [↑](#footnote-ref-24)
24. Grunnskolelærerutdanningen var tidligere en fireårig yrkesutdanning. Så å si alle uteksaminerte på dette nivået var grunnskolelærere, og fire-årig yrkesutdanning er ikke tatt med i figuren. [↑](#footnote-ref-25)
25. Uteksaminerte fra profesjonsstudiet i psykologi sorteres ellers under samfunnsvitenskap og juridiske fag her, og utgjør om lag en fjerdedel av de uteksaminerte med lang profesjonsutdanning. [↑](#footnote-ref-26)
26. Tall fra BI er tatt med her, noe som gjør at tallene for 2014-2016 for økonomisk-administrative fag er noe usikre. Grunnen til at tallene er tatt med her likevel, er at problemene med datakvalitet for denne typen statistikk (antall uteksaminerte) påvirker en langt mindre del av tidsserien enn det som er tilfelle for gjennomføringsstatistikk. I tillegg er BI en så stor institusjon på dette fagområdet at tallene for de siste årene vil være svært mangelfulle dersom BI ekskluderes. [↑](#footnote-ref-27)
27. Se også (HK-dir, 2023) [↑](#footnote-ref-28)
28. For en gjennomgang av den siste utviklingen i søker- og oppmøtetall på lærerutdanningene og vurderinger av denne utviklingen opp mot SSBs framskrivinger, se samme sted som i fotnote 27. [↑](#footnote-ref-29)
29. Denne gir detaljerte framskrivinger for ulike utdanningsgrupper i helsesektoren, men tar ikke hensyn til utviklingen i resten av arbeidsmarkedet. Det totale framskrevne avviket mellom tilbud og etterspørsel i helsesektoren er derfor annerledes (og høyere) her enn i framskrivingene som tar hensyn til hele arbeidsmarkedet. Se s. 111-112: https://hkdir.no/rapporter-undersokelser-og-statistikk/fremtidige-kompetansebehov-et-oppdatert-kunnskapsgrunnlag-rapport-1 [↑](#footnote-ref-30)
30. Blant yrker som krever utdanning på lavere nivå, er det framskrevet et særlig stort underskudd på helsefagarbeidere. [↑](#footnote-ref-31)
31. Dette er tallene fra mellomalternativet, som SSB ser som det mest sannsynlige. Helsepersonellkommisjonen sier derimot at det er mer realistisk å sikte mot SSBs lavalternativ, som innebærer en lavere vekst i antallet helsepersonell. [↑](#footnote-ref-32)
32. 105 kandidater ble uteksaminert fra jordmorutdanningen i 2023, mens måltallet var 148. [↑](#footnote-ref-33)
33. Antallet nye studenter i 2023 var 198, mot 188 i 2022 og 128 i 2021. En av grunnene til økningen er at USN har gått over til å ha opptak hvert år, mens de tidligere hadde opptak annethvert år. Dette fikk særlig utslag i 2023 USN. (2023). *Årsrapport 2022*. https://www.usn.no/getfile.php/13760751-1679060583/usn.no/om\_USN/%C3%85rsrapport/%C3%85rsrapport\_2022-2023.pdf [↑](#footnote-ref-34)
34. Denne andelen er den samme uavhengig av om vi ser på hvor mange som jobber spesifikt som grunnskolelærer eller hvor mange som jobber som lærer overhodet. Svært få jobber med andre ord som en annen type lærer enn grunnskolelærer. [↑](#footnote-ref-35)
35. Disse er en bearbeidet versjon av SSBs standardinndeling (vi har bare inkludert toårige mastergrader), og kan avvike noe fra inndelingen i fagområder vi har brukt andre steder i rapporten. [↑](#footnote-ref-36)
36. Figuren viser en andel på 85 prosent, men tallet kan være noe høyere. Anonymiseringsmekanismen i microdata får særlig store utslag for akkurat denne utdanningen (summen av kategoriene blir 98 prosent). [↑](#footnote-ref-37)
37. Se Forskningsrådets Indikatorrapporten (Forskningsrådet, 2023) for mer detaljert informasjon. [↑](#footnote-ref-38)
38. Tall for 2023 er ikke tilgjengelige før høsten 2024. [↑](#footnote-ref-39)
39. SSB Statistikkbanken, tabell 13512. [↑](#footnote-ref-40)